
Frumoasa 1 

Un tip pe nume Confucius, care se pare că îşi cunoştea meseria, a 
declarat cândva în scris că de fiecare dată când văzuse un neghiob stând 
afară în ploaie, privind oamenii fară să-i vadă, cu o mutră de parcă ar fi 
luat un fier de călcat în meclă - ei bine, faptul că neghiobul în cauză se 
afla într-o asemenea stare lamentabilă se datora totdeauna unei femei... 

Era ca şi cum Confucius mă cunoscuse pe mine înainte de a menţiona 
acest lucru în cartea sa. 

Este întuneric beznă. O ploaie măruntă te pătrunde până la oase. 
Undeva pe cer, se aude un avion nemtesc zumzăind. Nimic din toate 
acestea nu mă interesează, deoarece gândurile mele se îndreaptă 
neîncetat spre frumoasa Carlette. 

Fata are tot ce-şi poate dori un bărbat - ba chiar mai mult. Ar trebui să 
fii comis-voiajor ca să lauzi această marfa aşa cum merită. Totuşi vă pot 
oferi câteva amănunte despre formele geometrice ale puicuţei - ca să vă 
ruşinaţi de cea cu care sunteţi în prezent. 

Carlette nu este foarte, foarte înaltă, dar nici scundă. Curbele şi 
rotunjimile ei nu figurează în nici un manual de geometrie. Ochii ei sunt 
de un albastru atât de albastru, încât nu poţi citi ce se ascunde în spatele 
lor; şi când se îndreaptă spre tine, simţi fiori pe şira spinării... 

Sunt sigur că dacă Eva ar fi fost la fel de înzestrată ca frumoasa mea, 
Adam nu ar fi putut să-i reziste mult timp. Ar fi azvârlit şarpele din rai şi 
ar fi cules el însuşi merele. Merele din toţi merii. Ca şi cum ar fi fost 
fabricant de dulceţuri. 

în plus, Carlette are nişte toalete de te dă pe spate, pe care ştie cum 
să le poarte. 

în sfârşit, întrucât nu am ratat nici o ocazie de a mă plimba pe puntea 
vaporului în spatele micuţei, pot spune în calitate de expert că are nişte 
picioare superbe. Sunt admirabile, şi chiar dacă ar fi fost urâtă ca ciuma, 
nu aveaţi decât să-i priviţi picioarele. Şi v-aţi fi revenit în doi timpi şi trei 
mişcări... 


în ceea ce mă priveşte, sunt nebun după gagicuţa asta. Acolo, în 
întuneric, în ciuda ploii care mi se scurge din pălărie de-a lungul nasului, 
mă gândesc la sunetul vocii sale. O voce blândă, gravă, puţin răguşită, 
care îţi dă furnicături la stomac. 

Arunc ţigara udă. Nu reuşesc să fumez una până la capăt. împrejurul 
meu, se agită indivizi cu lanterne camuflate. Aceştia îi opresc pe 
pasagerii care coboară de pe pachebotul Florida, le verifică paşapoartele, 
le examinează bagajele - în sfârşit, fac tot ceea ce trebuie pentru a se 
asigura că cei care debarcă nu vor face şi ei probleme acestei ţări care 
are deja destule. 

Nimeni nu acordă atenţie avionului nemtesc. Ai crede că englezii nu 
intră în panică pentru un lucru atât de nesemnificativ. Şi consideră 
probabil că, fiind în plin război, nu mai contează câteva bombe în plus 
sau în minus. 

După ce alung toate aceste gânduri profunde care îmi dau târcoale, 
mă las cuprins în vârtejul celor frivole. îmi îndrept din nou atenţia spre 
frumoasa Carlette. 

Pasiunea pe care o simt pentru ea este însoţită de un interes aparte, 
datorită faptului că, de fiecare dată când mi s-a întâmplat ceva 
asemănător, am avut parte de numeroase neplăceri. 

Probabil vi s-a spus cândva că nu trebuie să te gândeşti prea mult la 
femei. Dacă da, nimic nu este mai adevărat. Pentru că, îndată ce începi 
să te gândeşti la o fată frumoasă, îi atribui o mulţime de calităţi pe care 
nu le are. Şi ajungi să te convingi că îţi este cu mult superioară - ceea ce 
este foarte probabil adevărat... dar în cu totul alt sens decât cel la care te 
gândeşti. 

Există o singură modalitate de a te proteja împotriva femeilor; să 
iubeşti mai multe în acelaşi timp. Altfel, în clipa în care consideră că eşti 
destul de „fezandat", femeia visurilor tale îţi aruncă o privire albastră 
languroasă, care te face să te simţi într-un asemenea hal, încât idiotul 
satului în comparaţie cu tine poate fi considerat drept un nou 
Washington. Şi cu asta, iată-te prins în cursă! Cinci minute mai târziu, 
eşti convins că tu ai cerut-o în căsătorie... 

Zăresc un tip care se îndreaptă spre mine. Un individ înalt cu un 
impermeabil negru. 

- Nu eşti cumva domnul Thaxby? mă întreabă el. 

- Bineînţeles că da! spun eu. Domnul Thaxby în carne şi oase. Domnul 
Elmer T. Thaxby, din Cold Springs, Colorado. Cel mai mare vânzător de 
buloane şi piuliţe din toată America... 

Individul rânjeşte amabil. 

- Nu m-am îndoit nici o clipă, domnule Caution, răspunde el. îmi 
puteţi arăta actele dumneavoastră? 


Pescuiesc din buzunar legitimaţia de agent federal, paşaportul pe 
numele de Thaxby, precum şi alte hârtii care dovedesc că sunt eu. 
Celălalt le cercetează şi îmi spune: 

- Sunt inspectorul Rapps - poliţia din Southampton. Am venit pentru a 
vă ajuta să vă treceţi bagajele prin vamă, domnule Caution. Presupun că 
doriţi să luaţi primul tren spre Londra. 

îl întreb ce tren am spre Londra. îmi răspunde că trenul de la douăzeci 
şi unu treizeci pleacă peste douăzeci de minute, şi un altul la douăzeci şi 
două treizeci. îi spun că îl voi lua pe primul. Apoi îmi vine o idee. 

- Ascultă, bătrâne, spun eu. Pe vas e o tipă, pe nume Lariat - 
domnişoara Carlette Lariat. Aş vrea să o revăd. Dacă poţi să-i scoţi şi ei 
bagajele din vamă în acelaşi timp cu ale mele, ar putea lua şi ea acelaşi 
tren, şi poate vom călători împreună. 

îmi răspunde că este simplu. Apoi mă priveşte, şi spune: 

- Sunteţi împreună? 

- Nu călătoreşte cu mine, dacă asta vrei să spui, îi răspund eu râzând. 
Dar mă interesează foarte mult. Strict personal. 

- înţeleg, spune el. 

Apoi se îndepărtează în întuneric. Mă ridic şi mă îndrept spre vamă. 
Cineva mă strigă: 

- Ei! Domnule Thaxby! 

Mă întorc şi îl zăresc pe ofiţerul de radiocomunicaţii 
de pe Florida. E un tip de treabă. Am golit împreună multe pahare în 
timpul traversării. îmi spune: 

- Vă caut peste tot de o oră, domnule Thaxby. Am primit o telegramă 
pentru dumneavoastră, cu puţin înainte de a acosta. Dar am avut treabă 
cu comandantul. lată mesajul. îmi pare rău pentru întârziere. 

Rup plicul şi citesc. Mesajul este trimis de Herrick, inspector 
principal, cu care am lucrat în 1936 la afacerea Van Zelden. Mesajul sună 
astfel: 

„Presupun că vii cu trenul care pleacă din Southampton la douăzeci şi 
unu treizeci - stop - Trimit Grant să te aştepte la Gara de Vest - stop - Ne 
întâlnim peste câteva zile - stop - Baftă domnule Thaxby. 

Herrick." 

Strecor mesajul în buzunar şi îi mulţumesc călduros 
radiotelefonistului. Este un tip scund, originar din Cincinnati, pe nume 
Manders. îmi spune: 

- Ei bine, vă doresc un sejur plăcut, domnule Thaxby. Şi mai ales, nu 
uitaţi să vă aruncaţi la pământ dacă o să plouă cu bombe în cartierul 
dumneavoastră. 

- O să-mi aduc aminte, spun eu. Cât timp va rămâne aici Floridal 


-Nu ştiu, îmi răspunde el. Probabil două-trei zile. Trebuie să preluăm o 
încărcătură după care o ştergem. Nu cred că vom sta mult timp aici. 
Aşadar, vă spun la revedere. 

Face câţiva paşi, apoi îşi aminteşte brusc de ceva. Se întoarce şi 
spune: 

- Domnule Thaxby! Domnişoara Lariat vă căuta adineaori. 

- Serios? spun eu. Şi unde era când ai văzut-o? 

- La vamă. Părea supărată că nu poate prinde trenul de douăzeci şi 
unu treizeci. 

Apoi, Manders mă priveşte cu un aer perplex. Şi spune: 

- Nu am înţeles niciodată femeile, domnule Thaxby. Cu cât par mai 
timide şi mai rezervate, cu atât mai mult se abandonează în braţele 
iubirii! 

-Ai dreptate, spun eu. Şi de cine s-a îndrăgostit tânăra? 

Mă priveşte cu un zâmbet larg pe buze. 

-Haide, domnule Thaxby! Nu faceţi pe inocentul. Cred că toată lumea 
de pe vapor şi-a dat seama că este îndrăgostită de dumneavoastră. 

Mă străduiesc să arborez o aparentă modestie şi protestez: 

- Nu se poate, abia dacă am schimbat câteva cuvinte! 

Celălalt ridică din sprâncene mirat şi candid, şi 
răspunde: 

- Nu încape îndoială că eşti unul dintre tipii care seduc femeile fară 
vrăjeli... Vă asigur că nu şi-a luat o clipă privirile de la dumneavoastră 
când ieşeaţi pe punte. Probabil că semănaţi cu bărbatul visurilor ei. 

îl lovesc uşor cu pumnul în coaste. 

- Ce urmăreşti? întreb eu. Să te împrumut cu bani? 

Celălalt râde. Apoi dispare în întuneric. 

îmi spun că, la urma urmei, treburile nu-mi merg chiar atât de rău. Şi, 
deşi am venit până aici în misiune, nu sunt motive să nu mă distrez puţin: 
o călătorie plăcută până la Londra în compania tinerei Carlette. Şi poate 
o întâlnire, pentru a lua cina împreună. La urma urmei, un bărbat are 
nevoie uneori şi de relaxare. 

îmi privesc ceasul. Sunt orele nouă şi zece. îl zăresc într-un colţ pe 
Rapps, polițistul din Southampton. Mă apropii de el. 

- Totul este în regulă, domnule Thaxby, îmi spune el. Bagajele 
dumneavoastră au trecut de vameşi. La fel şi cele ale domnişoarei Lariat. 
Cred că vă aşteaptă. Baftă! 

îi urez noapte bună şi trec dincolo de barieră. înaintez prudent, 
deoarece este întuneric beznă şi există riscul să greşesc direcţia şi să cad 
în apă. 

Privesc împrejur şi îl zăresc pe Manders, radiotelefo- nistul, 
apropiindu-se. 


- Totul este în regulă, îmi spune el. Fata vă aşteaptă pe chei. Cred că 
bagajele dumneavoastră sunt în tren. Dar atenţie! Dacă vreţi să nu 
pierdeţi timp, luaţi-o la dreapta. Pe cealaltă parte, drumul este de două 
ori mai lung. Veţi da acolo peste o bombă neexplodată. 

îi mulţumesc, şi o pornesc de-a lungul digului. O zăresc în cele din 
urmă pe Carlette. Adică vârful nasului, care este din când în când 
luminat de ţigara pe care o fumează. 

- Bună seara, spun eu. Cred că vom lua acelaşi tren. Sunt extrem de 
bucuros, deoarece am ceva să vă spun. 

Fata mă priveşte, zâmbeşte, şi îmi răspunde sincer: 

- Ce ar putea avea domnul Thaxby să-mi spună? 

- Mai întâi, că eşti chiar remediul pe care mi 1-a prescris doctorul. îmi 
place totul la tine. îmi place felul în care mergi. Şi apoi, eşti una dintre 
acele femei ai căror ciorapi sunt întotdeauna bine întinşi, cu dunga 
dreaptă. 

- Chiar aşa? întreabă ea. Aţi remarcat acest lucru? 

- Desigur, spun eu. M-am uitat cu atenţie. Acest amănunt mă 
interesează în cel mai înalt grad la o femeie. Dar să ne grăbim. Nu avem 
timp de pierdut. 

Pornim de-a lungul cheiului. Parcurgem circa cincisprezece metri, 
când luna îşi face brusc apariţia. în sfârşit, se poate vedea ceva înaintea 
ochilor! 

La cinci-şase paşi în faţa noastră, se află marginea cheiului. Carlette 
îşi pune mâna pe braţul meu, îmi arată apa care clipoceşte şi spune: 

- Nu-i minunat? îmi place la nebunie să privesc cum se oglindeşte luna 
în apă. 

înaintează până la marginea cheiului unde rămâne contemplând apa. îi 
spun: 

- După ce termini de admirat oglindirea lunii în apă... ce-ai spune să 
încercăm să prindem trenul? 

- Să mergem! îmi răspunde ea. 

Se întoarce brusc spre mine şi piciorul îi alunecă. O aud scoțând o 
exclamaţie, după care cade. Aud un „pleosc". Iat-o în apă. La şase metri 
sub chei. 

Mă aplec. O văd ieşind la suprafaţă la cinci metri de chei. Curentul 
trebuie să fie foarte puternic! 

Nu pierd nici o secundă; îmi scot mantoul, sacoul, pantofii şi mă arunc 
cu capul înainte în mijlocul lunii ce se oglindeşte în apă. Este al naibii de 
frig. 

les la suprafaţă la aproximativ cinci metri de ea. Fata încearcă să 
înoate. Dar înfăşurată până la gât în palton, nu reuşeşte. Ajung rapid la 
ea şi strig: 

- Nu te obosi. Pune mâna pe umărul meu. O să te duc eu la mal. 


Scoate un gâlgâit şi îmi spune: 

- De acord. 

Apoi o văd zâmbind... 

Scot un urlet care trebuie să se fi auzit până în Japonia. Mă 
mulţumesc cu încercarea de a rămâne timp de câteva secunde pe loc 
până când va apărea cineva. 

în cele din urmă, pe marginea cheiului apare un individ, ne zăreşte, şi 
ne aruncă o frânghie. După două minute, suntem sus, scuturându-ne ca 
nişte câini uzi. Vreau să vă spun că în apă era cald, pe când acum este 
mai rău decât iarna la Polul Nord! 

- Să mergem, Carlette! spun eu. Trebuie să alergăm cât putem de 
repede. Altfel, ne paşte un lumbago!... în plus, dacă rămânem aici până ni 
se usucă hainele, vom avea baftă dacă mai prindem celălalt tren, de zece 
treizeci. Să-i dăm bătaie! 

- Să mergem, îmi răspunde ea. 

Apoi, îşi strecoară mâna pe sub braţul meu şi, la drum! 


Mai aveam un sfert de oră până la Londra, când îi spun: 

- Ce zici să luăm cina într-o seară? O să am mult de lucru, dar aş 
putea să-mi rezerv o seară pentru asta. 

- Oh! exclamă ea. O să fii foarte ocupat? Chiar mă întrebam ce face 
un bărbat ca dumneata pentru a-şi câştiga existenţa. 

- Oh, nimic deosebit, spun eu. Mă ocup cu vânzarea buloanelor şi 
piuliţelor. Sunt produse în fabrica unchiului meu din Cold Springs. Eu le 
vând. Nici nu-ţi poţi închipui câtă nevoie de buloane şi piuliţe există în 
această ţară, la ora actuală! 

- Foarte interesant, spune ea. 

îmi aruncă o privire pătrunzătoare şi adaugă: 

- Şi foarte curios. Pentru că nu-mi pari a fi comis-voiajor. 

- Chiar aşa? spun eu. în orice caz, nu mi-ai răspuns în legătură cu 
cina. 

Fata clatină din cap. 

- N-am ce face, spune ea. Nu doresc să te revăd. îmi placi foarte mult. 
Şi nu ţin să-mi complic existenţa în acest moment. Ar putea da totul peste 
cap... 

- Ce să dea peste cap? 

- Nu pot să-ţi spun. 

- Ciudat, Carlette... spui că simţi ceva pentru mine. Şi totuşi, pe 
Florida, ai făcut tot posibilul pentru a mă evita... 

- Tocmai din această cauză. Dacă ai puţin bun-simţ, eviţi să te joci cu 
focul. Oricum, nu voi uita niciodată această seară. îmi voi aminti 
întotdeauna cum m-ai scos din apa rece. Vreau să ne oprim la această 
amintire. 


îi răspund: 

- înţeleg. 

Apoi o privesc în tăcere preţ de o clipă şi continuu: 

-Este straniu, dar am impresia că te-am mai văzut undeva, înaintea 
acestei călătorii. Am o memorie de elefant, dar nu reuşesc să-mi amintesc 
unde. Şi cum aş fi putut să te uit? Acest lucru mă miră. Nu înţeleg cum e 
posibil. 

Tânăra îmi zâmbeşte şi îmi răspunde: 

- Este vorba probabil despre o altă femeie. Cred că ai cunoscut o 
mulţime... 

Arborez un aer modest şi spun: 

- Nu, nu sunt un Don Juan. 

- Ce spui! 

Şi începem amândoi să râdem. Apoi aprind o ţigară şi o rog să mă 
scuze un moment. les pe culoarul vagonului, în căutarea controlorului. îl 
întâlnesc în următorul vagon. îi strecor o bancnotă de o liră sterlină şi îi 
spun: 

- în vagonul-restaurant se află o doamnă care este cu mine. Vom 
cobori la următoarea staţie. Eşti amabil să-i dai această bancnotă 
hamalului care îi va lua bagajele, ca să vină să-mi spună adresa pe care 
doamna i-o va da şoferului de taxi? Iată aici alte trei lire pentru osteneala 
dumitale. De acord? 

- Cu plăcere, domnule, spune el. 

- Bine. Spune-i hamalului să mă aştepte sub orologiu. Numele meu 
este Thaxby. 

- Prea bine, domnule, spune el, aşa va fi. 

Mă întorc la Carlette. Cinci minute mai târziu, intrăm în gară. îi spun 
adio, şi o iau din loc cu toată viteza, deoarece nu am decât o mică valiză. 

La ieşirea de pe peron, văd pe cineva îndreptându-se spre mine. 
Trebuie să fie Grant, tipul trimis de Herrick. 

- Domnul Thaxby? întreabă el. 

Apoi adaugă cu voce joasă: 

-Altfel spus, domnul Lemmy Caution, de la FBI? 

Ii răspund afirmativ, iar el îmi întinde mâna. 

- Mă numesc Grant, continuă el. Detectiv din Special Branch. Domnul 
Herrick m-a trimis să vă întâmpin. li pare foarte rău că nu a putut lua 
legătura imediat cu dumneavoastră, dar a trebuit să plece urgent pentru 
o problemă gravă. Va lipsi trei-patru zile. O să ia vă contacteze imediat ce 
se va întoarce. Până atunci, mă aflu la dispoziţia dumneavoastră. 

- Drăguţ din partea lui, spun eu. 

Apoi îl întreb cum a ştiut că eu sunt. începe să se scotocească prin 
buzunare, de unde scoate o fotografie de-a mea. Fapt ce demonstrează că 


băieţii de la Scotland Yard nu sunt chiar atât de îngrămădiţi pe cât s-ar 
putea crede. 

- Să mergem la bufet să bem o cafea, spun. Apoi vom merge în 
camera de pe Jermyn Street, pe care Herrick a reţinut-o pe numele meu, 
unde vom discuta puţin despre afacerea respectivă. 

Se declară de acord. Ne instalăm la o masă şi îl rog să mă scuze 
pentru o clipă. Apoi alerg până la orologiul de pe chei. După un minut, un 
hamal mă abordează: 

- Eşti domnul Thaxby? 

îi spun că da. Zâmbeşte larg şi îmi strecoară o hârtie. 

- Iată adresa, spune el. 

îi mulţumesc de mii de ori şi mă întorc la bufet. Imediat ce ne 
terminăm cafeaua, sărim într-un taxi. Pe drum, Grant îmi povesteşte 
întâmplări din război. Este un tip amabil, plăcut, ca toţi poliţaii englezi. 

Când ajungem la imobilul de pe Jennyn Street, portarul mă conduce în 
apartamentul pe care Herrick 1-a reţinut pentru mine. Acesta se află la 
etajul al treilea. Este format dintr-o cameră, un salon, şi o sală de baie. 

îl rog pe portar să trimită a doua zi de dimineaţă după bagajele mele 
la biroul de bagaje din gara Waterloo. Apoi, după ce dispare, scot din 
valiză o sticlă de whisky. îi ofer lui Grant un pahar şi o ţigară şi îi spun: 

- Nu intenţionez să las afacerea să lâncezească. Ce ţi-a povestit 
Herrick în această privinţă? 

- Nu cine ştie ce. Mi-a spus că mă veţi pune la curent cu cazul şi că nu 
trebuie decât să fac ceea ce îmi veţi cere. 

- Atunci uite cum stau lucrurile, spun eu. Acum şase luni, un tip pe 
nume Whitaker, care locuieşte în Kansas City, a inventat un nou model 
de bombardier în picaj. Ceva nemaivăzut. Dar acest Whitaker este un 
excentric. Nu a putut fi convins să aducă ultimul retuş schițelor sale şi să 
le predea serviciilor interesate. 

- Toţi inventatorii sunt cam într-o ureche, spune Grant. 

-Şi încă cum! spun eu. Atunci Ministerul Marinei, 
extrem de interesat de noul bombardier, a început să se neliniştească şi 
să se întrebe de ce lui Whitaker îi ia atât de mult pentru a-şi duce la 
sfârşit treaba. Unuia dintre şefi i-a trecut prin minte ideea că cineva 
intrase pe fir cu Whitaker - cineva care ar face parte dintr-o „a cincea 
coloană" în SUA. Şi a decis să trimită pe unul dintre băieţii de la FBI 
pentru a-l supraveghea discret pe Whitaker. Şi tipul a descoperit că, de 
fapt, „a cincea coloană" este o femeie. Altfel spus, Whitaker se prăpădea 
după o damă. Eterna poveste. 

- Probabil că femeia în cauză se afla în serviciul nemților, spune 
Grant. 

- Tot ce se poate, bătrâne. Oricum, Whitaker, care era pe punctul de a 
se căsători cu o fetişcană din Kansas City, a lăsat totul baltă. Şi acum 


aleargă după o alta. Trei-patru zile pe săptămână, o şterge cu o maşină. 
Dar ceea ce este curios, colegul meu de la FBI nu a reuşit niciodată să 
pună mâna pe dama în discuţie. Nu ştie cine ar putea fi aceasta, înţelegi? 
Atunci, colegul meu a anunţat cartierul general din Washington. Dar 
celor de la Washington puţin le-a păsat. Deoarece în aceeaşi zi, Whitaker 
le telefonase din Arkansas ca să le spună că planurile erau terminate, că 
era în drum spre Washington pentru a li le preda şi că puteau începe 
imediat fabricarea noului bombardier. 

Sorb o înghiţitură, îl privesc pe Grant pe deasupra paharului, şi 
continuu: 

- Bombardier care este extrem de important pentru Anglia. Pentru voi 
urma să începem fabricarea lui. Dar iată că Whitaker nu şi-a făcut 
apariţia la Washington. De fapt, a dispărut. Ca şi cum nu ar fi existat! 
Nimeni nu ştie ce s-a întâmplat cu el. Şi nimeni nu ştie ce s-a întâmplat 
cu planurile lui. Aici am intervenit eu. Alerg la Kansas City, încercând să 
aflu ceva despre Whitaker. După trei-patru zile, reuşesc să descopăr că, 
cu zece zile înainte de a telefona la Washington pentru a anunţa că a 
terminat schiţele, reţinuse o cabină pe un pachebot ce se îndrepta spre 
Anglia. 

- Ce motiv ar fi avut să vină aici? întreabă Grant. 

- Habar n-am, îi răspund. Dar ce motiv ar fi avut să nu vină? Este un 
loc la fel de bun ca oricare altul - atunci când vrei să încasezi câteva 
bombe, adaug eu în glumă. Dar am impresia că aici trebuie să fi venit. 

- Nu va fi uşor de reperat, îmi spune Grant. Avem atâtea probleme pe 
cap cu blitzkrieg-urile, încât nu vă vom putea ajuta pe cât ar trebui, cum 
s-ar întâmpla în mod normal. 

- Văd eu cum mă descurc. Voi veni să te văd la Scotland Yard, mâine 
la orele unsprezece, pentru a-ţi cere câteva informaţii. Pentru moment, 
trebuie să aştept să-mi fie aduse bagajele, deoarece nu mă simt în largul 
meu în acest costum de împrumut. Mi-a fost dat după ce am plonjat în 
rada portului din Southampton. Aşadar, pe mâine. 

- O.K., spune Grant. Pe mâine. 

După care şi-a luat picioarele la spinare. 

După plecarea lui, mă dezbrac şi mă duc în baie. In timp ce fac un duş 
călduţ, îmi las gândurile să zboare în jurul cazului Whitaker. îmi spun că 
Grant avea probabil dreptate când a spus că a pune acum mâna pe 
acesta, pe teritoriul Regatului Unit, este la fel de uşor ca a găsi acul într- 
un car cu fân. Am ajuns în cele din urmă la concluzia că cei care l-au 
convins pe Whitaker să nu predea guvernului SUA planul bombardierului 
nu sunt nişte idioţi. 

După ce m-am şters bine, îmbrac pijamaua, apoi merg în salon, unde 
mi-am lăsat pardesiul pe un fotoliu. Caut în buzunarul interior portofelul 


care conţine toate actele mele. Mă credeţi sau nu, nu găsesc nicăieri 
afurisitul de portofel... 

Şi deodată, în mintea mea se face lumină. 

Rămân neclintit preţ de o clipă, în timp ce vorbesc de unul singur. Şi 
dacă sunteţi în stare să ascultați ce spun, înseamnă că aţi făcut parte din 
marină. 

Apoi, se aude telefonul. Ridic receptorul. Este Grant: 

- Domnule Caution, spune el, după ce am plecat de la dumneavoastră, 
m-am dus la Scotland Yard. Asta deoarece mi-a venit brusc ideea că 
domnul Herrick ar putea avea un dosar în legătură cu problema 
dumneavoastră, caz în care 

aş putea găsi ceva interesant pentru dumneavoastră. Sunt încântat că m- 
am gândit la acest lucru, deoarece, în primul rând, am găsit aici un mesaj 
prin care spune că se va întoarce mâine seară, pe la opt şi că ar dori să 
vă vadă atunci. In al doilea rând, fapt extrem de interesant, am găsit o 
notă cu numele unei femei, Geralda Varney. Şi menţiunea că femeia a 
debarcat în Anglia acum o săptămână. Mă întreb... 

- Ce te întrebi, Grant? 

- Mă întreb dacă n-o fi cumva dama de care este îndrăgostit 
Whitaker? 

- Se prea poate, spun eu. în orice caz, Herrick n-ar fi menţionat acest 
nume în dosarul său dacă acesta nu ar fi însemnat ceva. Unde locuieşte 
micuța? 

- Pe fişă este notată o adresă, Laurel Lawn, Hampstead. Se află la 
periferia Londrei, nu foarte departe. 

- Bine, spun. Aşteaptă o clipă... 

Rămân cu receptorul în mână, pentru a reflecta, după care adaug: 

- Ascultă, Grant, nu te ocupa de această Geralda. Lasă-mi-o mie. O să 
mă ocup eu de ea. Poate mă voi duce să arunc o privire, să văd cum 
arată. în plus, n-o să te bat la cap mâine dimineaţă, deoarece Herrick se 
întoarce pe seară. Să-i spui să mă aştepte, în caz că întârzii. E bine aşa? 

- Perfect, spune el. 

Şi închide. 

Apoi îi dau bătaie. Mă îmbrac, apuc mantoul şi cobor scara ca din 
puşcă. 

Şi mă simt brusc emoţionat că mai am vechiul revolver, în tocul de 
piele, la subsuoară. Deoarece am impresia că mica afacere urmează să 
devină din ce în ce mai interesantă. 

A 

Merg până în Picadilly. Sirenele de alarmă urlă. Este un întuneric ca 
smoala. 

Continuu să merg, dar nu găsesc ceea ce caut. Doar când ajung în 
Berkeley Square, dau peste el. Un Buick uriaş se îndreaptă spre mine. La 
volan se află o femeie în rochie de seară. Opreşte maşina înaintea unui 
imobil, coboară, şi dispare înăuntru. Deschid portiera şi suspin mulţumit. 
Pentru că zăpăcita nu a scos cheile din contact. 

Peste cinci secunde, mă aflu la volan şi demarez. La o anumită 
distanţă de locul furtului, opresc. Scotocesc în maşină şi găsesc un ghid 
rutier. Arunc o privire scurtă pe acesta şi demarez. Ajung pe şoseaua 
spre Southampton şi apăs pe acceleraţie. De nu m-ar opri cineva să-mi 
ceară actele! Pentru că din acest motiv, în seara asta, n-aş mai putea 
dobori recordul mondial la cursele automobilistice... 

La cinci dimineaţa, ajung în Southampton. întreb cum pot ajunge la 
Comisariatul Central de Poliţie. Mă îndrept în direcţia indicată şi cer să 
vorbesc cu inspectorul Rapps. Spun că mă cunoaşte şi că îşi va aminti că 
m-a întâmpinat când am debarcat de pe Florida. Domnul Thaxby. 

Mi se răspunde că Rapps este acasă, pentru a se odihni, dar că, dacă 
este urgent, poate fi sunat. Spun că este foarte urgent şi inspectorul este 
sunat. Când am legătura cu el, îi spun: 

- Salut, Rapps. Aici, Thaxby, vânzătorul de buloane şi piuliţe. Am avut 
mici neplăceri noaptea trecută, astfel că mi-am pierdut actele. în plus, am 
câteva cuvinte să-i spun unui individ de pe Florida. Ai putea să-mi faci 
rost de un permis de liberă trecere spre docuri? 

Rapps îmi răspunde că este posibil, dar că trebuie mai întâi să vină 
pentru a se asigura că sunt chiar eu. 

- îmi pare rău, spun eu, deoarece, în acest caz, trebuie să vii imediat. 

îmi răspunde că va sosi în douăzeci de minute. 

De îndată ce ajunge, îmi pune la dispoziţie un permis de liberă 
trecere. Şi mă întreabă dacă am nevoie de ajutor, îi răspund că nu am 
nevoie, dar că aş vrea să mi se facă plinul maşinii. îmi spune că dorinţa 
îmi va fi îndeplinită, îmi dau seama că este curios, dar nu am timp de 
poveşti. Alerg spre docuri, unde santinelele îmi studiază actele şi mă lasă 
să trec. 

Când ajung lângă Florida, văd că pasarela este încă lăsată. Urc la 
bord, şi fluier de câteva ori pentru a atrage 

atenția. Un individ se îndreaptă spre mine cu o lanternă. îi spun: 

-Trebuie să vorbesc imediat cu ofiţerul telegrafist Manders. Este 
foarte important. Eşti amabil să-i spui că cineva vrea să-i vorbească 
urgent? 

Şi îi strecor o bancnotă de zece şilingi. 

Câteva secunde mai târziu, îl zăresc pe Manders apropiindu-se. Odată 
ce a ajuns lângă mine, îl apuc de braţ, şi îi spun: 

- Ce mai faci, Manders? Mă recunoşti? Thaxby. Aş vrea să-ţi spun o 
vorbuliţă. 

Deschide gura să spună ceva, dar îi înfig între coaste ţeava 
revolverului. 

- O.K., spune el. Ce vreţi să-mi spuneţi? 

- Să nu vorbim aici, Manders, spun eu. Să coborâm pe chei, într-o 
mică plimbare. Nu vreau să fim întrerupţi. 

Coborâm pasarela, apoi îl conduc în spatele barăcilor vămii. Aici se 
opreşte şi se întoarce spre mine. 

- Ce-i? întreabă el. 

- Te felicit pentru micul scenariu, Manders. Cel pe care l-ai pus la cale 
împreună cu colega ta, Carlette. Bravo! 

-Cred că eşti nebun de-a-binelea, Thaxby, îmi răspunde el. Ce vrea să 
însemne asta? 

- înseamnă că aţi pus la cale amândoi micul plonjon accidental din 
radă. Ştiai că, din cauza întunericului şi a pustietăţii locului, nu aveam 
altceva de făcut decât să îi sar în ajutor. Şi că trebuia să-mi scot 
pardesiul unde îmi tineam actele, într-un buzunar interior. Şi în timp ce 
făceam pe salvatorul, şi pe fraierul, tu sau unul dintre colegii tăi îmi şter- 
pelea portofelul cu tot ce se afla înăuntru. Corect? 

Celălalt mă priveşte cu sclipiri de hienă în ochi. 

- Ascultă, domnule Thaxby..., spune el. 

Apoi mă loveşte cu piciorul chiar deasupra genunchiului. Mă 
prăbuşesc. Dar înainte de a atinge pământul, primesc o lovitură în plină 
figură. Am senzaţia că mandibula s-a dislocat. Nu spun nimic. Dau 
drumul revolverului şi rămân nemişcat, ca trăsnit. îl aud pe celălalt 
respirând zgomotos. Aşteaptă câteva secunde. Când vede că nu mişc 
deloc, se apleacă deasupra mea. îi simt respiraţia pe faţă. 


în acest moment, scot un geamăt slab, care pare să-l liniştească 
complet. îl aud murmurând un Schweinhund! Asta îmi confirmă 
bănuielile. 

Apoi mă apucă de gulerul pardesiului şi începe să mă târască în 
direcţia apei. Nu mi-este greu să ghicesc ce intenţionează nemernicul să 
facă cu mine. Desigur, aţi ghicit şi dumneavoastră. Caz în care trebuie să 
recunoaşteţi că tipul nu se purta deloc cu mănuşi. 

Nu îi este uşor, pentru că mă las cu toată greutatea, ca un balot. După 
un minut, se opreşte ca să-şi tragă răsuflarea. Se îndepărtează câteva 
secunde, după care se întoarce cu câteva cărămizi pe care mi le 
strecoară în buzunarele pardesiului, pentru a fi sigur că nu mai ies la 
suprafaţă ca să-i bântui domiciliul conjugal. Apoi începe din nou să mă 
tragă de-a lungul cheiului. 

După câteva minute, ajungem la marginea cheiului. Se odihneşte din 
nou, după care se apleacă deasupra mea, pentru a mă azvârli în apă. 

Acum este momentul. 

îi trec braţul stâng pe după gât şi îi apuc încheietura mâinii stângi cu 
mâna dreaptă. Se răsuceşte şi dă din picioare, dar reuşesc să-i înfund 
gura în pardesiul meu. 

- Ascultă-mă bine, nenorocitule, spun eu. Eşti un om mort. Şi dacă eu 
sunt un schweinhund, sunt un schweinhund puternic, după cum bine 
vezi. Prin urmare, să-ţi măr 

turisesc ceva - nu vei revedea niciodată Berlinul, şi nici pe camarazii tăi. 

Mă întorc în dreapta, şi îl arunc peste umăr. Când atinge solul, îi dau 
drumul şi mă las într-un genunchi. Când încearcă să se ridice, îi trimit un 
croşeu în maxilar. Capul îi este proiectat în spate şi se loveşte de pământ 
cu un pocnet. îl târăsc şi îl sprijin cu spatele de un stâlp. Apoi îl păl- 
muiesc cu toată forţa peste faţă timp de două minute. în cele din urmă îşi 
vine în fire. 

- Ascultă, îi spun eu, spune-mi un lucru. 

- Nu-ţi spun nimic, răspunde el. 

- Ba bine că nu! spun eu. Dacă nu, o să aprind bricheta şi o să ţi-o 
trec pe sub nas. Este vorba despre Carlette. Mi-a trecut prin minte că ea 
este micuța după care este înnebunit Whitaker. Pun pariu că ea alerga 
după planurile bombardierului, mână în mână cu banda ta. 

- De ce nu? spune el. Şi dacă-i aşa, ce-i? 

- Asta voiam să aflu, i-am spus eu. 

Celălalt îşi sprijină capul de bornă şi scoate un geamăt. Şi în acelaşi 
moment îmi expediază o lovitură în figură. 


Dar, de data asta, mă aşteptam la aşa ceva. Ratează, iar eu fac haz. 
Apoi, pe neaşteptate, îi trag un pumn în figură, care ar fi adormit şi un 
elefant. 

Mă ridic. Totul împrejur este calm. Este întuneric beznă. Burniţa te 
pătrunde până la oase. Scot cărămizile din buzunarele mele şi le strecor 
în ale celuilalt. Apoi îl arunc pe umeri şi, cu o smucitură, îl arunc în apă. 

Se aude un „pleosc". Şi cu asta, basta. A ajuns la destinaţie. Hitler va 
avea cu un „radiotelegrafist' mai puţin... 

Sunt orele zece şi e o vreme superbă atunci când mă întorc în Londra. 
Mă duc drept în Berkeley Square şi las maşina în apropierea locului de 
unde o şterpelisem. Apoi mă întorc în apartament şi fac un duş cald. 
După care dau peste cap patru degete de whisky sec şi mă strecor în pat. 
Mă credeţi sau nu, mă simt obosit. Iar falca mea are imprimată pe ea o 
vânătaie mare cât o hartă a Statelor Unite. 

înainte de a mă cufunda în somn, o sun pe centralistă şi o rog să mă 
scoale la orele şaisprezece. Apoi adorm. Credeţi-mă că n-am visat absolut 
nimic. 

La orele şaisprezece, sunt în picioare şi fac un mic tur al camerei în 
timp ce reflectez la treaba care mă aşteaptă. Comand apoi un dejun 
frugal pe care îl înfulec pe dată. Mă îmbrac cu hainele mele, care tocmai 
au sosit de la gară. în fine, caut bucata de hârtie pe care hamalul mi-a 
dat-o cu o seară în urmă, unde este notată adresa frumoasei Lariat. 
Locuieşte în Sheldon Building, la St. John's Wood, într-o suburbie din 
apropiere. 

Cobor şi mă arunc într-un taxi. Ajung la Sheldon Building, iar portarul 
îmi spune că domnişoara Lariat locuieşte la primul etaj. Urc şi sun. Mă 
simt oarecum neliniştit. Mă întreb dacă adresa este cea bună şi dacă o 
voi revedea pe tipesă. 

Uşa se deschide şi mă aflu în faţa Carlettei, îmbrăcată într-un neglijeu 
din dantelă neagră. îmi zâmbeşte fermecător. Vă asigur că merită să o 
vedeţi. V-aţi simţi şi voi la fel de ciudat ca mine. 

- Ce mai faci, Carlette? întreb eu. 

-Ce surpriză, spune ea, domnule Thaxby! Cum de mi-ai descoperit 
adresa? 


îi adresez un zâmbet larg, intru şi îmi agăţ în cuier pălăria şi 
pardesiul. 

- Sunt un neghiob şiret uneori, spun eu. Hamalul mi-a dat adresa pe 
care i-ai indicat-o şoferului taxiului. 

Mă conduce într-un salon, unde arde un foc vesel. Perdelele sunt 
trase. 

- Vrei să bei ceva? mă întreabă ea. 

Rămân în picioare în faţa şemineului, în timp ce ea umple un pahar 
pentru mine. Timp în care o privesc. 

- Ce nu este în ordine, domnule Thaxby? spune ea. Pari supărat pe 
mine. 

- Ce spui, dragă prietenă! răspund eu. Eşti o nemernică de clasa- 
ntâia. Ai tupeu, dar de data asta, ţi-ai găsit naşul. 

Expresia de pe faţa ei se schimbă. Privirea îi devine tăioasă. 

- Nu înţeleg nimic din ce spui. 

-Chiar aşa, micuţo? Păi să-ţi explic. Ia loc. Să mă prezint: sunt Caution 
- Lemuel H. Caution - de la FBI. Dar precis ştii că, înainte de a veni aici, 
am făcut un mic tur prin Kansas City, pentru a afla ce s-a întâmplat cu 
Whitaker, un fraier care a inventat un nou bombardier, dar care trebuia 
împins de la spate ca să predea schiţa acestuia guvernului american. 
Când am ajuns în Kansas City, păsărică îşi luase zborul, lăsând baltă o 
fetişcană cu care era pe punctul de a se căsători. Motivul pentru care 
fugise era că se îndrăgostise de o alta, care facea parte dintr-o bandă 
foarte interesată de planurile noului avion. în fine, am bănuit că Whitaker 
fugise în Anglia. De aceea am venit aici. Probabil printr-o coincidenţă, te 
aflai şi tu pe acelaşi vapor cu mine. Şi cum nu te născuseşi ieri, ştiai că 
cel mai 

bun mijloc de a mă atrage în cursă era să iei atitudinea distantă, pe care 
ai adoptat-o pe vapor. Această tactică dă rezultate întotdeauna. 

Carlette se sprijină cu nonşalanţă de canapea, cu mâinile sub cap. 

-Foarte pasionant, spune ea. Probabil că vizionezi multe filme... 

- Ia slăbeşte-mă cu filmele tale, spun eu. Atunci când Florida mai avea 
o jumătate de oră până la Southampton, i-am dat ofițerului 
radiotelegrafist Manders, pe care bănuiesc că îl cunoşti, un mesaj ce 
trebuia transmis lui Herrick, de la Scotland Yard. în acest mesaj îi 
anunţam venirea mea. Dar Manders nu a transmis mesajul, şi mi-a 
înmânat mai târziu un aşa-zis răspuns din partea lui Herrick, prin care 
mă anunţa că un anume Grant mă va aştepta la gara Waterloo. Astfel, 
Herrick nu afla de venirea mea şi stătea liniştit. lar eu nu aveam motive 
să merg la Scotland Yard, deoarece Grant urma să-mi spună că Herrick 


lipsea din Londra pentru o zi sau două. Următorul pas era să-mi fie 
şterpelite actele - paşaportul, legitimaţia FBI, şi tot ce avea legătură cu 
această afacere. Atunci, tu şi Manders aţi pus la cale un mic scenariu. Mă 
caută pe chei şi îmi povesteşte cât de îndrăgostită eşti de mine, şi că am 
putea călători împreună până la Londra. Urmează apoi figura cu înecul 
din port, pentru a-i da ocazia să-mi şterpelească portofelul. După care, el 
telefonează unuia dintre camarazii voştri din Londra ca să vină să mă 
aştepte la gara Waterloo. Tipul vine şi se dă drept Grant, de la Scotland 
Yard. Dar idiotul nu-mi cere cartea de identitate - deoarece ştie prea bine 
că nu o mai am. Aici a greşit prima dată flagrant. în schimb, scoate din 
buzunar o fotografie de-a mea. A doua sa greşeală este că uită să mă 
întrebe de ce nu am venit cu 

primul tren, după cum ar fi trebuit, în conformitate cu aşa-zisul mesaj al 
lui Herrick. Tipul nu s-a gândit la acest lucru pentru că ştia că nu aveam 
cum să prind primul tren. După care, neghiobul vine cu mine în 
apartamentul meu, rămâne o clipă, pleacă, şi îmi telefonează mai târziu - 
după spusele lui, de la Scotland Yard - pentru a mă îndrepta spre o falsă 
adresă, a unei alte femei, care ar fi fost marea dragoste a lui Whitaker. Şi 
asta pentru a câştiga timp. Dar nu aţi câştigat timp, deoarece eu am venit 
direct aici. Tu eşti cea de care este îndrăgostit Whitaker. 

Carlette se ridică şi se îndreaptă spre o etajeră pe care se află o 
valijoară din marochin. 

- Este absurd, domnule Caution, spune ea. Am aici toate actele mele. 
Nu aveţi decât să le luaţi şi să le citiţi. Veţi vedea că divagaţi complet. 

Aduce valiza pe masă şi o deschide. Mă aplec. Deasupra se află un 
articol decupat dintr-un ziar. îl iau ca să-l citesc. în aceeaşi clipă, 
Carlette apucă presse-papier-ul de pe masă şi ridică fulgerător braţul. 
Dar mă arunc înainte, pe deasupra măsuţei, şi pumnul meu o loveşte în 
bărbie. Scoate un geamăt slab şi se prăbuşeşte. O prind în cădere şi o 
culc pe divan. 

După care cercetez locul. Deschid o uşă. încăperea în care intru este 
cufundată în întuneric, dar simt un parfum foarte plăcut, asemănător cu 
cel al sării de baie de foarte bună calitate. Ador parfumurile, iar acesta 
mă binedispune. 

Intru şi pipăi peretele în căutarea comutatorului. Dar nu caut prea 
mult. Pentru că primesc brusc, în figură, o locomotivă sau Turnul Eiffel. 
Mă prăbuşesc - sau cel puţin aşa cred. Credeţi-mă, din acel moment nu 
mi-am mai făcut sânge rău pentru nimic. 

Şi nici nu am visat nimic. 

Imi revin încetul cu încetul în fire. Vreau să spun că-mi dau seama că 
nu am părăsit această vale a plângerii. 

De fiecare dată când încerc să-mi mişc capul, simt tot atâtea junghiuri. 
Ceea ce nu mă împiedică să pricep că frumoasa mea Carlette m-a păcălit 
- cu ajutorul unui coleg care era ascuns în cameră. 

Lucru care demonstrează că dovleacul unui „agent" nu este mai tare 
decât al oricărei alte puşlamale. 

Intredeschid un ochi. Suficient pentru a-mi da seama că mă aflu în 
salon în proporţie de trei sferturi. Deoarece capul mi-a rămas încă în 
cameră. Nu vreau să spun că mi-au tăiat capul, ci că zac între cele două 
încăperi. 

De unde mă aflu, o zăresc pe Carlette instalată pe divan. Fumează o 
ţigară. Relaxată. Iar lângă ea, pe masă, se află un revolver de calibrul 
treizeci şi opt. 

Şi deodată, în creierul meu se produce un declic. Ştiu acum cine este 
dama. Această aşa-numită Carlette Lariat nu este nimeni alta decât 
numita Carlette Francini. Una dintre cele mai dure tipe din lumea 
interlopă. A făcut câte puţin din toate, dar a reuşit să scape mereu basma 
curată. Trafic de stupefiante, răpiri, şantaj - şi, foarte probabil, crime. Şi 
îmi spun în sinea mea că dacă vreau să scap vreodată viu din rahatul 
ăsta, nu trebuie să mă las pe tânjală. Pentru că ce pun la cale în privinţa 
mea nu este deloc plăcut. 

Scot un geamăt şi întredeschid ambii ochi. Carlette apucă revolverul 
şi îl aţinteşte spre măruntaiele mele. îmi vorbeşte. Iar vocea ei nu mai 
este cea care îmi încânta auzul pe Florida. Absolut deloc. 

- Ai o faţă, spune ea, de parcă încerci să-ţi aminteşti ce-ai făcut 
aseară. Dacă prietena ta te-ar vedea acum, şi-ar face imediat bagajele, 
poliţai bun de nimic. 

- îmi provoci silă. Faci pe dura. Eşti bună doar să dai din gură. Nu eşti 
decât un sac de osânză cu un creier de găină! 

- Gura, nemernic federal! Am râs destul. Gata cu distracţia. O să te 
fac să regreţi că ai venit pe lume. 

- Sărmană micuță, încerci să blufezi! Asta este, ştiu unde ţi-am mai 
văzut mutra. Dacă nu eşti tu femeia care a fost deferită Curţii cu Juri în 
'36, împreună cu banda lui Panzetti, pentru crimă şi şantaj, să nu-mi spui 
pe nume! Ai scăpat destul de ieftin atunci. De data asta, vei plăti scump. 


- Dacă-ţi închipui că-ţi voi da ocazia să mă prinzi în cursă, te înşeli. Nu 
vei ajunge prea departe. 

Şi se îndreaptă spre mine. îmi expediază cu toată forţa o lovitură de 
picior în plină figură. Capul meu se loveşte de tocul uşii cu un pocnet 
asurzitor. Am impresia că nasul mi 

s-a transformat într-o fântână arteziană. Doi sau trei dinţi par că vor să 
mă părăsească. lar pe obrazul meu se lăţeşte o tăietură de la un capăt la 
celălalt. 

- Iţi place? mă întreabă ea. 

Stă în picioare în faţa mea şi zâmbeşte. Pe cuvânt de onoare, dama 
este chiar blândă. îmi aduce aminte de o puştoaică a cărei distracţie este 
să tragă pisicile de coadă. 

îi răspund: 

- Nu prea mult, dar nu te agita pentru atâta lucru. Ai dreptate să te 
distrezi şi tu puţin. Pentru că într-una din aceste zile vei cădea tu în 
cursă, şi va fi rândul tău să treci prin toate astea. Atunci să vezi 
distracţie... 

începe să râdă. 

- Dă-mi voie să mă veselesc... să fac haz... Când mă gândesc că 
domnul Lemmy Caution, marele Lemmy, asul „agenţilor", era îndrăgostit 
lulea de mine, la bordul Floridei! Ne prăpădeam de râs, eu şi cu amicul 
meu. Dacă ne-ai fi putut auzi, ţi-ar fi venit să te arunci în apă şi să te iei 
la trântă cu un rechin! 

- Să fii sănătoasă! spun eu. Aşadar Manders, radiotelegrafistul de pe 
Florida era amicul tău? Făcea parte din banda lui Panzetti? Ei bine, 
crede-mă, micuța mea, dar iubitul tău a învăţat până acum totul despre 
rechini şi alţi peşti, acolo unde se află acum. 

- Ce vrei să spui? întreabă ea. 

Pare neliniştită. îmi trece prin minte că este îndrăgostită de Manders. 

- Oh, nimic, poţi să-mi faci ce vrei împreună cu banda ta de 
nenorociţi; un lucru este însă sigur, că l-am aruncat pe Manders în rada 
din Southampton, cu o cărămidă în fiecare buzunar. în prezent, se duce 
ca un bolovan la fund. îţi place, draga mea? 

Faţa îi devine stacojie. 

- Dacă aş crede că ceea ce spui este adevărat, ţi-aş tăia pe loc capul, 
copoiule... Dar nu cred... Blufezi doar! 


- îţi spun că Manders al tău este tot atât de frăgezit ca şi un biftec pus 
la marinat timp de o săptămână, sărmană copilă! Aşadar, iată-te văduvă 
înainte de a te fi căsătorit. Sper că te vei recăsători într-o bună zi. Cu un 
şarpe cu clopoței. Sărmanul animal!... Dar ai putea să te căsătoreşti cu 
amicul care era ascuns în camera ta, cel care mi-a tras una în căpăţână. 

Şi continuu: 

- încă ceva, Carlette. Acum tu deţii controlul. Orice încerc să-ţi spun, 
te face să râzi, chiar tu spui asta. Dar nu ţii seama de un lucru, şi anume 
că nu sunt singur. Cu poliţaii ăştia englezi, nu ştii niciodată ce se poate 
întâmpla, îţi va fi greu să o ştergi, cu atâţia copoi pe urmele tale. Nici nu 
vei şti când te vor încolţi. 

- Bietul de tine! îmi răspunde ea. în primul rând, Herrick al tău nici nu 
ştie că ai venit la Londra. Şi până va începe să-şi facă griji, tu vei fi 
fărâme de mult timp. Vei dispărea pur şi simplu! Şi nimeni nu va mai auzi 
vreodată de faimosul Lemmy Caution, asul agenţilor. 

- Se prea poate. Dacă nu aş fi descoperit că numita Carlette Lariat şi 
Carlette Francini sunt una şi aceeaşi lepădătură, nu m-aş afla aici. N-am 
avut noroc, n-am ştiut că amantul tău numărul doi se afla în cameră. 

Râde. 

- Ai dreptate. S-a ascuns atunci când te-a auzit intrând. Şi când se va 
întoarce, te vom aranja puţin. S-a dus să caute un coş mare de rufe. Te 
vom pune în el pentru a te scoate de aici. 

Tac chitic. Deoarece eu ştiu că nu blufează. Cunosc metodele bandei 
lor. Pentru ei, este floare la ureche... 

îmi sprijin capul de tocul uşii cu un geamăt slab, apoi îl las să cadă pe 
parchet cu un pocnet care dă de înţeles că am leşinat. 

Nu mă mişc. Ţin ochii închişi. Dar întredeschid pleoapa stângă. Cât să 
rămân la curent cu ce se mai întâmplă. 

Mă priveşte neclintită, preţ de un minut. Şi apoi se decide să facă ceea 
ce şi aşteptam. Iese din cameră şi se întoarce cu o cană plină cu apă. Are 
încă revolverul în mână. 

Lasă un firicel de apă să se scurgă pe faţa mea. Şi în acest timp spune: 

- Trezeşte-te, frumoaso. Dacă dai ochii peste cap încă de la aperitiv, ce 
vei face atunci când Willie îţi va servi felul principal? 

Deschid uşor ochii, clipind. Apoi scot încă un geamăt. Dacă mai 
continuă astfel un timp, simt că voi muri de-adevăratelea... 

Din fericire, începe să se plictisească. Mă înjură, apoi se apropie şi 
mai mult. Şi deodată, varsă toată apa din cană pe faţa mea. 

Acum este momentul! L.ovesc brusc cu piciorul cana. Aceasta o loveşte 
în stomac. Chiar deasupra mijlocului. 


I se taie respiraţia, după cum desigur aţi bănuit, încearcă să ridice 
braţul cu revolverul, dar nu reuşeşte. Apasă pe trăgaci. Glonţul pătrunde 
în podea, între picioarele mele. Apoi dă drumul armei, şi se prăbuşeşte. 
Doamna, dacă se poate numi astfel, rămâne fără suflare un timp... 

Mă năpustesc... Apuc revolverul căruia i-a dat drumul pe jos, apoi mă 
duc să închid cu zăvorul uşa de la intrare. 

Pentru că nu ţin neapărat să fiu surprins de Willie când se va întoarce. 

Revin în salon; Carlette se zvârcoleşte, scoțând sunete dezarticulate. 
O ridic şi o arunc pe canapea. Apoi mă duc în dormitor. Smulg cordonul 
unui halat de casă şi o leg pe tipesă. 

Mă duc apoi în baie, de unde iau un pahar cu apă, pe care o silesc să-l 
bea. Imediat ce îşi capătă suflul, mă priveşte ca şi cum s-ar fi aflat la o 
întrunire a Asociaţiei Adepţilor lui Satan care căutau metoda cea mai 
lentă de a fierbe de viu pe cineva. 

- Bine, Caution! spune ea. Crezi că eşti stăpân pe situaţie. Dar afară 
te aşteaptă o mulţime de amici de-ai mei care vor avea grijă de tine. 

- Cu atât mai bine, dar scuză-mă. Trebuie să iau ultimele măsuri ca să 
fac să-ţi dispară cadavrul. Vezi tu, frumoasa mea, spun eu. Lucrurile se 
aranjează întotdeauna. Nu trebuie să-ţi pierzi niciodată speranţa. 

O părăsesc pentru a face turul apartamentului. în fundul bucătăriei se 
află un dulap cu cărbuni, de mari dimensiuni. Nu este plin, dar este 
suficient pentru a fi o saltea destul de moale pentru frumoasa mea. 

Mă întorc în dormitor după ea. O transport pe braţe până în bucătărie. 
Şi o aşez în colţişorul cu cărbuni! 

- Poţi să strigi cât vrei, bebeluşule, spun eu. Nimeni nu te va auzi. Şi 
dacă ţi-e foame, poţi lua o gură de cărbuni. 

Nu pot să vă spun ce mi-a răspuns. 

Mă întorc în salon, unde dau peste cap patru degete de whisky. Şi 
încep să mă gândesc la ale mele. Ajung în cele din urmă la concluzia că 
pe individul care m-a lovit în cameră nu-l cunosc. Vreau să spun că nu 
poate fi aşa-numi- tul Grant. Pentru că dacă ar fi fost el, frumoasa 
Carlette nu 

ar fi rezistat tentaţiei de a mi-o spune, atunci când facea haz de necazul 
meu. Şi dacă am dreptate, atunci Grant nu are de unde să ştie că am 
venit să-i fac o vizită Carlettei. Deoarece nu-şi închipuie că i-aş fi putut 
afla adresa. Şi deoarece crede că nu am acţionat înainte de a fi luat con- 
tact cu Herrick, la Scotland Yard, seara, după cum am convenit. 


Dar sus-numitul Grant bănuieşte probabil că voi face un alt demers. 
Asta pentru că el mi-a dat ideea. Şi dacă şi-a dat osteneala, înseamnă că 
face parte din scenariu. Şi bănuiesc de ce vor neapărat să mă duc acolo. 

Mai iau o înghiţitură, pentru a alunga frigul, apoi merg în baie, să văd 
cum arată faţa mea. Nu arăt deloc bine; obrazul şi nasul sunt crăpate. Şi 
un ochi arată de parcă tocmai m-aş fi bătut cu Joe Louis. 

încerc să-mi aranjez puţin faţa cu ajutorul unui şerveţel umed. Apoi 
îmi iau pălăria, pardesiul, închid uşa apartamentului în urma mea şi 
cobor să vorbesc cu portarul imobilului. 

Tipul dă dovadă de inteligenţă, îşi cunoaşte meseria. Pentru că, în 
ciuda figurii mele, nu spune nimic, rămânând impasibil. 

îmi scot portmoneul şi îi flutur pe sub nas o bancnotă de cinci lire. 

- O să fie ceva tărăboi la domnişoara Lariat, spun eu. Sunt fratele ei şi 
am avut o discuţie violentă cu tipul pe care l-am găsit acolo. Vă amintiţi 
să-l fi văzut urcând? 

Portarul îmi răspunde că da. 

- Ei bine, continuu eu, este un vagabond. O asaltează pe sora mea cu 
insistenţele lui, iar ei nu-i place deloc acest lucru. Când i-am spus lichelei 
s-o şteargă, mi-a aruncat în plină figură o vază de porțelan. Ia priviţi ce 
mi-a făcut! 

Portarul îmi răspunde că vede prea bine ce mi-a făcut. 

- Atunci, spun eu, dacă tipul încearcă să se întoarcă aici - şi cred că o 
va face - fiţi amabil şi transmiteţi-i că domnişoara Lariat a plecat şi că nu 
mai vrea să-l vadă. 

Portarul îmi răspunde că presupune că domnişoara Lariat îi va 
confirma cele spuse de mine. 

- Desigur! răspund eu. Dar nu vrea să fie deranjată până deseară. Se 
odihneşte. Este la capătul puterilor. 

îi strecor bancnota de cinci lire. Mă asigură că a înţeles perfect ce 
vreau şi că, dacă domnul Kritsch se întoarce, nu îl va lăsa să urce în 
apartament. 

- Perfect, spun eu. lar când va pleca, poate va lua un taxi. Atunci, 
dacă vreţi să câştigaţi alte cinci lire, nu aveţi decât să deschideţi bine 
urechile pentru a auzi ce adresă îi indică şoferului. 

îmi răspunde că va face tot ce-i va sta în putinţă. Şi că toţi şoferii din 
această staţie îi sunt cunoscuţi, aproape colegi, şi speră că va reuşi să 
facă rost de adresă. 

îi mulţumesc şi o pornesc la drum. 


Este ora şapte atunci când ajung acasă. Apuc să beau un mic whisky 
înainte de a porni spre Scotland Yard. La urma urmei, ziua nu a fost chiar 
rea... 

Şapte şi jumătate. 

Herrick îmi strânge cu putere mâna, privindu-mi faţa uimit. Este 
evident faptul că se întreabă cum am făcut să dau impresia că am trecut 
pe sub un cilindru compresor. îi spun că am căzut dintr-un autobuz în 
timpul unei alarme aeriene. Nu sunt sigur că mă crede. 

După care, vorbesc de problema care m-a adus până în Anglia. Nu mai 
încape îndoială. Am fost tras pe sfoară în stil mare. Herrick nu părăsise 
deloc Londra. Aştepta cu nerăbdare sosirea mea în Anglia, dată fiind 
gravitatea problemei în cauză. 

Ceea ce demonstrează faptul că indivizii îşi cunosc meseria. Ceea ce 
dovedeşte că ştiu că Whitaker, idiotul, se află în Anglia. Şi că ştiau că voi 
călători cu Florida. 

Atunci i-a revenit Carlettei sarcina de a se ocupa de mine. lar 
radiotelegrafistul, Manders, era mai mult ca sigur un nemernic din 
Gestapo. Unul dintre indivizii pe care Hitler i-a plantat în întreaga lume 
în aşteptarea zilei în care va avea nevoie de ei. 

Nu-i spun nimic lui Herrick referitor la Carlette. Nu îi vorbesc despre 
ea, nici despre micile şedinţe pe care le-am avut cu ea în ultimele 
douăzeci şi patru de ore. O să vă explic din ce motiv. 

Dar îi povestesc despre Manders. îi relatez cum m-am întors grăbit la 
Southampton. îi explic că a trebuit să mă încaier cu acest nemernic. Şi i- 
am spus că, în timpul scurtei noastre şedinţe de trântă, nefericitul s-a 
împiedicat pe marginea radei şi a căzut în apă 

- M-am aplecat să-l caut, spun eu. Dar nu a mai apărut la suprafaţă... 

Herrick arborează o atitudine de circumstanţă în timp ce îi servesc 
această gogoaşă şi îmi spune că este mai bine aşa, deoarece scăpăm de o 
grămadă de neplăceri. 

Mă conduce apoi până în biroul marelui şef al Scotland Yard-ului, un 
tip pe nume Strevens. Un băiat cum nu se poate mai bine şi mai amabil. 

Marele şef ne spune că a luat legătura de câteva ori cu Washington-ul 
referitor la afacerea Whitaker. în primul rând, ar vrea să ştie de ce s-a 


decis Whitaker să vină în Anglia. Şi în al doilea rând, cum a putut 
debarca şi ei să nu fi avut nici un semn că se află aici. 

Mă întreabă apoi dacă am o opinie personală în această problemă. 

îi răspund că am o grămadă de păreri personale în această afacere. îi 
spun că, în opinia mea, Whitaker s-a speriat probabil de ceva, brusc, şi a 
considerat că SUA nu mai era un teritoriu destul de sigur pentru el. 
Deoarece, după cum ştie toată lumea, există numeroşi nemți în libertate 
în frumoasa mea ţară. Şi aceştia îşi pot face de cap în fel şi chip. 

Nemernicii ştiu prea bine că Anglia are nevoie urgentă de ajutorul 
americanilor în ceea ce priveşte aparatura de război, îndeosebi în 
privinţa avioanelor. Iar ei, ca şi conducătorii lor de la Berlin, ştiu că pot 
repurta o frumoasă victorie oprind producţia de război la sursa 
americană. 

- Aşadar, îi spun eu marelui şef al Scotland Yard-ului, miroase a 
Gestapo de la o poştă. Şi pe nepusă masă apare un individ - Whitaker - 
despre care nimeni nu ştie mare lucru în afara faptului că este inginer şi 
că se ocupă de aeronautică. Apoi, individul inventează un nou model de 
bom 

bardier în picaj, iar Guvernul Federal se arată interesat să-i achiziţioneze 
planurile. Prin urmare, putem afirma că nu problema banilor îl frământă 
pe Whitaker. Pentru că acesta trebuie să fi înţeles că guvernul SUA îi va 
plăti pentru brevetele sale mai mult decât toţi nemţii la un loc. în al 
doilea rând, îi spun eu marelui şef, nătăfleţul este logodit cu o fată din 
Kansas. Urmau să se căsătorească. Când m-am dus să fac un tur pe 
acolo, am încercat să pun gheara pe această fetişcană. Dar fară succes. 
Se volatilizase. Atunci mi-am dat seama că licheaua se îndrăgostise de 
altă femeie. Această a doua persoană face parte din Gestapo şi vrea să 
obţină de la el planurile bombardierului. Aşadar, îi spun eu marelui şef, 
putem desprinde concluzia că Whitaker şi-a dat seama în cele din urmă. 
Şi că s-a gândit că singura lui salvare era să o şteargă cât mai rapid. 
Altfel risca să fie ucis de bandă. Prin urmare, ajunge aici, continuu eu. Şi 
iată-ne la momentul actual. Pricepeţi? 

Marele şef îmi răspunde că, dacă ipoteza mea era justă, serviciile lui 
Herrick vor reuşi să pună rapid mâna pe Whitaker - dacă acesta era 
numele lui adevărat - deoarece nu putea obţine nici o raţie alimentară, 
chiar şi într-un hotel, dacă nu avea legitimaţie alimentară. Şi chiar dacă 
intrase sub un nume fals, cu un paşaport fals, pe baza datei aproximative 
a sosirii lui, serviciile lui Herrick vor verifica toate sosirile din SUA 
începând cu această dată. 

- în opt zile, punem noi gheara pe Whitaker, conchide 


el. 

Dar Herrick îi atrase atenţia că trebuie să ne grăbim şi mai mult. Şi îi 
povesteşte marelui şef despre falsele mesaje ale lui Manders, fapt ce 
dovedeşte că banda încearcă să ne-o ia înainte. Prin urmare, nemermnicii 
nu au nevoie de 

prea mult timp pentru a-şi duce la îndeplinire planurile, oricare ar fi ele. 

- Voi mobiliza toţi oamenii asupra acestei probleme, îmi spune el. 
întoarce-te acasă, şi aşteaptă veşti de la mine. Sper să am noutăţi într-o 
zi sau două. 

- Foarte bine, răspund eu. Mă duc acasă şi mă voi odihni puţin, după 
ce îmi desfac bagajele. Şi îmi voi îngriji obrazul, nasul şi ochiul cu puţin 
whisky, care va trece mai întâi prin stomac. 

Când ajung în apartament, desfac o sticlă de whisky şi încep să 
reflectez. Vă întrebaţi probabil de ce am fost atât de secretos cu Herrick 
şi cu marele şef în privinţa anumitor evenimente. lată motivele: 

1) Dacă i-aş fi vorbit despre Carlette lui Herrick, ar fi înhăţat-o 
imediat, Adică exact ceea ce nu vreau să se întâmple. 

2) Dacă i-aş fi pomenit despre adresa pe care aşa-numitul Grant mi-a 
dat-o - Laurel Lawn, Hampstead-, s-ar fi ocupat imediat de problemă. Am 
convingerea că nu m-ar fi lăsat să fac ceea ce urmăresc să fac. Ar fi 
considerat că riscurile sunt prea mari. 

Toate acestea pentru că am anumite bănuieli în privinţa afacerii. Sunt 
convins că Gestapoul - filiala sa din SUA - a aflat că Whitaker a inventat 
un nou model de bombardier în picaj. Şi că i-a trasat bandei lui Panzetti 
misiunea de a face rost de planuri. Consider că au plătit barosan pentru 
acestea. Şi aici intră în scenă Carlette. Are misiunea de a-l seduce pe 
Whitaker. Şi, dintr-un motiv pe care nu-l cunosc încă, planul său este de 
a-l face să părăsească SUA şi să debarce în Anglia. 

Bineînţeles, banda nu ar fi avut această idee dacă nu ar fi avut aici o 
filială şi pe cineva care să se ocupe de 

Whitaker încă de la sosirea lui. Ceea ce îi permite Carlettei, ca, după 
plecarea individului, să rămână pe vapor pentru a se ocupa de mine, 
deoarece ştiau că Guvernul Federal îmi trasase această misiune şi că nu 
voi întârzia să descopăr că Whitaker a traversat marea cu heringi. 

Atunci pun la punct un plan măreț. Manders, care nu face parte din 
banda lui Panzetti, ci din Gestapo, urcă la bordul vaporului în chip de 
operator radiotelegrafist. Scopul lor este să scape de mine înainte de a-l 


contacta pe Herrick, după ce au pus mâna pe toate actele mele. Şi cred 
că ştiu de ce ţin cu tot dinadinsul să pună mâna pe actele mele. 

Aşadar, Manders şi Carlette îmi joacă festa şi îmi şterpelesc actele. 
După care pun la cale un plan prin care speră să mă radă pur şi simplu 
de pe lista celor în viaţă. Şi asta, înainte chiar ca Herrick să înţeleagă ce 
se întâmplă. Deoarece, după ce m-ar fi ucis, Herrick putea descoperi ce 
voia. Nu mai avea atunci nici o importanţă. Afacerea era încheiată. 
Ambalată. Etichetată. Şi apoi expediată. Cu zâmbete... 

Sunt orele nouă fără un sfert când las baltă aceste gânduri profunde. 
Este timpul să mă pun pe treabă. 

Deschid geamantanul de unde scot un mic revolver de calibrul 
douăzeci şi cinci care mă însoţeşte întotdeauna. Arma este ataşată prin 
intermediul unui clips metalic de mâneca dreaptă a sacoului. Dacă apăs 
braţul de un obiect, atunci clipsul se deschide iar revolverul îmi cade în 
mână. 

îmi iau apoi pardesiul. Şi găsesc Luger-ul în buzunarul drept. După 
care cobor în stradă şi sar într-un taxi spre Hampstead. 

Sunt orele nouă şi un sfert când ajung aici. Laurel Lawn este o casă cu 
o frumoasă linie arhitecturală, situată în mijlocul unei grădini. 

Nu intru pe uşa principală. Ocolesc casa şi mă îndrept spre 
construcţiile anexe. Mă caţăr în casă prin fereastra de la bucătărie. Apoi 
apuc pe un coridor care duce spre camerele principale. Ascult dar nu 
depistez nici cel mai mic zgomot. Casa e tăcută ca o morgă. 

Ajung înaintea unei uşi duble. Mă uit prin gaura cheii şi zăresc un 
şemineu rustic în vatra căruia arde un foc vesel. Răsucesc mânerul încet 
şi intru. 

în încăpere pluteşte un parfum de ţigări turceşti. Tocmai sunt pe 
punctul de a scoate tabachera pentru a-mi aprinde o ţigară, când aud o 
voce blândă şi gravă de femeie: 

- Pune-ţi mâinile pe masă. Dacă mişti, te ucid. 

Nu am mai auzit niciodată o asemenea voce. Este o voce vibrantă, 
care te face să tresari. Iar silabele cuvintelor 

se aud distinct, ca şi cum ar fi gloanţele unei mitraliere. Nu mişc, dar 
tare aş vrea să văd dacă dotările doamnei sunt pe măsura vocii ei. 

încep să zâmbesc şi o întreb: 

- Nu am mai fumat de mult timp. Aş vrea să-mi aprind o ţigară. 


- Nu mişca, spune ea, ia una de pe masă. 

îi mulţumesc. în timp ce înşfac o ţigară, ea mă ocoleşte şi se opreşte 
înaintea mea. 

O, strămoşi ai mei! Am rămas efectiv fară suflare. Deoarece vă asigur 
că am cunoscut la viaţa mea destule frumuseți. Dar una ca asta, 
niciodată! 

Femeia are părul de un roşu Tiţian şi o faţă strălucitoare. Cu ochi de 
un albastru luminos şi candizi, care se adăpostesc sub gene minunat 
arcuite. 

Simt că mă sufoc. îmi spun că trebuie să aibă o parte urâtă. Nu există 
o asemenea minunăţie perfectă! 

îmi cobor privirea de-a lungul rotunjimilor şi curbelor care sunt o 
încântare. Şi ajung în cele din urmă la picioarele ei, care mă aşteptam să 
fie ca nişte burlane. 

Credeţi-mă. Vă spun că dacă străbunicul meu ar putea privi această 
minunăţie, ar sări de pe fotoliu. Şi ar dansa samba. 

Sunt atât de uluit, că nu mai acord atenţie micuţului revolver de 
calibru treizeci şi doi pe care ea îl aţinteşte spre măruntaiele mele. îi 
spun: 

- Doamnă, fiţi atât de amabilă şi daţi-mi un foc pentru că simt nevoia 
să fumez. Pentru a-mi calma nervii. De fiecare dată când văd o doamnă 
atât de frumoasă, mă simt ciudat. Semănaţi cu femeia visurilor mele. 

Expresia de pe faţa ei nu se schimbă. Pare foarte serioasă. Ia din 
buzunar o ţigară, o aprinde şi împinge bricheta spre mine, pe masă. 

- îţi poţi aprinde o ţigară, dar ţine-ţi mâinile la vedere. Altfel, trag. 
înţeles? 

Mă conformez. în timp ce trag fumul în plămâni, privesc bricheta. Este 
din aur, încrustată cu mici perle. Citesc inițialele gravate pe ea - G.V. 

Deci asta era... 

îi zâmbesc frumoasei. 

- Permiteţi-mi să mă prezint. Mă numesc Lemuel H. Caution. Sunt de 
la FBI din cadrul Ministerului de Justiţie al SUA. Şi am toate motivele să 
cred că eşti Geralda Varney, fosta logodnică a neghiobului care se 
numeşte Elmer Whitaker, care... 

Mă întrerupe pe un ton glacial. Şi credeţi-mă, când vorbeşte pe acest 
ton, este mai rău decât iarna în Alaska. 

- Nu te mai chinui să inventezi poveşti. Vezi-ţi doar de pielea ta. Te 
asigur că dacă nu-mi spui imediat adevărul, te ucid ca pe un câine. 

- Ascultă, domnişoară Varney. Dacă ţii neapărat să mă omori, puţin 
îmi pasă dacă mă omori ca pe un câine sau ca pe alt animal. Dar am 


impresia că îţi dai puţin cam multă importanţă. Ce te sâcâie? Relaxează- 
te! 

- Aşadar pot să presupun că renunţi la a te da drept domnul Caution. 

Oftez din adâncul inimii. Deoarece mă aflu într-o situaţie delicată. 
După cum vă puteţi da seama şi voi, care sunteţi la curent cu toată 
povestea. 

- O.K., scumpă domnişoară. Aşadar nu sunt Lemmy Caution în 
persoană. Deoarece pretinzi că ştii acest lucru, presupun că l-ai întâlnit 
pe cel adevărat. Poate eşti amabilă 

să-mi spui unde şi când l-ai văzut pe individ. Pentru că, fie că mă crezi, 
fie că nu, eu sunt el. 

Femeia râde. Apoi îmi răspunde: 

- L-am întâlnit pe adevăratul Lemmy Caution în această după-amiază. 
Şi el este adevăratul Caution. Mi-a arătat actele sale de identitate, 
legitimaţia de agent FBI, în fine, toate documentele posibile. De altfel, 
mi-a povestit despre tentativa făcută asupra lui pentru a i se fura actele 
de identitate. Şi a fost atât de amabil, încât să mă prevină că vei veni mai 
mult ca sigur aici, în această noapte. 

- Prea bine. Atunci poate eşti drăguță să-mi spui cine sunt eu. 
Deoarece, pentru moment, nu am nici cea mai mică idee. 

-Nu ştiu cine eşti, spune ea. Dar ştiu că în această după-amiază erai 
împreună cu complicea ta, Carlette Francini. Şi mai ştiu că trebuia să 
veniţi aici în această seară pentru a vă întâlni fie cu un coleg din banda 
voastră, fie cu cineva din Serviciul Secret Nazist - care vă plăteşte pentru 
ceea ce faceţi. 

Discursul micuţei îmi confirmă bănuielile. Şi îmi întăreşte convingerea 
că trebuie să-mi duc la bun sfârşit treaba şi încă rapid, pentru a nu mă 
trezi amestecat într-o sumedenie de neplăceri. 

Mă aşez pe un scaun, cu mâinile pe masă. Deoarece sunt convins 
acum că păpuşa nu are intenţii bune în ce mă priveşte. Nu-i place mutra 
mea. Nu mai încape îndoială. Şi se cramponează să mă ia în zeflemea, 
fapt care nu-mi place absolut deloc. 

De altfel, am învăţat din experienţă că o roşcată ia întotdeauna 
lucrurile în serios. Dacă se încăpăţânează să creadă într-o anumită idee şi 
dacă are un revolver în mână, o frumoasă roşcată nu va ezita să ucidă 
odată ce a decis 
A 

astfel. Chiar dacă se înşeală. Pentru că aşa nu va mai avea nici o grijă în 
afară de a-şi pudra nasul. De aceea continuu prudent: 

- Foarte bine, doamnă, spun eu. Am senzaţia că partida este pierdută 
pentru mine. Văd că eşti la curent cu afacerea. Atunci vreau să-ţi spun şi 
ce ştiu eu - cu condiţia ca apoi să-mi dai drumul. 

Mă priveşte ca pe un nebun. 

-Nu vreau să-ţi promit nimic, spune ea. Dar dacă informaţiile tale sunt 
preţioase, te voi lăsa poate să pleci nevătămat. 

Dau din cap. 

- Am înţeles, spun eu. După ce-ţi povestesc totul, îl vei căuta pe tipul 
care spune că el este Caution. Şi îi vei relata tot ce ţi-am spus eu. Iar 
individul - de care am auzit vorbindu-se - mă va urmări apoi pentru a mă 
ucide. Atunci nu merită să-mi mai răcesc gura. Mai bine să te las să mă 
omori acum. Ce zici? 

Pare oarecum dezorientată. Reflectează o clipă apoi îmi spune: 

- într-adevăr, este foarte probabil că îl voi informa pe domnul Caution 
în legătură cu conversaţia noastră. Dar asta nu înseamnă că nu vei mai 
avea nici o şansă. Cred că domnul Caution, ca şi mine de altfel, nu este 
interesat de plevuşcă. Ne interesează doar oamenii care te plătesc. 

Nu credeţi că este o bunătate de femeie? Nu numai că mi-am pierdut 
identitatea, dar iată-mă considerat şi plevuşcă. 

- O.K., spun eu. Ce doreşti să ştii? 

- Am o singură întrebare, spune ea. La care trebuie să răspunzi 
imediat. Răspunzi, sau te ucid. Unde se află Elmer Whitaker? 

Mă ridic. Fac o figură de parcă m-ar fi lovit cineva în moalele capului. 
Deschid larg ochii, şi las maxilarul să-mi atârne. O fac cu un simţ artistic 
care l-ar face invidios până şi pe Clark Gabie. 

Apoi îi spun, pe un ton cât mai răguşit posibil: 

- îţi dai seama ce îmi ceri?... 

Mă prăbuşesc pe scaun. Deschid ochii şi mai larg, îmi încleştez 
mâinile şi încep să le frământ cu disperare. Joc atât de bine... lui Clark 
Gabie nu-i mai rămâne decât să urmeze cursuri serale. 

- îmi răspunzi sau nu? spune ea. 

- Ascultă, domnişoară. Mă pui într-o situaţie penibilă. Mă întrebi unde 
se află Whitaker şi mă obligi să-ţi răspund, sau mă ucizi. Iar eu nu vreau 
să mor. 

Mă ridic din nou, şi o privesc cu disperare. 

- îţi dai seama că orice aş face îmi semnez condamnarea la moarte? 
Dacă-ţi spun unde se află Whitaker, Panzetti şi nemţii vor şti că datorită 
mie ai pus mâna pe el. Ştii prea bine ce-mi vor face băieţii ăştia... Nu mă 


vor ucide cu un foc de armă. Mă vor ucide atât de lent, încât voi muri de 
o sută de ori înainte de a-mi da sufletul... 

- Şi ce mă interesează? întreabă ea. Lui Elmer ce i-au făcut? Poate că 
exact ce spui... 

Mă arunc pe scaun şi îi spun: 

- O.K., domnişoară. Voi mărturisi totul. O să-ţi spun ce doreşti. Dar, 
pentru numele lui Dumnezeu, dacă ai, dă-mi ceva de băut. Sunt cu nervii 
la pământ. Pentru că văd că este începutul sfârşitului pentru mine. 

- Stai pe loc, îmi spune ea. Şi cu mâinile pe masă. 

Apoi se îndreaptă de-a-ndăratelea spre o măsuţă. 

Revolverul este aţintit spre mine. Pe masă se află o poşetă 

pe care o deschide cu o singură mânuţă. Scoate o sticluţă şi o pune pe 
masă, în faţa mea. 

-Poftim de băut, spune ea. Repede. Nu am timp de pierdut. 

Am senzaţia că nu-şi dă seama că nici eu nu am timp de pierdut. întind 
braţul şi apuc sticluţa. Deşurubez capacul şi schiţez o mişcare ca pentru 
a duce sticluţa la gură. Când buzele mele aproape ating gura sticlei, o 
scutur din încheietura mâinii şi arunc un jet de alcool direct în ochii 
frumoasei mele. 

în aceeaşi clipă, mă arunc la pământ. Micuța scoate o exclamaţie. Apoi 
dă drumul revolverului. îşi duce mâinile la ochi, urlând ca un copilaş. 

Mă reped asupra revolverului şi-l apuc. Apoi mă îndrept spre ea, o 
prind şi îi aduc încheieturile mâinii la spate. Micuța plânge în hohote de 
durere. 

- Ascultă-mă, gâsculiţă. încetează cu urletele; vreau să-mi răspunzi la 
nişte întrebări. Dacă nu, o să-ţi dau eu motive să urli şi mai tare. Cum ai 
ajuns aici? Cu maşina? 

Femeia ezită. Continuă să geamă. 

- Hai, micuţo. Răspunzi sau îţi arunc încă o porţie de alcool în ochi. 
Unde este parcată maşina? 

Ridică mâinile înaintea ochilor şi îmi spune cu o voce joasă: 

- O să mi-o plăteşti într-o bună zi. 

îi dau o palmă peste fund. 

- Unde este maşina? întreb eu din nou. 

îmi răspunde că este în garaj, de cealaltă parte a casei. 

- Să mergem acolo imediat. Şi, dacă deschizi gura... 

O împing pe coridorul pe care venisem, până la fereastra de la 
bucătărie. îi spun să o escaladeze şi să sară în grădină. Refuză însă. 

-Ba da, fetiţo, o să sari! Dacă te temi că frumoasele tale coapse nu 
încap prin fereastră, stai liniştită, te împing eu. Acum poate că te jenezi 
că o să-ţi văd picioarele. Nu te jena, am mai văzut picioare. Hopa sus, la 
treabă! 

O ridic cu o mână şi o împing pe fereastră. îi dau două brânciuri şi 
trece prin fereastră - cu tot cu paltonul de blană. Sar după ea şi-i cer să- 
mi arate unde se află garajul, după care ne îndreptăm într-acolo. Se află 
la circa treizeci de metri de casă. înăuntru zăresc o maşină. Deschid 
portiera cu cheia ei. Apoi îi spun să urce în maşină. Femeia ezită o 
secundă. O îmbrâncesc şi o expediez înăuntru. Apoi mă aplec şi depun pe 
buzele ei un sărut apăsat. Primesc în schimb o palmă. 

- Nu-i nimic, puicuţo, spun eu. Am meritat-o! Şi acum stai aici cuminte 
până mă întorc. 

închid portiera cu cheia şi plec. Observ cheia garajului agăţată într-un 
cui, o iau şi închid uşa garajului. Apoi mă întorc în casă, intru din nou pe 
fereastra de la bucătărie. Urc la primul etaj, şi aprind lumina într-una 
dintre încăperi. Las uşa întredeschisă pentru ca o rază de lumină să se 
strecoare pe treptele scării. 

Apoi cobor în hol. Nu aprind lumina. Şi mă ghemuiesc cu spatele la 
perete, cu Luger-ul în mână. Şi aştept fără să mă clintesc. 

îmi spun că trebuie să fie orele unsprezece. în acest moment, orologiul 
unei biserici din apropiere îmi dovedeşte că am dreptate. 

Aş vrea să-mi pot aprinde o ţigară. Dorinţa mă chinuieşte vreo cinci 
minute care par să nu se mai termine, după care aud un zgomot uşor de 
cealaltă parte a uşii de la intrare. Aud cheia rotindu-se în broască şi uşa 
se deschide încet. Cineva intră în hol şi închide uşa în urma lui. Dar în 
timp ce închide uşa, am timp să-i arunc o privire. La lumina lunii reuşesc 
să văd cine este. Este falsul Grant - tipul care m-a întâmpinat la gara 
Waterloo. 

Mă lipesc cât pot de mult de perete şi îmi ţin respiraţia. 

Individul ţine în mână o mică valiză. înaintează până la piciorul scării. 
Aici, observă raza de lumină de pe trepte. Ascultă cu urechile ciulite preţ 
de o secundă. Apoi o apucă pe coridor şi merge în bucătărie, unde îl văd 
că aprinde o lanternă. Pune apoi valiza jos. O deschide şi trebăluieşte 
ceva înăuntru timp de un minut. în cele din urmă, ia lanterna şi se 
îndreaptă spre mine. 


Traversează holul şi ajunge la uşa de la intrare pe care o deschide fară 
zgomot. în această clipă, mă năpustesc asupra lui. 

Fac vreo şase sărituri pe tălpile de cauciuc şi iată-mă în spatele lui. îl 
lovesc în ceafa cu patul Luger-ului. Scoate un geamăt şi se prăbuşeşte. 

închid uşa de la intrare. îl caut prin buzunare, de unde scot lanterna. 
O aprind şi privesc împrejur. Este chiar stimatul meu coleg. Falsul Grant. 

II arunc pe umeri şi îl transport în salon. Pe cuvânt că încep să fiu 
mulţumit de această seară! 

Sticluţa cu whisky a Geraldei se află pe jos, unde a căzut mai 
adineaori. Sorb o înghiţitură, cât pentru a mă feri de gripa din iarna 
viitoare, care va fi probabil foarte grea. După care, strecor gura sticlei în 
gura individului pentru a o goli. Băutura împreună cu câteva palme 
zdravene au darul să-l readucă cu picioarele pe pământ. Deschide ochii, 
apoi îi închide cu un geamăt. 

II scotocesc. Găsesc asupra lui un Mauser. îl pun în buzunarul meu. 
Mai găsesc şi un paşaport care spune că tipul se numeşte Giacomo Fratti 
şi că este american, din statul Oklahoma. Viza de ieşire datează de cinci 
săptămâni. Nu mai descopăr nimic interesant asupra lui, în afara unei 
ciudate cheiţe. 

îi trag din nou o palmă peste faţă. 

- Trezeşte-te imediat, Fratti, spun eu. Trebuie să-mi spui povestea 
vieţii tale. Grăbeşte-te sau încep să fac cu tine câteva runde de 
antrenament. 

- Aici, lucrurile stau altfel, îmi răspunde el. Suntem în Anglia, nu în 
SUA. 

începe să mă enerveze. 

- Ascultă, nu mă interesează cine ştie ce cunoştinţele tale de 
geografie. Ştiu că suntem acum în Anglia. Şi că este alarmă aeriană. Şi în 
plus, ştiu că te pot ucide şi-ţi pot zdrobi capul, iar autorităţile de aici or 
să-mi dea dreptate după ce le voi povesti tot ce ştiu. Vezi tu, sunt la 
curent cu multe lucruri, aşa că nu-ţi bate capul cu mine. 

Nemernicul răspunde: 

- Atunci, dacă ştii atâtea, nu ai nevoie să mă faci să vorbesc. 

Scot un oftat plin de compasiune şi îi spun: 

- Mereu aceeaşi poveste cu voi, derbedeii, sunteţi puţin cam 
pretenţioşi, dar nu vă merge cu mine. 

îl apuc de guler şi îl ridic în picioare. Apoi îi trag un pumn direct în 
figură, de mă dor încheieturile. 


Decide să se prăbuşească pe spate şi să rămână nemişcat. Sângerează 
ca un porc şi geme, de ţi-e mai mare mila. 

îl adun de pe jos şi îl aşez pe un scaun. Apoi îl ridic cu tot cu scaun şi îl 
arunc cu toată forţa la trei metri de mine, în perete. 

Scaunul se face bucăţi, iar capul individului scoate un zgomot ca o 
ghiulea de tun. Cade printre bucăţile de lemn pe pământ. Nu se aude nici 
un zgomot preţ de câteva clipe. 

în cele din urmă se scoală, îşi duce mâinile la faţă şi începe să plângă. 

- Faci pe durul, nu? Am dat peste încă un teribilist care nu vrea să 
vorbească. Cred că ai face mai bine dacă ai începe să ciripeşti. 

Dar nu deschide gura. Atunci îl ridic în picioare, lângă perete, şi îl 
pălmuiesc peste faţă. Nu pare să-i placă asta. îşi azvârle brusc picioarele 
înainte, în stomacul meu. Mai să mă bage în spital - dacă n-ar fi ratat 
lovitura! 

Atunci mă pun serios pe treabă. îi arăt clientului meu tot ce am învăţat 
la viaţa mea. Ba chiar inventez nişte figuri noi. Când am terminat cu el, 
dă impresia că s-a jucat puţin cam prea aproape de turbinele unui 
crucişător de luptă. A durat doar cinci minute, dar s-a decis să vorbească. 

îl instalez pe un scaun mare şi, credeţi-mă, de fiecare dată când mă uit 
la el mi se face rău. îi lipsesc doi dinţi, ochii au o delicată nuanţă 
purpurie, un colţ al gurii este asi 

metric faţă de celălalt, iar nasul face un unghi de treizeci de grade cu 
polul magnetic. îi spun: 

-Vezi Fratti, ce-ai păţit? Şi asta nu-i nimic. Nu-mi place mutra ta, 
Fratti, şi te avertizez că, dacă nu faci mărturisiri complete, dacă nu-mi 
spui tot ce ştii, nu va mai rămâne din tine decât atât cât să decorez 
pereţii. 

îşi umezeşte cu limba buzele, care nu mai au nici o formă, şi 
încuviinţează vag. 

- Atunci spune-mi cine este ticălosul care se dă drept Lemmy Caution. 
Cel căruia i-au fost predate actele mele, după ce mi-au fost furate. 

îmi spune că nu ştie. Jură. îmi spune că totul a fost atât de magistral 
pus la cale, că nimeni din bandă nu ştie ce face celălalt. 

- Bine. O să te cred până la proba contrarie. îl cunoşti pe cel care s-a 
dat drept domnul Caution astăzi în faţa Geraldei Varney? 

Este la curent cu această poveste şi cu multe altele. Nu mai vrea nimic 
acum decât să-mi povestească totul, dar îi este grozav de teamă de 
Panzetti. Ar vrea să-i dau drumul, îi este frică. Deodată, îşi priveşte 
ceasul care, ca prin miracol, a rămas intact. 

- Dumnezeule! exclamă el. Trebuie să ne cărăm de aici rapid. 


Văd picături de sudoare şiroindu-i pe frunte. 

- De ce? 

- Pentru că am adus o valiză cu mine. înăuntru se află o bombă. Va 
exploda curând. A fost ideea lui Panzetiti... 

Individul este ud leoarcă de transpiraţie. 

- Panzetti lucrează pentru nemți, continuă el. A primit o sumă imensă 
ca să pună mâna pe planurile lui Whitaker. Dar când Whitaker a venit 
aici, lui Panzetti i s-a făcut deo- 

dată frică. Nu ştiu de ce anume. Şi au decis să-ţi fure actele. Apoi mi-au 
dat misiunea să te întâmpin la gară, ca să te împiedic să-l contactezi 
imediat pe Herrick. Iar seara, te-am sunat ca să-ţi comunic această 
adresă, menţionând numele de Geralda Varney drept momeală. Panzetti 
era sigur că acest nume te va atrage aici, în această seară. 

Individul îşi frământă pumnii. Transpiraţia îi curge acum de-a lungul 
nasului. Continuă: 

- Am primit ordin să stau afară să pândesc momentul când vei sosi. 
Ştiam că Geralda va veni, pentru că vrea să afle unde este Whitaker. 
Panzetti i-a spus că ştii unde se află. Odată ce vă vedeam pe amândoi 
intrând în casă, trebuia să intru şi să amorsez bomba din valiză. Există 
suficient TNT în această bombă pentru a face praf întreaga casă. Dar 
nimeni nu ar fi acordat atenţie acestei întâmplări. Deoarece cu atâtea 
bombardamente, au rămas bombe cu întârziere care explodează peste 
tot. Iar această casă este nelocuită. Acum, ştii totul. Şi bomba trebuie să 
explodeze peste cincisprezece minute. 

- Frumoasă bandă de ticăloşi, n-am ce zice spun eu. Şi astfel, voiaţi să 
vă debarasaţi şi de mine şi de Geralda, dintr-o singură lovitură. Bine 
gândit. 

îl privesc atent pe individ. L-am năucit în bătaie. 

-O.K., spun eu. Ei bine, îţi dau drumul după ce faci ceva pentru mine. 
Mă duc afară după domnişoara Varney. După ce o aduc, îi povesteşti 
despre acest plan. Dacă nu, te las aici să sari în aer. 

îmi răspunde că este de acord. 

Mă îndrept spre fereastră şi smulg cordonul de la perdea. Apoi îi leg 
mâinile de glezne. Doar cât să ţină legătura până când mă întorc. 

în prag, mă întorc spre el şi îl întreb: 

- Peste cât timp explodează? 


Se răsuceşte ca să se uite la ceas. 

-Peste treisprezece minute, spune el. Pentru Dumnezeu, grăbeşte-te! 

- Avem tot timpul. Două minute să o aduc pe micuță. Două minute să-i 
povesteşti totul. Ne mai rămân nouă minute s-o ştergem. Aşadar, n-ai de 
ce să te temi. 

Mă năpustesc în viteză spre garaj. Deschid uşa şi mă îndrept spre 
maşină. Deschid portiera şi spun: 

- Vino, Geralda. Am o surpriză pentru tine. 

Nu se aude nici un zgomot. 

Aprind lanterna pe care i-am luat-o lui Fratti. Geamul de pe partea 
şoferului a fost spart. Geralda a fugit. 

Fac înconjurul garajului. O ferestruică de pe partea opusă uşii este 
deschisă. S-a descurcat, micuța! Exact când era pe punctul să afle nişte 
lucruri interesante pentru ea! Ceea ce dovedeşte câtă dreptate avea 
Confucius când a scris în cartea sa: „Nu vei găsi niciodată o femeie 
frumoasă în locul potrivit, la momentul potrivit!" 

Dau din umeri într-un întuneric ca smoala. Aşa stau lucrurile pe lumea 
asta. De fiecare dată când reuşeşti să faci ceva, se găseşte o femeiuşcă să 
zădărnicească totul. 

Mă îndrept spre uşa garajului. Nu văd ce altceva aş putea face pentru 
moment, decât să-l scot pe Fratti din casă înainte ca bomba să 
explodeze. Şi să-l duc la Scotland Yard. Pentru a-i povesti întreaga 
tărăşenie lui Herrick. Şi să pornesc imediat la vânătoare. în clipa în care 
ajung la uşă, o mână invizibilă mă ridică şi mă proiectează de-a lungul 
garajului ca pe un ghemotoc de hârtie. Un tunet formidabil îmi sparge 
timpanele. Şi jumătate din acoperişul garajului se hotărăşte brusc să se 
separe de pereţi. împrejur zboară tot felul de resturi amestecate cu praf. 
A 

După ce reuşesc cu greu să mă ridic, ies din garaj. Privesc spre casă. 
Aceasta s-a prăbuşit pe jumătate. 

Probabil că Fratti a reglat greşit ceasul bombei. 

îmi zic că e timpul să o şterg. Pentru că probabil vor sosi în curând 
băieţii de la apărarea civilă. Şi nu ţin să mă conversez cu ei. 

Mă retrag prin spatele garajului şi escaladez un gard. Ajung pe o 
stradă. Merg până ies pe şosea. Găsesc aici un taxi şi îi cer să mă ducă la 
Sheldon Building, la St. John's Wood. Pentru că îmi dau seama că este 
timpul să meargă cineva să o scoată pe micuța Carlette din dulapul cu 
cărbuni. 

în clipa în care ajung la destinaţie, sirenele de alarmă încep să urle. 
Un atac aerian. Plătesc şoferului cursa şi intru în casă. în hol, dau peste 
oameni în halat de casă care se grăbesc spre cel mai apropiat adăpost. 


îl întreb pe portarul de noapte dacă ştie unde locuieşte portarul de zi. 
îmi spune că doarme la subsol şi că se duce să-l cheme. îi strecor o 
jumătate de coroană. 

După cinci minute, apare şi portarul meu de după-ami- ază - cel căruia 
i-am dat cinci lire sterline. îşi aminteşte pe loc de mine. 

- Ceva noutăţi? întreb eu. 

începe să râdă şi îmi răspunde: 

- Domnul Kritsch s-a întors la o jumătate de oră după ce aţi plecat. I- 
am spus ce m-aţi rugat dumneavoastră să-i comunic. Mi-a răspuns că 
sunt gogoşi. Că domnişoara Lariat nu are fraţi. Şi a vrut să urce pentru a 
vedea ce s-a întâmplat cu ea. După un sfert de oră, a coborât însoţit de 
domnişoara Lariat. Amândoi păreau să fie contrariaţi de ceva. Au plecat 
cu un taxi, spunându-mi că nu se mai întorc. Puțin mai târziu, m-am dus 
la staţia de taximetre, 

unde am aflat adresa de la şofer. Cursa a fost lungă - tocmai până la 
Maidenhead. Au coborât într-un loc care se numeşte Melander Club. 

Ii mulţumesc călduros portarului şi îi dau celelalte cinci lire promise. 
Este extrem de încântat. Mă întreabă: 

- Nu eşti cu adevărat fratele domnişoarei Lariat, domnule? 

- Bineînţeles că nu, spun eu. Căci dacă, din nefericire, aş fi fost cu 
adevărat fratele domnişoarei Lariat, mi-aş fi luat de mult câmpii în 
căutarea celui mai adânc lac în care să mă înec. 

îl las pe bunul portar cu gura căscată. Şi mă întorc în apartamentul 
meu. 


A 


CAPITOLUL III 
£ rândul tău. micuto! 
1 
1 
orm dus până la orele unsprezece a doua zi, 
dimineaţa. Rămân un moment în pat, contemplând tavanul camerei mele. 
Este o poziţie extrem de favorabilă meditaţiei. îmi pun creierul în 
funcţiune, încetul cu încetul. Pentru că nu-mi dau pace anumite lucruri. 
Frumoasa mea Geralda este cea care îmi dă bătaie de cap. Am 
încercat zadarnic să mă asigur că pe Geralda Varney nu o paşte nici un 
pericol acum, dar, în adâncul meu, ştiu prea bine că încerc să-mi fac 
iluzii. 
Dacă Geralda nu este în pericol, atunci eu sunt o prinţesă hindusă. 
Pentru că, fapt evident ca şi o negresă pe un pat alb, odată ieşită din 


garaj, fraiera a alergat într-un suflet să-l găsească pe nemernicul care se 
dă drept Lemmy Caution, pentru a-i povesti ce se întâmplase. Probabil că 


D 

i-a povestit deja în detaliu scurta noastră întâlnire, rugându-l să facă tot 
ce-i va sta în puteri pentru a mă găsi. 

Iar Willie Kritsch - deoarece bănuiesc că el este cel care se plimbă cu 
actele mele de identitate - îşi va da seama că nimic nu-i va merge atâta 
timp cât adevăratul Lemmy se încăpăţânează să se amestece în afacerea 
Whitaker. Şi va deduce - destul de corect, de altfel - că în curând 
frumoasa Varney se va plictisi să îşi joace rolul de una singură. Şi că va 
dori să amestece poliţia în această problemă. Şi că le va furniza 
poliţiştilor detalii incomode. 

Aşadar, povestea urma să ia o întorsătură proastă pentru micuță. Mi 
se pare chiar logic să decidă suprimarea ei. Pentru că, în curând, 
imbecila va începe să le pună întrebări incomode. Şi când o femeie 
începe să pună întrebări, nu ştii când se va opri. Şi nici cum. Şi cum 
femeile au minunatul dar de a spune ce nu trebuie exact când nu 
trebuie... 

Sar din pat, fac un duş care mă înviorează pe dată, mă îmbrac şi 
comand ceva de mâncare. lau o gustare şi beau ceva. După care iau 
telefonul şi sun la Scotland Yard. Mi se face legătura cu Herrick. 

- Bună ziua, Herrick, spun eu. Am ceva să-ţi mărturisesc. Ieri ţi-am 
ascuns nişte amănunte... 

- Bănuiam eu, îmi răspunde el. Pentru că acum îţi cunoaştem tehnica. 
Care în SUA a devenit faimoasă sub denumirea de „metoda Caution". Dar 
aici, bătrâne, aceste metode îţi pot aduce o mulţime de încurcături. 
Promite-mi că vei fi rezonabil şi vei adopta nişte metode legale. 

- îţi promit, Herrick. între timp, aş avea mare nevoie de un permis 
special sau de o legitimaţie de poliţist, în fine, un document de identitate 
oficial, care să demonstreze că sunt Lemmy Caution de la FBI, nu 
dublura lui Mae West. 

- De acord, spune Herrick. O să ţi—1 trimit imediat. Dar spune-mi, 
Caution, ce amănunte spui că mi-ai ascuns ieri? 

- Nu ţi-am vorbit despre o micuță pe nume Carlette Francini, o 
frumuseţe care este regina bandei Panzetti şi care avea misiunea să mă 
seducă în timpul călătoriei cu vaporul. Am omis să-ţi povestesc despre un 
coleg de-al ei, Willie Kritsch - un individ care nu se simte bine dacă nu 


comite cel puţin o crimă pe zi. Şi despre Giacomo Fratti, care face parte 
şi el din această lume. Sau mai degrabă, care făcea parte. Deoarece a 
sărit în aer noaptea trecută, din cauza unei bombe al cărei ceas 1-a 
reglat greşit. Să nu uit, acest Fratti era ieri seară detectiv al Scotland 
Yard-ului. Unul dintre distinşii tăi colegi, dragă Herrick... Cred că asta e 
tot... 

- E ceva, spune el. 

- Aş fi încântat dacă ai putea lua dejunul cu mine astăzi, Herrick. Am 
putea vorbi pe larg despre toate acestea. Şi am putea pune la punct un 
plan de bătaie. 

- Cu plăcere, îmi răspunde el. Vin la tine să te iau la unu şi treizeci. Pe 
curând. 

închid telefonul, îmi salt din cuier pardesiul şi pălăria şi ies să iau o 
gură de aer. Şi o gură sau două de whisky, pe ici, pe colo. Şicasămă 
chiorăsc la englezoaice, care profită de acest frumos soare matinal 
pentru a privi vitrinele sau pentru a căsca ochii. 

Mă învârt ca un leu în cuşcă circa cincisprezece minute înaintea uşii 
imobilului. Apoi soseşte un motociclist, care îmi înmânează din partea lui 
Herrick o legitimaţie de poliţist cu fotografia mea. 

Acum sunt bine aprovizionat. Cu două identități oficiale. A mea şi cea 
a lui Giacomo Fratti, ale cărui acte de identitate le-am şterpelit cu o 
seară în urmă. Aceasta din 

urmă îmi va fi utilă pentru a pune în aplicare planul care se conturează 
încetul cu încetul în mintea mea. 

Pornesc hoinărind spre Piccadilly. După ce am parcurs apoi Regent 
Street, îmi amintesc brusc de un mic bar discret de la etajul al doilea al 
unei clădiri de pe Conduit Street, pe care îl frecventam cu asiduitate în 
vremea când mă aflam aici ca să mă ocup de cazul „Frumoasa Vert-de- 
Gris". 

Am străbătut deja jumătate din această stradă, când, brusc, am 
senzaţia că cineva mă urmăreşte. Mă opresc în faţa vitrinei unui 
magazin. Zăresc peste umăr o maşină uriaşă care a oprit şi din care 
coboară o persoană îmbrăcată în negru, cu guler din blană de vulpe şi cu 
o pălărie şarmantă. 

îmi reiau drumul spre bar şi recunosc pe dată locul. Urc la etajul al 
doilea şi intru în bar. La această oră, sala este pustie. Sunt doar eu şi 
păpuşa din spatele tejghelei. 

Comand un whisky dublu, pe care îl dau peste cap. Cer un alt pahar, 
pe care îl savurez însă. Tocmai sunt pe punctul de a-mi spune că viaţa 


este din ce în ce mai frumoasă, când uşa se deschide. Şi intră doamna în 
negru. 

Este armonios clădită. Taiorul negru a fost croit astfel încât să-i pună 
în valoare formele. O voaletă îi dă o aparenţă distantă şi misterioasă. 

Rămâne o clipă la uşă, apoi vine ţintă spre mine şi se aşază pe 
taburetul înalt de lângă mine. 

îi arunc o privire cu coada ochiului, ca să-i arăt că sunt bine crescut şi 
că nu vreau altceva decât să-i admir frumoasele picioare în momentul în 
care şi le aşează unul peste altul pentru a putea fi admirate. 

Comandă un whisky dublu şi îşi aprinde o ţigară. Mă reped să iau 
bricheta, o aprind şi îi ofer un foc. Se răsuceşte spre mine. Zâmbeşte. 
Remarc că are dinţi frumoşi. 

Pe cuvântul meu, zilele acestea am dat peste multe fete drăguţe. 

- Mulţumesc, domnule Caution, îmi spune ea. 

Apoi se răsuceşte la loc şi dă pe gât paharul. 

- Doamnă, spun eu, admir enorm modul în care ştiţi să goliţi un pahar 
de whisky. Şi sunt curios să aflu cum aţi aflat cine sunt? Mai serviţi ceva? 

îmi mulţumeşte şi îmi spune că mai serveşte un whisky dublu. Profit să 
comand şi eu încă unul şi aştept... 

Doamna mea suflă spre tavan rotocoale de fum. Pentru a reuşi, îşi 
ţuguiază buzele. Buzele ei, chiar încreţite, nu sunt dezagreabile. 

în cele din urmă, se hotărăşte: 

- Domnule Caution, după cum probabil ştiţi, viaţa poate fi foarte 
dificilă în Londra pentru o fată ca mine. Sunt clipe în care am nevoie de 
sfaturile unui tip ca dumneavoastră. 

- Doamnă, nici nu ştiţi câtă dreptate aveţi. De asemenea, permiteţi-mi 
să vă spun că sunt nerăbdător să aflu cum de îmi cunoaşteţi identitatea şi 
pentru ce mă urmăriţi de zece minute. Vă aflaţi probabil în faţa 
bârlogului meu din Jermyn Street încă de dimineaţă, aşteptându-mă să 
ies. Corect? 

- Corect, spune ea. 

Se aşează picior peste picior şi continuă: 

- Aţi remarcat acest lucru? Şi chiar nu ştiţi cine sunt? 

- Memoria îmi joacă uneori feste, spun eu evaziv. Şi la câte femei 
frumoase cunosc... 

- Haide, Lemmy! Kells... Montana Kells! 

Râd în hohote. 

- Sigur că da! Acum, îmi amintesc! De când ai intrat, am încercat să 
te recunosc! Bineînţeles, eşti prietena lui Fenzer, de pe vremea când 
Chicago servea drept câmp de tir pentru toată lumea. Şi ai fost arestată 
când a fost prins Fenzer. Au trecut patru ani de atunci, dacă nu mă înşel. 

- Da, răspunde ea. Mizerabilii, mi-au dat un an! 

- Nu-mi aduce aminte de poliţai, spun. Sunt nişte nemernici. Sunt 
sigur că eşti nevinovată. 

- Bineînţeles, spune ea. Au inventat o mulţime de poveşti pe seama 
mea, pentru a mă condamna. 

- Nu mă miră deloc, spun eu. 

în timp ce retrăiam aceste amintiri, am mai comandant de două ori 
două pahare de whisky, pe care le-am dat gata rapid. Ca şi cum ne-am fi 
temut să nu se evapore. 

- Nu te pot lăsa să mă cinsteşti toată ziua, spune ea. Nu e frumos. Ce- 
ai zice dacă ai veni până la mine, Lemmy? Am un apartament drăguţ în 
apropiere. Şi îţi voi pregăti pe lângă cocteiluri întăritoare şi un dejun 
care să te înveselească. 

Mă uit la ceas. Este unu treizeci. Mă amuz în sinea mea, spunându-mi 
că îl las baltă din nou pe bietul Herrick, dar nu din vina mea. 

- Sunt încântat, Montana, îi spun. Dar sunt puţin uimit. Doar n-o să-mi 
spui că te-ai îndrăgostit subit de mine. Chiar nu ai uitat cine 1-a încolţit 
pe amicul tău Fenzer? 

- Bineînţeles că nu, spune ea. Dar nu contează. Sărmanul individ era 
doar „un bon de masă". în fond, nu era rău. Sunt alţii mai răi decât el. 

încrunt din sprâncene. 

- Cine anume? întreb eu nevinovat. 

- Ei... de exemplu... tipi ca Panzetti. Nu cred să existe vreun individ 
mai rău decât el. E mai periculos decât un şarpe cu clopoței. Chiar de 
două ori mai alunecos. 

- Ah, da? fac eu pe miratul. Atunci accept să vin la tine acasă. Ai 
putea să-mi mai povesteşti câte ceva despre Panzetti. Ceva plin de haz 
referitor la individul ăsta... 

Plătesc consumaţia şi coborâm. Afară, ne aşteaptă maşina. Este o 
uriaşă Lancia. Şoferul are o mutră cum nu se poate mai dubioasă. 

Montana îi spune: „acasă". Şi mă instalez împreună cu Montana, pe 
aceeaşi banchetă. 

Montana nu scoate un cuvânt, dar îmi aruncă o lungă privire piezişă. 

Trebuie să vă spun că micuța nu se teme de nimeni şi de nimic. 

Pe la orele trei, arunc o privire spre ceas. Sper că Herrick s-a plictisit 
să mă aştepte şi că a luat masa fară mine. Presupun că nu-i prea tihneşte 
masa, dar nu puteam rata această ocazie. 

De când am ajuns la Montana acasă, am golit împreună câteva sticle 
de whisky. Un whisky scoţian clasa-ntâi. Sunt atât de afumat, încât cred 
că aş putea să cânt şi din cimpoi. Cu condiţia să-mi fie adusă şi fusta în 
carouri. 

Pe când mă gândesc la toate acestea, Montana se ridică şi se 
îndreaptă spre mine. Apoi, înainte de a putea schiţa un gest, se aruncă 
asupra mea, îmi înlănţuie gâtul cu braţele, se aşază pe genunchii mei şi 
îşi lipeşte gura de a mea într-un sărut care o trimite pe Cleopatra drept 
în rândul profanelor. 

- Lemmy, reuşeşte ea să spună cu o voce gâtuită, sunt nebună după 
tine. Ai ceva care mă înnebuneşte... 

- Moştenire de la bunicu'. A fost cel mai mic dintr-o serie de 
paisprezece copii făcuţi din dragoste. Nu trebuia decât să privească o 
femeie pentru ca aceasta să se îndrăgostească pe loc de el. Bunica mea 
spunea că a te lăsa sărutată de un asemenea bărbat echivala cu a-ţi pune 
singură laţul de gât. Dar după aceea, nu era chiar atât de rău... 

Mă priveşte un timp după care spune: 

- Aşadar nu simţi nimic pentru mine? 

Mă ridic şi, în acelaşi timp, o ridic şi pe ea şi o arunc în fotoliul ei. 

- N-am căzut în cap, scumpo. Mai întâi, aş vrea să aflu o mulţime de 
lucruri; în dimineaţa asta, te plimbi prin faţa 

casei mele şi mă urmăreşti în timpul plimbării mele. De ce? Şi cum de ai 
ştiut că locuiesc pe Jermyn Street? 

îmi aprind o ţigară şi continuu: 

- în al doilea rând, am vaga bănuială că acest dejun delicios, acest 
nemaipomenit whisky, împreună cu pasiunea subită pe care o ai pentru 
mine fac parte dintr-un scenariu pregătit dinainte cu minuţiozitate. 

în al treilea rând, nu pot să nu mă gândesc la Giacomo Fratti, 
sărmanul individ care se joacă cu bombe, încercând să-mi pârlească 
pielea, dar care este atât de neîndemânatec încât bomba explodează într- 
un moment nepotrivit, şi se arde el. Prin urmare, Fratti nu s-a întors ca 
să vă spună că am murit. în plus, Geralda Varney aleargă într-un suflet la 
Willie Kritsch pentru a-i povesti la ureche - deoarece crede că el este 
adevăratul Caution - că am sechestrat-o în garaj ieri seară şi că apoi am 


fugit. Şi iată că se trezeşte cineva că nu-i place ce s-a întâmplat. Şi, după 
cum îţi spuneam, cam bănuiesc cine este acest cineva căruia nu-i plac 
cele întâmplate. Pricepi, frumoaso? 

încuviinţează din cap. 

- Continuă, spune ea. Vocea ta melodioasă este ca un cântec de 
leagăn pentru mine. 

- Ce a urmat? Să-ţi spun. O creatură picantă pe nume Montana 
primeşte misiunea de a mă contacta pentru a mă atrage într-o nouă 
cursă. Şi acum aştept urmarea planului tău. 

îmi torn încă o gură de whisky şi mă aşez în fotoliu. Montana mă 
priveşte de parcă se teme să nu mă volatilizez brusc. 

- Ascultă, Lemmy, îmi spune ea. Nimeni nu s-a îndoit vreodată de 
faptul că ai ceva în cap. Toată lumea ştie că ai scos mai multe castane din 
foc pentru unchiul Sam, decât 

orice alt agent. îi întreci pe toţi - şi încă de departe! Dar dă-mi voie să-ţi 
spun că în acest moment te înşeli. 

Se apleacă spre mine. Este atât de absorbită de discuţie, încât uită să- 
şi arate picioarele. Ceea ce vrea să însemne că situaţia este serioasă... 

- Crezi că lucrez pentru banda lui Panzetti, continuă ea. Era adevărat, 
dar nu mai este de actualitate. Mi se iveşte şansa de a-i lăsa baltă. Şi nu 
o ratez. M-am săturat de Panzetti şi de metodele lui. Individul este atât 
de sângeros, încât ţi se face părul măciucă numai când îl priveşti. Ştii 
prea bine că nu exagerez. 

- Absolut deloc, micuţo, spun eu. Foarte interesant ce-mi spui. 
Continuă. 

- Ei bine, iată, spune ea. O să-ţi spun totul. în primul rând, Fratti 
trebuia să se ducă acasă la patron pentru a-i confirma faptul că tu şi 
Varney aţi fost trimişi bucățele la ceruri. Dar n-a venit. Ştii prea bine de 
ce... Şi cine vine în locul lui? Căţeaua de Varney, care se duce ţintă la 
Willie Kritsch despre care crede că eşti tu, datorită actelor tale. Şi îi 
povesteşte ce s-a întâmplat. Atunci Kritsch vorbeşte cu Panzetti şi îi 
spune că Geralda s-a întors din ceruri. Şi că nu ştie ce s-a întâmplat cu 
tine şi cu Fratti... îţi dai seama cât de mulţumit a fost Panzetti! El, care 
voia să aranjeze afacerea în linişte. Fără ca poliţaii de aici să afle ceva... 

- Aşadar, ce decide? întreb eu. 

- Decide să mă trimită pe mine în căutarea ta pentru a-ţi propune un 
târg. Şi aşa te-am găsit - dar nu pentru asta. Am venit ca să te rog să mă 
aperi de el. Pentru că nu mai vreau să fiu amestecată în toate 
nemerniciile bandei. 


La care, frumoasa mea se ridică dintr-o săritură, vine spre mine şi se 
aruncă la picioarele mele. 

- Lemmy, mă imploră ea, te rog să mă crezi! Este adevărul gol-goluţ. 
De doi ani de zile tot încerc să scap de banda lui Panzetti. Dar era 
imposibil în SUA. Aici am în sfârşit şansa să reuşesc. Sunt cinstită cu 
tine, Lemmy. O să-ţi spun tot ce ştiu. Iţi cer un singur lucru, să mă prote- 
jezi, să nu-mi cauţi nod în papură şi să nu-l laşi pe Panzetti să pună 
gheara pe mine. Ce zici? Accepţii 

Apoi se ridică. Rămâne în picioare în faţa mea. Observ că tremură din 
cap până-n picioare. 

- O.K., Montana, spun eu. Accept. 

Se îndreaptă spre masă şi umple din nou paharele. Ciocnim în cinstea 
alianţei noastre. Apoi începe să se învârtească prin cameră plângând în 
hohote. Cu atâta patetism, ca şi cum ar fi fost plătită pentru asta... 

Mă aşez confortabil în fotoliu şi mă relaxez. Deoarece am văzut atâtea 
fetişcane plângând, încât inima mea a devenit cam insensibilă. Şi, de 
altfel, îmi este greu să-mi dau seama de ce plânge. Poate de emoție. 
Poate de uşurare. Sau poate de atâta whisky... Fie vorba între noi, confi- 
dential desigur, înclin spre ultima variantă. 

în cele din urmă, Montana reuşeşte să se calmeze. îşi aprinde o ţigară 
şi se aşază pe divan. Apoi îmi spune: 

- Afacerea Whitaker este o adevărată mină de aur. Aşa şi-a spus Carlo 
Panzetti. Dar nu-mi dau seama cum a ajuns la această concluzie. Cred că 
a fost contactat de membrii organizaţiei Hitler Bund din Statele Unite. 
Iar aceştia l-au plătit pe loc. Şi cum Panzetti este întotdeauna doritor de 
bani, deşi are atâţia cât să se îngroape în ei, a acceptat misiunea. 

Prin urmare, a început să-l vâneze pe Whitaker. Care este un neghiob. 
O fi el deştept ca inginer, dar cu femeile este un fraier. S-a logodit cu 
Geralda Varney. Atunci 

Panzetti i-a trimis-o pe Carlette. O ştii pe Carlette. Este o tipă a-ntâia. 
Ştie cum să sucească mințile bărbaților. Nu i-a trebuit mult timp pentru 
a-1 cuceri pe Whitaker. A făcut dragoste cu el. I-a dat să bea pahar după 
pahar. Şi 1-a învățat şapte sute cincizeci de moduri de a săruta pe gură. 
Sărmanul naiv şi-a pierdut complet minţile! în acest moment a început 
Guvernul SUA să se intereseze de noul bombardier al lui Whitaker. lar 
neghiobul i-a povestit Carlettei că va vinde planurile Ministerului 


Marinei. Sosise momentul să acţioneze. în aceeaşi seară, Carlette îl duce 
pe neghiob la Grapewine Restaurant. Panzetti trimisese aici două dintre 
gorilele lui pentru a se ocupa de Whitaker. După cină, Carlette iese o 
clipă pentru a se duce la toaletă, timp în care gorilele îşi fac treaba în 
ceea ce-l priveşte pe idiot. Adică l-au păruit puţin. De ajuns să-i bage 
frica-n oase. Pentru că este un tip foarte impresionabil. Şi după ce 
gorilele se fac nevăzute şi apare Carlette, nătărăul tremură ca o linguriţă 
de jeleu pe o farfurie. Este galben de frică. Atunci Carlette îi spune că ar 
trebui să fie atent. Că probabil gangsterii au auzit de bombardierul lui. Şi 
că probabil vor să se amestece în treburile lui. A doua zi, idiotul primeşte 
o scrisoare anonimă în care scrie că dacă nu cedează planurile 
bombardierului, cineva va avea grijă să-i taie nasul cu un bonfaier. Asta a 
pus capac la toate. îi povesteşte despre scrisoare Carlettei. Aceasta îi 
spune că singura soluţie este să se facă nevăzuţi şi să vină aici, unde nu 
va avea de ce să se teamă, deoarece în această ţară nu există gangsteri. 
Spusele ei îl hotărăsc pe loc. Se pun de acord să plece el mai întâi, urmat 
la puţin timp de Carlette. Atunci Panzetti aranjează să vină şi el. Pusese 
pe picioare aici, de ceva timp, o organizaţie. Dar îi ordonă Carlettei să 
rămână o vreme pe loc, pentru a vedea ce se întâmplă. 

Aceasta descoperă că tu vei pleca spre Kansas City în căutarea lui 
Whitaker. Prin urmare, decide să te urmărească. Şi când te hotărăşti să 
pleci, se îmbarcă şi ea pe acelaşi vapor. Manders, radiotelegrafistul, este 
un nemernic care lucrează pentru serviciile secrete naziste. Decid 
amândoi să-ţi şterpelească actele de identitate, înainte ca tu să pui 
piciorul în trenul de Londra. Aveau nevoie de ele pentru ca Willie Kritsch 
să se prezinte sub identitatea ta în ochii Geraldei, ca să o atragă în casa 
din Hampstead, spunându-i acesteia că aici va da neîndoielnic peste unul 
dintre gangsterii care l-au răpit pe logodnicul ei cel dobitoc. Pe de altă 
parte, Fratti - alias Grant, de la Scotland Yard - îţi dă adresa casei din 
Hampstead, pentru a te momi aici. Astfel se debarasau de amândoi în 
linişte, cu o mică bombă. Nu exista riscul de a se face remarcaţi, 
deoarece, cu atâtea bombardamente, există bombe care explodează în 
fiecare clipă. Şi cu asta basta! Dispăreaţi fară ca cineva să vă fi văzut sau 
să fi auzit ceva despre voi! Nici despre Geralda, nici despre Lemmy. lar 
Panzetti nu avea decât să-şi continue liniştit treaba care constă în a-l 
„proteja" pe Whitaker, în timp ce acesta aduce ultimul retuş schițelor 
sale, care nu sunt încă terminate. 

- Mulţumesc, Montana, spun eu. Totul este limpede ca lumina zilei. 
Dar, ia spune-mi, Fratti îi cunoştea pe Willie Kritsch şi pe Carlette 
Francini? îi întâlnise vreodată? 


Micuța clatină din cap. 

- Cei amestecați în această afacere nu se cunosc unul pe celălalt, 
spune ea, cu excepţia celor care trebuie să lucreze împreună - şi a mea. 
Eu sunt la curent cu totul. Panzetti are totuşi nevoie să aibă încredere în 
cineva, şi mă consideră cu trup şi suflet de partea lui. 

Şi frumoasa Montana începe să râdă ca şi cum ceea ce spusese era de 
râs. 

- Perfect, spun eu. Şi acum, păpuşo, spune-mi ce târg... voia să-mi 
propună domnul Carlo Panzetti? Şi cum de gunoiul ăsta îşi permite să-mi 
propună un târg? 

Montana se duce la masă, îşi toarnă un pahar plin cu whisky şi îl dă 
peste cap de parcă ar fi fost apă. Copila are probabil un stomac construit 
din acelaşi material cu pântecele unui crucişător de luptă. 

Dă din umeri şi răspunde: 

- Panzetti spune că trebuie să negociezi cu el. 

Deschid larg ochii când aud una ca asta. 

- Serios? întreb eu. Trebuie să negociez cu el. Explică-mi de ce, 
micuţo. 

Montana râde. 

- Carlo are creier, spune ea. Ştii bine. îl cunoşti doar. Şi-ar vinde 
propria mamă. Şi ar fi în stare s-o frigă pe bunică-sa la foc mic, în timp ce 
s-ar prăpădi de râs. 

Se uită ţintă în ochii mei, după care continuă: 

- De ce a plănuit Panzetti să-l aducă pe Whitaker în Anglia? I-ar fi 
putut şterpeli planurile în America, dacă voia. Sau ar fi putut să-l ucidă 
mai întâi şi să-i ia apoi planurile. Deci? Ia gândeşte-te, Lemmy. Panzetiti 
vrea să-i înşele pe cei care l-au plătit ca să pună mâna pe planuri. Banda 
de nemti... Pricepi? 

Fluier admirativ. 

- încep să mă luminez, spun eu. O.K. Continuă. Şi care este târgul 
respectiv? 

Montana îşi aprinde o ţigară. Degetele îi tremură uşor. 

- Pentru numele lui Dumnezeu, Lemmy, adaugă ea. Trebuie să mă 
protejezi. Trebuie! Dacă Panzetti ar afla că ţi-am spus toate astea, m-ar 
arunca într-un bazin cu petrol 

şi mi-ar da foc. M-ar omori atât de lent, încât i-aş cere să-mi taie gâtul ca 
să se termine odată. 

îi zâmbesc încurajator. 

- Nu-ţi face probleme, micuţo, spun eu. O să veghez asupra ta, serios. 
O să-mi asum personal sarcina asta. Poţi să contezi pe mine. Şi care este 
târgul pe care Panzetti vrea să-l încheie cu mine? 

- Ei bine, spune ea, iată cum stau lucrurile. Panzetti 1-a adus pe 
Whitaker aici, numai pentru a pune distanţă între el şi nemţii care se 
simt în SUA ca la ei acasă. Ştia prea bine că, dacă ar încerca să-i 
păcălească acolo, i-ar veni de hac. Aici însă, Panzetti poate face ce vrea. 
Nemţii nu-l pot găsi aici. Şi a plecat şi cu banii lor. Şi nu numai atât, dar 
a pus mâna şi pe Whitaker şi pe planurile bombardierului. Iar în caz că 
mai are nevoie de încă o garanţie, o are şi pe Geralda. Prin urmare, dacă 
ai spune că nu are cu ce negocia, ar fi ca şi cum ai zice că am un picior 
de lemn!. 

- Nici nu mă gândesc, frumoaso, spun eu. Pentru că m-am documentat 
bine în materie. încă de azi-dimineaţă, îţi studiez atent picioarele. Vreau 
să spun că am avut cu ce-mi clăti ochii. Şi pot să afirm fară minciună că 
jartierele tale roz sunt absolut încântătoare... Dar iartă-mă că te-am 
întrerupt. Mi-ai enumerat atuurile lui Carlo Panzetti. O.K. Acum, ia 
spune-mi, în ce constă acest târg blestemat de care îmi vorbeşti de o oră? 

- O să-ţi spun. Şi o să-ţi spun şi cum poţi să-l învingi pe Carlo. Dar 
iată mai întâi care sunt condiţiile mele: îi laşi în pace pe el, pe Kritsch şi 
pe Carlette. Uiţi tot ce s-a întâmplat. Şi faci în aşa fel încât şi autorităţile 
britanice să procedeze la fel... 

- Nu se poate, păpuşa mea. Ne aflăm în bătrâna Anglie, iepuraş... 

- Şi ce dacă? întreabă ea. Oricum ar fi, Panzetti crede că se vor 
conforma cererilor lui... Vor englezii bombardierul lui Whitaker sau nu-i 
interesează? Panzetti vrea să fie lăsat în pace. A încasat două sute de mii 
de dolari de la nemti, în SUA. E ceva. Dar suma este prea mică pentru el. 
Şi, conform planului său, trebuie să-ţi iei angajamentul că tu şi poliția 
britanică că veți coopera cu el. Panzetti este de părere că poti obtine, 
dacă vrei, această promisiune din partea lor. în acest caz, se va arăta şi 
el generos. îl va elibera pe Whitaker. Şi ţi-o va face cadou pe Geralda. 
Astfel, vă va arăta cum se poartă un gentleman. După care... 

- După care, ce? 

- După care, va vinde planurile bombardierului lui Whitaker 
guvernelor britanic şi american... 

- Chiar aşa..., spun eu. 


- Şi zice că nu va fi deloc exigent, continuă Montana. Spune că se va 
mulţumi cu numai două sute cincizeci de mii de dolari. Pricepi? 

- Pricep. 

Şi încep să reflectez asupra planului. 

încep să cred cu adevărat că Panzetti este un meseriaş. Nu-l credeam 
capabil de o asemenea maşinaţiune. Pentru că planul este bine pus la 
punct. Dacă stai să te gândeşti, este evident că un sfert de milion de 
dolari nu este mare lucru într-un război care costă zilnic circa zece 
milioane. 

- Presupunând că nu-mi place târgul propus, îi spun eu Montanei. N- 
ar putea să facă nimic. 

Fata dă din umeri cu emfază, pentru a-mi arăta ce crede de spusele 
mele. 

- Panzetti m-a însărcinat să-ţi spun că, dacă refuzi oferta lui, poţi să-ţi 
iei adio de la Whitaker şi Varney. Spune că îi va tăia cu mâna lui gâtul 
neghiobului de la o ureche la 

cealaltă. Cât despre Geralda, m-a însărcinat să-ţi spun că îi va rezerva un 
tratament absolut special înainte de a începe să o prelucreze. A spus că 
vei înţelege mai mult ca sigur aluzia. 

înclin capul convins. Am priceput unde bate. 

- După care, spun eu, va preda planurile nemților... 

Mă ridic din fotoliu. 

- Deci acesta este faimosul târg, spun eu. Iar tu vrei să-l abandonezi 
pe Panzetti. Şi să mă ajuţi să reglez conturile cu gunoiul ăsta. Cred că ai 
dreptate, micuța mea. Carlo Panzetti nu este genul de cavaler de care are 
nevoie o femeie. Cel puţin nu una care vrea să-şi trăiască traiul 
nevătămată. 

Mă îndrept spre masă şi torn în pahar câteva picături din lichidul 
arămiu. Reflectez rapid asupra situaţiei. Apoi Montana continuă: 

- Dar ţi-am spus, zice ea, că îţi voi arăta cum să-l învingi pe Carlo. Şi 
mă voi ţine de cuvânt. 

Mă aşez lângă ea şi îi spun că sunt numai ochi şi urechi. 

- Panzetti, continuă ea, era sigur că vei accepta târgul. Era atât de 
convins încât a dispus deja ca Whitaker şi Varney să fie transportaţi într- 
un loc din care să-i poţi prelua fară greutate. Dar nu trebuie să afli care 
este acest loc decât după ce îl sun pe Panzetti ca să-i confirm că ai accep- 
tat târgul. Imediat după aceea, urmează să-ţi fie dezvăluit acest loc. 
Panzetti ar urma să te contacteze din nou, pentru a-ţi spune unde trebuie 
să-i verşi banii pentru planuri, cei două sute cincizeci de mii de dolari. 
Odată plata efectuată, şi nu înainte, planurile ar urma să-ţi fie înmânate. 


Eliberarea lui Whitaker şi a lui Varney este menită să-ţi dovedească 
faptul că este de bună-credinţă. 

- Nu înțeleg prea bine, spun eu. Dacă Panzetti l-ar elibera pe 
Whitaker înainte, ce l-ar împiedica pe neghiobul ăsta să deseneze pentru 
noi alte planuri? 

Montana mă măsoară din cap până-n picioare cu un aer disprețuitor. 
Apoi îmi spune: 

- Nu fi idiot, Lemmy. După cum îţi poţi da seama, Carlo a luat măsuri 
ca să prevină acest lucru... Whitaker este incapabil - pentru luni de zile - 
să deseneze cel mai mic plan. îi va trebui cel puţin un an pentru a fi în 
stare să meargă drept... 

- Serios? întreb eu. Ce vrei să spui? 

- Vreau să spun că Panzetti a recurs la metodele sale obişnuite. Lui 
Whitaker i-au fost injectate droguri din ziua în care a terminat planurile. 
Idiotul este pe trei sferturi ramolit la ora actuală. Nu va putea trage nici 
măcar o linie până când nu va urma un tratament de dezintoxicare. După 
părerea mea, dacă nu-i răspunzi pe dată lui Carlo, va începe s-o 
prelucreze şi pe Geralda Varney. Aşa că mai întâi şi-ntâi, trebuie să pui 
mâna pe cei doi dobitoci. Ceea ce este posibil. Ştiu unde se află. Whitaker 
se află într-o casă care se numeşte Casino Lodge, în Newbury. Este un 
locşor nu departe de Highclerc, din comitatul Berkshire. Casa se află în 
mijlocul unui parc întins. Panzetti a închiriat-o de câteva luni. Whitaker a 
fost deja transportat acolo. Varney urmează şi ea să fie transportată în 
această seară. Acţionează în umbră, arestează-i. Nu-ţi va fi greu. 

- La ce distanţă se află casa de aici? 

- La circa o sută zece kilometri. 

îmi consult ceasul. Sunt orele şaisprezece. 

- Ascultă, Montana, spun eu. Te cred pe cuvânt. Am încredere în tine. 
Mă duc acolo cât pot de repede. 

- Ah, da? întreabă ea. Şi eu? Mă laşi baltă? Pentru ca Panzetti să-mi 
facă felul în doi timpi şi trei mişcări? Ştie că mă aflu aici. Ştie... 

- Ascultă, micuţo, îi spun eu. Există un singur loc unde ai putea fi în 
siguranţă. în SUA. De ce nu te întorci acolo? Crede-mă, Panzetti nu va 
părăsi niciodată această ţară. Mă ocup eu de asta. 

- Aşa mai merge, spune ea. Dar trebui să o şterg imediat. Nu vreau să 
mai rămân aici un minut în plus. 


- O.K., spun eu. O să fac ce trebuie. 

Mă duc la un mic birou dintr-un colţ al camerei, iau o foaie de hârtie şi 
scriu câteva rânduri pentru Herrick. lată ce am scris: 

„Dragul meu Herrick, 

îmi pare foarte rău că te-am lăsat baltă astăzi. Dar evenimentele se 
precipită şi trebuie să le fac faţă. Purtătoarea acestui bilet se numeşte 
Montana Kells. Mi-a făcut un mare serviciu. Lucrează pentru noi. Şi acum 
ar dori să se întoarcă în SUA fară întârziere - ceea ce consider că este 
foarte înţelept din partea ei. îţi rămân profund îndatorat dacă eşti amabil 
să-i dai tot concursul tău în această privinţă. 
Cu prietenie, Lemmy H. Caution." 

îi dau fetei biletul să-l citească, apoi închid plicul. 

- Du-te să-ţi faci bagajele, spun eu. Apoi, fuga la Scotland Yard! Cere 
să vorbeşti cu Chief Detective Inspector Herrick. Dă-i biletul. Se va ocupa 
el de toate. La ce oră vrei să pleci? 

- Voi pleca abia mâine, dis-de-dimineaţă, spune ea. Panzetti va afla 
doar atunci că l-am tras pe sfoară. Aşadar nu am de ce mă teme până 
atunci. 

- O.K., spun eu. 

Reflectez o clipă, după care îi spun: 

- Dar acum am nevoie de o maşină. N-ar putea şoferul Landei să... 

- Ba da, Lemmy. Ar fi cum nu se poate mai bine. Este la curent cu ce 
voiam să-ţi propun. O să-l sun la garaj să-i spun să-ţi aducă maşina, după 
care poate dispărea. Are unde să se ducă, căci are colegi în toată ţara. 

Montana se duce la telefon, formează un număr, vorbeşte cu şoferul, îi 
spune să aducă Lancia şi îl asigură că totul este în ordine, să nu-şi facă 
probleme, să-şi facă bagajele şi să o şteargă. 

Apoi se întoarce spre mine şi îmi întinde mâna. 

- Baftă, Lemmy, îmi spune ea. Ne vom revedea pe Broadway. Dar nu 
uita că trebuie să mă protejezi. Şi că, dacă nu îl aranjezi pe Panzetti, îmi 
va veni el mie de hac într-o bună zi. 

- Nu-ţi face probleme, draga mea, spun eu. 

-Tonny te aşteaptă în garaj, continuă ea. Ca să-ţi dea 
cheile maşinii. Vrei să-i dai asta? 

Se duce la birou, deschide un sertar, scoate cinci bancnote de o sută 
de dolari, şi mi le întinde. 

- Spune-i că astfel conturile noastre sunt încheiate. Şi mai spune-i s-o 
şteargă rapid şi să se pună la adăpost. 


După care se repede spre mine, cu braţele în jurul gâtului meu, şi îmi 
dă un sărut de văd stele verzi. Apoi se smulge de lângă mine şi îmi spune: 
- Am fost întotdeauna nebună după tine, Lemmy. Din ziua în care te- 
am văzut la procesul lui Fenzer. Purtai un 

costum din tweed albastru, o cămaşă din mătase bleu-ciel şi o cravată 
bleumarin. în acea zi am simţit că m-am îndrăgostit. Deşi tu te-ai purtat 
urât cu mine. Şi am făcut un an de închisoare din cauza ta. 

- Aşa stau lucrurile pe lumea asta, Montana, spun eu. 

- Dar asta nu mă împiedică să te iubesc, Lemmy. Sper să te revăd 
curând. Am atâtea confidente să-ţi fac... 

- Şi eu. 

Apoi mă îndrept spre uşă, şi mă întorc să-i fac cu mâna în chip de 
adio. Mă priveşte cu nişte ochi căprui imenşi, blânzi ca ai unei căprioare. 

Nu încape îndoială, este o frumuseţe... 

Odată ieşit din casă, grăbesc pasul şi mă îndrept spre garajul care se 
află de cealaltă parte a imobilului. Garajul este un fost grajd modernizat. 
Ca în toate construcţiile de acest gen, există şi o mică locuinţă deasupra 
garajului. Altădată, pe vremea când erau utilizate echipaje de tracţiune, 
era locuinţa birjarului. 

Sun. După o clipă, şoferul cel urât îmi deschide. 

- O.K., domnule Caution, spune el. Am vorbit cu domnişoara Kells la 
telefon. Maşina este gata. 

- Aş vrea să dau urgent un telefon. Aveţi telefonul aici? 

Răspunde că da şi îmi cere să-l urmez în micul apartament de 
deasupra garajul. Urcăm la etaj. în colţul unei camere, se află un telefon. 

Mă scotocesc în sacou. 

- Domnişoara Kells m-a rugat să-ţi dau cinci sute de dolari, spun eu. Şi 
îţi transmite s-o ştergi rapid şi să te pui la adăpost. 

- O.K., domnule Caution, spune el. 

- Dar nu-ţi voi da banii, spun eu. Am altceva pentru tine. Ceva la fel 
de interesant. 

Scot mâna din tocul care este fixat pe pieptul meu. în mână ţin Luger- 
ul. îi trag peste gură o lovitură cu mânerul armei. Se prăbuşeşte fară 
zgomot. 

îl scotocesc prin buzunare. îi iau cheile şi un mic revolver. Cobor în 
garaj de unde mă întorc cu o sfoară. Apoi îl leg cu atâta rafinament, încât 


îi vor trebui cel puţin patru ani dacă va vrea să se dezlege. Cu toate 
acestea, îl leg astfel încât să-şi poată mişca mâinile. 

în timp ce mă străduiesc să-l leg, îşi revine în fire. îi trag un pumn 
care îl adoarme pe loc. Apoi îl târăsc în bucătărie şi îl ascund sub o masă. 
După care închid cu atenţie toate ferestrele şi las lângă el o sticlă de 
lapte, pe care o zărisem pe o masă. 

Tipul deschide din nou ochii. îi ţin un mic discurs, după ce m-a înjurat: 

- Nu te nelinişti, băiete, spun eu. O să mă întorc curând după tine. îţi 
dau voie să strigi cât vrei. Nu te va auzi nimeni. Sper să mă întorc înainte 
ca tu să bei tot laptele. 

Apoi încui uşa bucătăriei şi mă duc în camera în care se află telefonul. 
Sun la Scotland Yard şi cer cu Herrick. Din fericire, este la birou. 

- Bună ziua Herrik, spun eu. Am numai două minute la dispoziţie, 
deoarece am treabă. Cred că vei primi astăzi sau mâine vizita unei 
persoane fermecătoare care se numeşte Montana Kells. O să te roage să 
o ajuţi să fugă în America. îţi va arăta un bilet din partea mea, prin care 
te rog să-i dai tot concursul. Pricepi? 

Herrick îmi răspunde că da. 

- Bun. Când se prezintă păpuşa înhaţ-o şi pune-o la păstrare după 
gratii. Este un peşte gras. Lucrează pentru banda care 1-a sechestrat pe 
Whitaker. 

Herrick îmi spune că aşa va face. 

- Mulţumesc, Herrick, spun eu. Şi aş vrea să-mi mai faci un serviciu. 
Să telefonezi pe fir diplomatic cartierului genera al FBl-ului din 
Washington şi să-i întrebi unde şi când a fost văzut ultima oară Carlo 
Panzetti. Spune-le că îi întrebi din partea mea. Bine? 

- De acord, spune el. 

- Să nu crezi că-ţi ascund ceva, Herrick. Dar evenimentele se succedă 
cu atâta rapiditate, încât trebuie să plec urgent undeva. Poate ne vedem 
mâine. 

îmi răspunde că sunt în asentimentul lui şi că imediat ce am zece 
minute libere pot să dau o fugă până la el, ca să-i povestesc ce învârt. 
Este un vechi obicei spaniol, spune el. 

Doar v-am spus că Herrick este un tip foarte simpatic! 

CAPITOLUL IV 
Un individ ciudat 1 

Mă aflu pe peronul gării de vest. Este atât de frig în acest moment al 
înserării, de parcă m-aş afla într-un congelator. 


Am avut noroc că, la plecare, l-am rugat pe un băiat de la Touring- 
Club să-mi explice cum pot ajunge la Casino Lodge. Am un noroc chior, 
pentru că locul respectiv este ascuns în mijlocul pădurii ce împrejmuieşte 
Highclerc. 

Apăs pe acceleraţie pentru că nu vreau să mă prindă pe drum o alertă 
aeriană, în mijlocul întunericului, şi să fiu obligat să sting farurile. Cum 
nu cunosc regiunea, nu mi-ar rămâne decât să mă instalez confortabil pe 
banchetă şi să mă culc. 

Când trec prin Reading, zăresc un vânzător de tutun în a cărui vitrină 
se văd pachete de Lucky Strike. Este un chilipir şi nu-l las să-mi scape. 
Aprind o ţigară şi demarez 

cu toată viteza, în timp ce gândurile mele zburdă la silueta frumoasei 
Montana. 

Mă veselesc de unul singur gândindu-mă că scumpa copilă este 
convinsă că m-a dus de nas, cum că i-ar fi teribil de frică de Panzetti de 
care vrea să scape, şi că începând de acum înainte, nu are alt gând decât 
să devină un model de virtute. 

în timp ce aceste gânduri îmi trec prin minte, maşina a străbătut o 
distanţă apreciabilă. Şi ajung la drumul care mi-a fost indicat şi care 
ocoleşte Casino Lodge. 

întunericul este ca de smoală. O ploaie măruntă te udă până la oase. 

Ascult cu urechile ciulite, dar nu se aude nimic în afara răpăitului 
ploii, care s-a pornit din nou. 

Frumoşii mei pantofi noi se afundă în noroi. Ceea ce îmi rupe inima. 
Am dat pe ei douăzeci şi cinci de dolari la New York. Şi dacă o ţine tot 
aşa, nu vor ieşi vii din ţara asta. 

Nu înseamnă că vorbesc de rău peisajul rural. Aş spune chiar că îl 
ador - mai ales pe felicitările de Crăciun... 

Scot pachetul de Lucky Strike şi aprind o ţigară, lăsând la vedere 
flacăra brichetei. După care pornesc pe drumul care traversează 
pădurea. Pe jos. Fluierând tare o melodie de jazz... 

După ce parcurg circa o sută de metri, arunc ţigara. Şi străbat acelaşi 
drum în sens invers - dar prin tufişuri, şi în arc de cerc. Pentru a ajunge 
la maşină neobservat. 

Şi iată-mă din nou în faţa porţii de fier duble unde mi-am lăsat maşina. 

Mă ascund în spatele unui rododendron masiv şi îl observ pe tipul care 
tocmai îmi scotoceşte maşinuţa. Dar nu pot distinge nimic. Atunci mă 
apropii de Lancia pe care 

tipul o cercetează la lumina unei lanterne, printr-un geam lăsat. 

După un moment, deschide portiera. O rază a lanternei luminează 
mutra individului. Recunosc clientul. Este Freddy Zokka. Unul dintre 
mizerabilii din banda lui Maclnnigle, faimoasă în 1935. 

Tuşesc uşor. Tipul face un salt înapoi ca ars. Şi îşi strecoară mâna în 
sacou, scoțând un revolver. Se întoarce spre mine. 

- Ce mai faci, Freddy, spun eu. Iți place maşina mea? Este o marcă 
renumită. Poate că, dacă vei mai lucra mult timp pentru Panzetti, vei 
strânge destui bani ca să-ţi cumperi şi tu una. Asta, cu condiţia să nu 
ajungi mai întâi pe scaunul electric. 

- Ce surpriză! exclamă tipul. Să fie chiar domnul Caution în carne şi-n 
oase? Marele as al agenţilor. Care va sta cuminte dacă nu vrea să-i mai 
fac o gaură deasupra buricului - unde se pare că doare foarte rău... 

- Ar fi prima dată când ai face asta. Pentru că obişnuieşti să împuşti 
oamenii pe la spate, şi numai când dorm. Aşadar, pune la loc revolverul; 
nu mai face atâta pe eroul şi încearcă să fii ceva mai deştept. 

- Ah, da? spune el. 

Apoi face o grimasă care te face să crezi că maică-sa se gândea la un 
chinez exact în clipa în care 1-a adus pe lume. 

- Gura, Caution, continuă el. La ce bun să deschizi gura ta mare? Am 
un chef nebun să te ucid pe loc şi să te arunc în lacul din apropiere. 

- Ştii prea bine că, dacă ai face aşa ceva, domnul Panzetti ar fi atât de 
supărat pe tine, încât ti-ar tăia gâtul de la o ureche la cealaltă. Nu s-a 
străduit să mă ademenească 

aici pentru ca un idiot să mă ucidă. Nu asta a pus el la cale în creierul lui 
de şarpe cu clopoței. 

înaintez cu braţul ridicat. Zokka dă înapoi până când ajunge lângă 
portiera Lanciei. Apuc ţeava revolverului lui şi o dau deoparte. Apoi îi 
expediez un croşeu de dreapta în nasul lui urât. Dă drumul revolverului şi 
îşi pierde echilibrul. îi trimit, în cădere, un croşeu la stomac - puţin mai 
jos. Scoate un schelălăit şi se prăbuşeşte la pământ. Cu faţa în stratul de 
zece centimetri de noroi. 

Iau revolverul şi îl arunc în tufiş. Apoi îl culeg de pe jos pe individ şi îl 
lipesc de strapontină. După câteva secunde este în stare să mă asculte. 

- Ascultă-mă, scumpule, spun eu. Ştiu care vă este planul. Ai fost 
trimis în întâmpinarea mea pentru a-mi aranja maşina, după ce o lăsam 
aici. Probabil că urma să-i dezumfli cauciucurile sau să aranjezi farurile 
ca să nu pot pleca rapid atunci când aş fi vrut. Dar nu-mi vinde mie 
gogoşi, cum că aş fi în pericol aici. Ştiu prea bine că, dacă unul dintre voi 


ar încerca să mă ucidă, Panzetti ar fi atât de încântat de isprava voastră, 
încât v-ar da drept hrană leilor de la grădina zoologică. 

Nemernicul tace chitic. îl apuc de guler şi îl ridic în picioare. 

- Ascultă-mă bine. O apuci pe drumul ăsta şi mergi pe el fără oprire. 
Când ajungi la Newbury, poate vei mai prinde un tren spre Londra. Te 
sui în tren, şi, odată ajuns la Londra, îi faci o vizită Montanei Kells, dacă 
mai este în apartamentul ei. îi spui că nu sunt chiar atât de dobitoc pe cât 
mă crede ea. Pricepi? încă ceva: dacă aş fi în locul tău, Freddy, aş face 
tot posibilul să nu-i mai ies în cale lui Caution. Pentru că dacă mai pun o 
dată gheara pe tine, o să te aranjez în aşa fel, încât torturile chinezeşti să 
ți se pară 

simple dansuri de societate! Şi acum, valea, gorilă ce eşti! Şi ai grijă să 
nu te opreşti din mers. 

Şi îi dau un pumn amical în colţul gurii. Nu spune nimic. Se ridică, 
trece dincolo de poartă şi porneşte la drum. Ţinându-se cu mâinile de 
burtă. 

O pornesc de-a lungul drumului, în direcţia opusă, şi merg timp de 
zece minute până când ajung la un lac întins. Ceaţa care pluteşte la 
suprafaţa lui, vântul care vălureşte suprafaţa apei şi zgomotul ploii care 
inundă întreg peisajul, te fac să te simţi atât de vesel, încât îţi vine să te 
arunci rapid în apă. 

îmi reiau drumul şi ajung în sfârşit într-un luminiş, de cealaltă parte 
putând zări un conac. Şi mă întreb ce va mai urma. 

Ajungând în faţa unei uşi imense, trag de lanţul unei sonerii. Se aude 
un clopoțel la paisprezece kilometri, pe puţin! 

Ascult, dar nu se aude nimic. Atunci încerc mânerul. Uşa se deschide. 
Intru, închid uşa, şi aprind lanterna. Arunc o privire scurtă împrejur. 

Mă aflu într-un hol imens, vechi. Mobila este plină de praf, dar 
frumoasă. în dreapta, agăţat pe perete, se află un tablou în ulei, deasupra 
căruia este inscripţionat George Soames Ellinghurst, Prim Lord Calvoran. 
Privesc de aproape tabloul şi ajung la concluzia că George era un tip 
distins, deşi ţine capul într-o poziţie atât de rigidă că ai crede că s-a 
născut cu spondiloză cervicală. 

George pare să mă urmărească din rama sa. Cu atât mai rău. îi întorc 
spatele şi urc scara maiestuoasă dinaintea mea. De fiecare dată când pun 
piciorul pe o treaptă, se aude un fel de ecou, undeva în odaie. Mă simt ca 
în filmele cu castele bântuite. 

Ajung la primul etaj. Este o tăcere mormântală. întreruptă din când în 
când de pocnete bizare. 

Deschid gura larg şi strig cu o voce care a fost probabil auzită până în 
Honolulu: - Whitaker!... Eşti pe aici? 

De deasupra capului meu, aud un fel de geamăt. Un geamăt înăbuşit, 
sfâşietor, ca cel pe care 1-a scos mătuşa mea Priscilla în ziua în care 
unchiul i-a mărturisit că s-a însurat cu ea în baza unei false licenţe de 
căsătorie. Şi astfel a aflat ea, brutal, că trăia în păcat de patruzeci şi 
şapte de ani şi câteva luni... 

Urc la etajul de deasupra şi apuc pe un coridor care străbate conacul 
de la un capăt la celălalt. Oriunde îndrept lumina lanternei, văd pe pereţi 
numai tablouri care sunt portrete ale altor membri ai familiei Calvoran. 
Sunt mulţi la număr şi nu mă pot împiedica să nu mă gândesc că George - 
tipul din tabloul din hol - îşi îndeplinea probabil cu ardoare datoria 
conjugală. Şi ajung la concluzia că doamna contesă era probabil o tipă al 
naibii de tăvălită. 

în trecere, îmi permit libertatea să remarc faptul că toţi indivizii ale 
căror portrete sunt atârnate pe perete seamănă cu cel de la parter. Ceea 
ce dovedeşte că toate poveştile de prin cărţi, cum că toate contesele îşi 
faceau de cap, sunt lipsite de temei. Doar dacă nu cumva pictorii care au 
realizat aceste portrete nu erau băieţi bine crescuţi şi plini de tact. 

După ce am reflectat asupra acestui subiect, scot din nou un urlet. 
După o clipă, îmi răspunde un alt geamăt. îmi dau seama imediat de unde 
vine şi mă reped spre capătul coridorului. Deschid o uşă şi intru. 

în mijlocul camerei se află o masă imensă. Pe ea, un tip legat fedeleş - 
cu braţele şi picioarele depărtate, legate fiecare de câte un picior al 
mesei. 

Faţa acestuia este slabă şi palidă. Şi are o privire complet 
deznădăjduită. Tipul nu pare foarte fericit. 

Caut comutatorul şi aprind lumina. Apoi încep să-i tai legăturile 
tipului. 

- Ei, domnule Whitaker, sunt încântat să te întâlnesc nevătămat. Te 
caut de câteva săptămâni! 

Individul încearcă să se mişte dar nu reuşeşte. Şi are o privire atât de 
pierdută, încât dă impresia că este total absent. 

II ajut să coboare de pe masă şi îl sprijin, în timp ce face câţiva paşi în 
jurul mesei. După care, îl instalez într-un fotoliu de brocart şi mă duc la o 
măsuţă pe care am zărit nişte sticle de whisky, sifon şi pahare. 


Deschid o sticlă neîncepută şi pun dopul pe limbă. Este whisky. Umplu 
două pahare, dintre care îi dau unul lui. lau şi eu paharul pentru a-i arăta 
că ştiu să trăiesc. 

- Aşadar iată-ne instalaţi confortabil, Whitaker, spun eu. Ce-ar fi dacă 
am profita şi am discuta despre afaceri? 

Mă priveşte îngrozit. 

- Să nu mai rămânem nici o clipă aici! spune el. Mă înnebuneşte 
gândul că se pot întoarce... Mi-au tras o săpuneală... 

- Şi ce? Presupun că nu prea te interesează ce s-a întâmplat cu fosta 
logodnică? Cu Geralda, vreau să spun. Cea pe care ai părăsit-o... 

- Nu ştiu nimic despre ea, spune el. Absolut nimic. Am noroc că mai 
sunt în viaţă. Geralda trebuia să nu se amestece în povestea asta. 
Panzetti este un diavol. Numai Dumnezeu ştie ce au făcut cu ea! 

îmi aprind o ţigară şi îi răspund: 

- Am vaga bănuială că aş putea să dau de ea. în ziua în care nu voi 
avea nimic altceva de făcut... 

- Şi de ce nu te ocupi acum de căutarea ei? mă întreabă el. Eşti doar 
Caution, agent special. Nu-i aşa? 

- Exact, amice. Şi ştiai că o să vin să fac un tur pe aici, 
nu? 

- Una dintre gorilele lui Panzetti mi-a spus că vei veni, răspunde el. 
Mi-a spus că, dacă vei veni singur, totul va fi în ordine. Dar dacă veneai 
cu cineva, îmi vor tăia gâtul înainte ca dumneata să poţi ridica un deget. 
Aproape că am înnebunit. Mă întrebam dacă vei acţiona cu sânge-rece. 

- Ei bine, acum vezi. Am venit singur. Şi cu mâinile în buzunare. 

Individul tace chitic timp de un minut. Apoi se duce la masă şi îşi 
umple paharul cu whisky. Ca şi cum era ultimul pe care îl bea pe această 
lume. 

îmi place să privesc oamenii bând. Cu condiţia să-mi lase şi mie ceva 
în sticlă. încep să mă întreb dacă îmi va mai rămâne ceva de băut... 

Mă îndrept spre masă şi îmi umplu paharul ochi. Apoi îl dau peste cap. 
Şi îmi pun altul. Din prudenţă. După care, mă aşez la loc şi iau cuvântul. 

- Am un dezvoltat simţ al umorului, spun eu. Şi recunosc cu inima 
deschisă că Panzetti este şiret. Ne-a dus pe toţi de nas. Pe toate planurile 
- până în prezent. După ce i-a uşurat de bani pe nemți, nu le livrează 
planurile. Şi începe să negocieze cu guvernele american şi britanic. Bine 
gândit. Cu condiţia ca planul să reuşească... 

Whitaker dă din umeri. 

- Va trebui să te trezeşti dis-de-dimineaţă dacă vrei să-l baţi pe 
Panzetti, spune el. Cred că cel mai bun lucru pe care îl avem de făcut, 


este să-i acceptăm condiţiile. Trebuie să recuperăm planurile avionului 
meu, cu orice preţ. 

- Chiar aşa? întreb eu. Şi dacă nemernicul se hotărăşte să ne tragă pe 
sfoară? Să presupunem că face fotocopii ale planurilor. Şi că, după ce ne- 
a vândut planurile, le vinde o copie şi nemților. Ce spui de asta? 

- N-o va face, zice el. Nu sunt atât de idiot pe cât mă crezi. Planurile 
nu sunt finisate. Le lipseşte partea cea mai importantă pe care am lăsat-o 
special neterminată. Panzetti ştie acest lucru. Este portiţa noastră de 
scăpare. Dar, până la noi ordine, el controlează jocul. 

- Părerea ta, spun eu. Dar... ia spune-mi. Când gorilele lui Panzetti te- 
au legat de masă, trebuie să-ţi fi dat un mesaj pentru mine. Corect? 

- Iată ce mi-au spus, răspunde el. Panzetti are acum banii nemților. 
Aşadar, nu mai aşteaptă nimic de la ei. Şi puţin îi pasă de eventualele lor 
represalii. Este convins că nu-i pot face nimic în această ţară. Atunci a 
propus un târg guvernului britanic. Vrea pentru el două sute cincizeci de 
mii de dolari. Imediat ce va primi banii şi garanţia oficială că va fi lăsat în 
pace, ne va da planurile. Dacă, dimpotrivă, nu vede nici un ban timp deo 
zi sau două, va face în aşa fel încât planurile să ajungă în mâna lui Hitler, 
şi nu o vom revedea niciodată pe Geralda. Mi-au spus ce îi vor face 
Geraldei... Mi-au spus că... 

II văd cutremurându-se şi ascunzându-şi faţa cu mâinile. 

- Fii curajos. Nu-ţi face deocamdată probleme pentru frumoasa 
Varney. 

- Dumnezeule! spune el. N-ai nici pic de suflet? Nu ştii de ce este în 
stare Panzetti? Nu-ţi dai seama ce soartă o aşteaptă pe nefericită în 
mâinile acestui nebun sadic? Nu pricepi? 

- Mi se rupe inima, spun eu. Dar ce să-i faci, meseria e meserie. Nu-ţi 
face griji pentru Geralda. Să o lăsăm pentru moment să se zbată între 
braţele şi între mâinile lui Panzetti. Să trecem la afaceri. Carlo mă 
interesează mai mult decât Geralda. Spune-mi, când l-ai văzut ultima 
dată pe gunoiul ăsta? 

- Nu l-am văzut deloc, spune el. Şi nu cunosc numele oamenilor din 
banda lui, pe care i-am văzut. Iţi pot spune doar că Panzetti este aici. în 
Anglia. într-un loc sigur. Şi că nimeni nu-l poate opri. Individul nu se 
teme de nimic şi este la fel de deştept ca diavolul. 

Dau din umeri. 


- Nu neg, spun eu, faptul că Panzetti ne-a dus de nas tot timpul. Şi am 
vaga bănuială că, dacă vrem să punem mâna pe planuri, nu avem altă 
cale decât să le răscumpărăm de la el. La preţul cerut de el. 

Mă cufund preţ de o clipă în gânduri extrem de profunde. Apoi adaug: 

- Ți-au spus ticăloşii unde şi cum trebuie să le vărsăm banii? 

încuviinţează din cap. 

- Banii îi vor fi transmişi prin intermediul meu, spune el. Când am 
banii, urmează să-l sun la un număr pe care mi l-au dat ei. Atunci îmi vor 
spune în ce loc trebuie să le vărs banii. Şi unde îmi vor preda planurile şi 
pe Geralda. Apoi ne vor lăsa pe amândoi să plecăm. 

- Bravo! spun eu. Şi ce garanţie avem că nu te vor înhăţa din nou şi 
nu o vor păstra pe Geralda? Ei, ce garanţie? 

- Nici una, răspunde el. Nu avem altceva de făcut decât să avem 
încredere în el. De altfel, nu văd cum ne-ar 

putea păcăli. Pentru că i-ar fi extrem de greu să părăsească Anglia... dacă 
s-ar distra astfel cu autorităţile ţării. 

- Şi de ce nu? întreb eu. A intrat clandestin fără dificultăţi. O să se 
descurce el şi la ieşire. 

în acest moment, se aude un telefon sunând undeva în conac. Mă ridic 
şi ciulesc urechile. Zgomotul vine de jos. 

- Nu te mişca din această cameră, spun eu. Mă duc să văd ce este. 

într-un mic birou de la parter, apuc receptorul unui telefon. Este 
singurul obiect din încăpere care nu este acoperit de praf. 

- Alo! Aici domnul Lemuel H. Caution de la FBI. Cu ce vă pot fi de 
folos? 

După un moment de tăcere, se aude o voce. Şi vă asigur că nu este o 
voce frumoasă deloc. De ce? Simplu: pentru că simt fiori de gheaţă pe 
şira spinării. Atât este de dulceagă, şi moale, şi înfiorător de glacială. 

- Aici Panzetti, spune vocea. Domnul Carlo Panzetti. Lângă mine se 
află o domniţă care ar vrea să vă vorbească, domnule Caution. Vă rog să 
fiţi amabil şi să rămâneţi la aparat. Mulţumesc. 

Urmează o scurtă pauză, apoi aud o voce aspră care ordonă cuiva: 

- Ia receptorul şi vorbeşte! 

Aştept un minut, apoi Geralda ajunge la aparat. l-aş recunoaşte vocea 
dintr-o mie. Chiar şi în afurisita asta de casă pustie şi rece. îmi face mare 
plăcere să o aud. 

- Ei, Geralda, spun eu. Cum merg lucrurile pentru tine? Sper că 
nemernicul te tratează frumos. 


- Domnule Caution, spune ea, nu am permisiunea să vă vorbesc mult 
timp. Mi s-a ordonat să vă spun că dacă nu acceptaţi condiţiile despre 
care acum aţi luat cunoştinţă şi 
A 
92 
Este rândul tău, micuţoA 
dacă nu luaţi toate măsurile pentru ca banii să fie aduşi la ora şi în locul 
despre care veţi fi informat, în primul rând, planurile avionului vor fi 
predate nemților, şi în al doilea rând, mă vor ucide. Mi s-a cerut să vă 
spun că voi avea o moarte extrem de lentă. Şi că - pentru a vi se dovedi 
că sunt moartă şi felul în care am fost ucisă - cadavrul meu va fi depus în 
imobilul de pe Jermyn Street, unde se află apartamentul dumneavoastră, 
în termen de opt zile începând cu acest moment, dacă nu faceţi ce vi se 
cere. 

Frumoasa mea încetează să vorbească. Se aude un declic. A închis 
telefonul. 

Oftez din adâncul inimii, pun receptorul în furcă şi rămân pe loc 
pentru a reflecta o clipă. Geralda este la mare ananghie. 

îmi aprind o ţigară şi urc până la Whitaker. Are aceeaşi faţă jalnică. 

- Era Panzetti, spun eu. Geralda mi-a spus şi ea câteva cuvinte. Mi-a 
confirmat ce mi-ai spus despre condiţiile impuse de Carlo. Şi că va avea 
mici neplăceri înainte de a fi ucisă de-a-binelea. 

- Ți-am spus eu! strigă el. Trebuie să acceptăm imediat. 

-O secundă, băieţaş! Scoate-ţi mai întâi sacoul. Şi 
arată-mi braţul. 

Tipul mă priveşte ca şi cum aş fi nebun. Dar îşi scoate sacoul. îi suflec 
mânecile cămăşii şi îi privesc braţele. 

- Pune-ţi sacoul, băiete. Şi ciuleşte bine urechile la cele ce-ţi voi 
spune. lar apoi aşază-te şi relaxează-te. Pentru că aş vrea să fii foarte 
atent la cuvintele pline de înţelepciune pe care ţi le voi spune. 

Mă priveşte stupefiat, dar se aşează. 

- Vezi tu, spun eu, nu prea am încredere în nici unul dintre voi. 
Păpuşa asta de-a dreptul incandescentă pe nume 

Montana Kells mi-a mărturisit că Panzetti te-a umplut cu droguri - 
injectabile - pentru ca, dacă punem noi mâna pe tine, să fii incapabil să-ţi 
termini planurile. în al doilea rând, a făcut câteva mici gafe - din cauza 
whisky-ului. O femeiuşcă în misiune nu ar trebui să bea nimic altceva 
decât apă chioară în timpul operaţiunilor. Aşadar, mi-a povestit că 
planurile nu sunt încă finisate. Apoi ceva mai târziu - după alte câteva 


pahare de whisky - mi-a spus că le-ai terminat. Prin urmare, îţi dai seama 
că toate aceste închipuiri ale ei m-au pus pe gânduri... 

îl privesc, şi mă priveşte. Dar nu mai spune nimic. Atunci continuu: 

- Şi acum, tu vii să-mi spui că planurile nu sunt terminate. Că nu au 
valoare până când nu vei completa planurile cu partea cea mai 
importantă. Dar acum două minute, Geralda, care nu facea decât să-mi 
repete frazele pe care Panzetti o obliga să mi le spună, mi-a declarat sus 
şi tare că dacă nu-i dăm bănetul imediat, el - Panzetti - va da planurile 
nemților. Deci? Dacă planurile nu sunt terminate şi le lipseşte exact ce 
este mai important, ce ar putea face nemţii cu ele? Şi acum ajung la o 
întrebare intimă, băieţaş. Ţi-am cercetat braţele. Şi n-am văzut nici urmă 
de injecții. Ce înseamnă asta? Dacă ai fi fost drogat, nu era posibil decât 
prin intermediul injecţiilor în braţ. Desigur, dacă nu cumva ţi le-ar fi 
făcut în fund... Dar fii liniştit! Nu-ţi cer să-ţi scoţi pantalonii! 

Mă ridic şi îi spun privindu-l ţintă în ochi: 

- Ce să-i faci? Eram deja în gardă. Aşa că nu m-ai dus de nas cu circul 
tău. Afacerea asta împuţită mi s-a părut suspectă de la bun început. De 
când Montana m-a agăţat, am încercat să văd unde duce planul ei. Acum 
ştiu, la tine. 

îşi umezeşte cu limba buzele uscate. 

- Ce mai e şi cu povestea asta, Caution? întreabă el. Ce vrea să 
însemne? 

- Vrea să însemne că nu tu eşti Whitaker. Vrea să însemne că faci 
parte din corpul de balet al lui Panzetti. Şi că mă luaţi drept idiot. Chiar 
ai crezut că o să înghit povestea asta? Că o să-ţi dau pe loc cei două sute 
cincizeci de mii de dolari? Aţi fi eliberat-o pe Geralda? Probabil. Dar între 
timp, fie că o eliberaţi sau nu, nu am văzut nici urmă de Whitaker - cel 
adevărat - care se află încă în ghearele voastre. Şi circul ar putea 
continua tot aşa la infinit.Panzetti l-ar putea obliga pe sărmanul dobitoc 
să termine planurile avionului. Şi ar începe din nou să propună târguri 
tuturor. Crede că băieţii lui Hitler se vor lăsa din nou storşi de bani 
pentru planurile pe care le-au plătit deja. Sau mai simplu, că îi vor plăti 
un supliment pentru a-l ucide pe Whitaker, pentru ca acesta să nu mai 
inventeze niciodată vreun avion pentru nimeni... 

Individul mă priveşte cu ochii ieşiţi din orbite. Transpiră abundent. 
Este cuprins de spaimă... 

- Ascultă-mă, Caution, spune el. Eu... 

îl întrerup cu un gest. 

- Nu te obosi, micuţule. Pentru că nu te mai ascult de acum înainte. 
Nu mai cred o boabă din ceea ce-mi vei spune. Chiar dacă ai face dovada 


că este adevărat ce-mi spui, prin intermediul unor îngeri cu certificat de 
origine, cu aripi din aur autentificat. Nu mai cred nimic, pentru că toţi 
din banda voastră mă dezgustaţi. Şi o să vă arăt cu vârf şi-ndesat. 

- Şi ce-o să faci? spune el. 

Sudoarea curge pe el ca într-o zi caniculară de vară, la amiază, în 
Congo. 

li expediez un croşeu de dreapta, care îl azvârle în celălalt capăt al 
încăperii. Apoi mă pun pe treabă. Ceea ce nici măcar nu mă amuză, 
pentru că mă gândesc la câte îndură probabil în acest moment Geralda. 

Când am terminat cu el, îl las într-un colţ, pe jos. Nu-şi va putea arăta 
mutra două-trei zile. Şi nu-şi va mai simţi niciodată falca. 

Cobor la parter şi apuc pe aleea care duce la lac. Ajung la maşină. Nu 
sunt deloc mulţumit. 

Pentru că există câteva amănunte cărora nu le dau de cap şi care nu- 
mi dau pace. 

îmi fac sânge rău pentru Geralda. 

Şi mă întreb ce făcea Zokka atunci când îmi inspecta maşina. 

Mă gândesc la toate acestea în timp ce fumez o ţigară în întuneric, în 
maşină. 

Apoi demarez şi ies în şosea. Spre Newbury. 

La urma urmelor, nu văd decât un singur mod de a continua partida. 
Voi merge pe cartea numită Maidenhead. Mai precis, Melander Club. 

Străbat cu toată viteza Newbury, apoi Reading. Sunt orele zece şi 
jumătate când sosesc la Maidenhead. Luna luminează şoseaua, şi undeva 
departe se aude o sirenă. 

Parchez maşina pe o străduţă şi intru într-un hotel ca să întreb unde 
se află Melander Club. Mi se răspunde că acest club este cunoscut, dar 
nu şi situarea lui exactă. înţeleg prin urmare că acest stabiliment este 
mai mult sau mai puţin clandestin. Unul dintre numeroasele cluburi de 
noapte din oraş. Care nu vrea să-şi facă publicitate. 

Pentru moment, mă simt oarecum descumpănit. Apoi îmi trece prin 
minte o idee - cam periculoasă datorită posibilelor complicaţii -, dar nu 
am de ales. întreb un trecător unde se află Comisariatul Central al 
Poliţiei. Şi mă îndrept în direcţia indicată. 


Odată ajuns aici, scot permisul de liberă trecere cu care m-a dotat 
poliţia britanică. Mai precis, Herrick. Şi mă prezint şefului de post. îi 
spun că îl rog să-mi facă un serviciu. Că poate i se va părea puţin cam 
neobişnuit, dar nu este mare lucru. în orice caz, se justifică prin 
gravitatea afacerii pe care o urmăresc. 

Apoi îi explic ce doresc de la el. Rămâne gânditor un moment şi se 
scarpină în cap. Apoi decide că permisul meu special este de ajuns în 
ceea ce-l priveşte. Şi acceptă. 

îi mulţumesc călduros. După care, sună centrala şi cere numărul de 
telefon de la Melander Club. După ce-l obţine, formează numărul 
respectiv. 

După o clipă, îl aud spunând: 

-Aici Comisariatul Central al Poliţiei. Aş dori să vorbesc cu domnişoara 
Carlette Lariat, vă rog. 

Tăcere. îl privesc în timp ce ţine receptorul. Mă întreb dacă 
domnişoara Lariat este acolo şi dacă va cădea în plasă. 

- Alo! spune brusc polițistul. Domnişoara Lariat? Aici Comisariatul 
Central din Maidenhead. Avem aici un domn pe nume Fratti - domnul 
Giacomo Fratti - un american. Domnul Fratti a fost rănit de explozia unei 
bombe ieri, la Londra. în seara asta, se îndrepta spre dumneavoastră, la 
Melander Club, dar are o pană. Şi deoarece merge cu greutate din cauza 
rănii, vă roagă să trimiteţi pe cineva după el... Se poate? Atunci este 
perfect. Mulţumesc. 

închide şi îmi spune că va veni domnişoara Lariat în persoană. 

Se pare că am pornit cu dreptul. 

îi mulţumesc călduros poliţistului şi îi spun că nu va mai fi nevoie să îl 
deranjez. Apoi ies din Comisariat şi mă ascund într-un colţ întunecat din 
apropiere. Scot Luger-ul de sub sacou şi îl strecor în buzunarul 
pardesiului. îmi aprind o ţigară. Şi aştept. 

Mă întreb din nou dacă nu cumva Carlette bănuieşte ceva. Şi ce dacă? 
Fratti a murit. Pun pariu pe toată cafeaua din Brazilia contra unei duzine 
de ouă stricate că neîndemânaticul a fost probabil făcut fărâme atât de 
mici, încât va fi imposibil de recunoscut. 

Iar Willie Kritsch şi Carlette nu ştiu că tipul a murit. Prin urmare, dacă 
Montana Kells nu i-a contactat pentru a-i informa că i-am spus de 
plecarea de pe lumea asta a lui Fratti - nu există nici un motiv pentru a 
nu-i duce de nas. 

98 


Este rândul tău, micuţo 


Desigur, există un risc. Dacă ştiu ce a păţit Fratti, nu numai că nu vor 
veni la Comisariat, dar vor abandona Melander Club şi o vor şterge rapid. 

Tropăi pe trotuar pentru a mă încălzi. E un frig dat dracului în 
regiunea asta. Apoi rămân nemişcat atunci când aud zgomotul unui 
motor. Văd o maşină venind. încetineşte şi se opreşte la doi-trei metri de 
mine. Portiera se deschide şi din maşină coboară Carlette. 

Micuța este adorabilă. Are un mantou din lutru şi o pălărioară şic. 
Trânteşte portiera şi face câţiva paşi spre uşa Comisariatului. Mă strecor 
în spatele ei şi o gâdil sub braţ cu ţeava revolverului. 

- Nu te enerva, scumpo, spun eu. Este stimatul tău coleg, Lemmy 
Caution, Preşedintele Consiliului de Administraţie al Armatei Salvării. Fii 
înţelegătoare dacă nu vrei să-ţi fac o gaură în frumosul tău palton. 

încremeneşte. Ca şi cum ar fi primit o lovitură în moalele capului. Apoi 
scoate o înjurătură nu foarte delicată. 

- Calmează-te, îngeraş. în plus, vreau să-ţi intre în cap că, dacă în 
maşină se află nişte colegi de-ai tăi şi dacă aceştia încearcă vreo 
şmecherie, voi începe să trag înainte de a-ţi da seama. 

Şi o privesc cu răutate. 

îmi răspunde printr-o altă înjurătură. Mai dulce ca prima. Apoi îmi 
spune că nu mai este nimeni în maşină şi că a venit singură în oraş. 

- Bravo, scumpete. Să mergem să ne instalăm în maşină şi să 
schimbăm politeţuri. 

Intrăm în maşina ei. îi spun să se aşeze în faţă, iar eu mă aşez în 
spatele ei. închid portierele, apoi pun revolverul 

în buzunar, îmi aprind o Lucky Strike... Şi aştept să ciripească. 

- Sfinte Sisoie! o aud în cele din urmă. Nu există mulţi ca tine pe 
lumea asta, fiu de căţea! M-ai dus de nas! Mica ta farsă nu m-a mirat 
deloc, pentru că Fratti trebuia să vină şi începusem să mă neliniştesc că 
nu ajunsese încă. Presupun că l-ai arestat? 

- Nu, spun eu. Regretatul Fratti a părăsit lumea asta. Idiotul a sărit în 
aer în locul meu. Şi am paşaportul lui în buzunar. 

- Perfect! spune ea. Şi ce ai de gând cu mine? 

- întâi şi-ntâi, spune-mi ce ştii despre Montana Kells. Mă interesează 
soarta acestei micuţe. Se află în împrejurimi? 

Carlette scutură din cap. 

- N-am văzut-o. Şi nu ştiu nimic din ce s-a întâmplat. 

- Bun. Atunci nu-mi mai rămâne decât să te arestez şi să te trimit 
cadou poliţailor din Regatul Unit. Nu-mi face plăcere gândul că te vor 
spânzura imediat ce vor pune mâna pe tine. Pentru că aşa este în ţara 


asta. Nu ca în America. Aici nu se tergiversează lucrurile. Au pus mâna 
pe tine, ţi-au şi făcut felul... 

- Ce tot spui? zice ea. 

Dar se vede că-i este frică. Continuă: 

- Nu-mi pot face nimic. N-am ucis pe nimeni! 

-Aşa crezi? Dar Fratti este mort. Aşa că... 

Se răsuceşte pe scaun pentru a se întoarce cu faţa la mine. Mă 
priveşte fix cu ochii ei mari. 

- Aşa că, ce? spun ea. Ştii prea bine că el a amorsat bomba! 

- Desigur, spun eu. Dar nu cunoşti legile din acest ţinut. Aici, legea 
spune că în cazul asocierii în vederea 

săvârşirii de infracţiuni, dacă unul dintre răufăcători comite sau încearcă 
să comită un asasinat, şi este ucis în cursul operaţiunii, toţi asociaţii se 
fac vinovaţi de crimă sau de tentativă de omor. Asta se va întâmpla şi cu 
tine, micuţo. Şi te vor spânzura. lar când vei avea ştreangul de gât, vei da 
din picioare ca o balerină... cuprinsă de isterie. 

- Isuse! exclamă ea. Aşa se va întâmpla, Lemmy? Sau încerci să mă 
duci de nas? 

- De ce te-aş duce de nas? Ar fi trebuit să-ţi spună acest lucru înainte 
de a veni în această ţară. 

Tace mâlc. îşi deschide poşeta şi scoate o ţigară. Aprind bricheta şi i-o 
întind. După un scurt moment de tăcere, îmi spune: 

- Nu am putea face un târg? Să presupunem că-ţi spun tot ce ştiu, mă 
vei proteja apoi? 

- Dă-mi voie să râd. Toate puicuţele sunteţi la fel. Când sunteţi 
încolţite, vreţi toate să faceţi un târg. Şi Montana a procedat la fel. A 
jucat un circ a-ntâia. Şi a încercat să mă tragă pe sfoară. Este profund 
convinsă că m-a păcălit! Şi acum, şi tu vrei să faci la fel. 

- Nu, nu, Lemmy! Eu sunt sinceră. Pentru că sunt îngrozită. Povestea 
asta cu spânzurătoarea şi cu datul din picioare nu-mi place deloc. 

Dau din umeri. 

- Desigur, nu strică dacă ai începe să ciripeşti. 

Am impresia că fierul este bine încălzit. Nu am de gând să-l las să se 
răcească. 

- Unde este Willie Kritsch? o întreb. Individul care se plimbă cu actele 
mele de identitate. Şi explică-mi de ce a trebuit să-mi fie şterpelite? 

- Avea nevoie de ele pentru a o manipula pe Geralda Varney. Nu mă 
întreba de ce. Nu ştiu absolut nimic. Numai 

Panzetti ştie. Să-1 întrebi pe el atunci când vei avea plăcerea să-l 
întâlneşti. Şi nu ştiu unde se află Willie Kritsch în acest moment. Astăzi 
după-amiază, se afla la Melander, dar a primit un telefon. Atunci a plecat 
în viteză. Mi-a spus că se va întoarce mâine. 

Dau din cap. Am o vagă bănuială de la cine a primit telefonul. 

Probabil că Zakka 1-a prevenit pe Kritsch că am ajuns la Casino Lodge 
şi că nu m-am purtat foarte frumos cu el. 

- Unde se află Panzetti? 

- Nu am nici cea mai vagă idee, îmi răspunde ea. Nu l-am văzut pe 
Carlo de când am plecat din New York. Dar ştii cât de timid şi de discret 
este tipul. Este invizibil... nimeni nu-l remarcă. 

- Unde este Geralda Varney? 

- Nu ştiu. Willie ştie. El se ocupă de ea. 

-Atunci, cine se află acolo în acest moment? La blestematul ăsta de 
Melander Club. 

- Nimeni. Eu faceam pe portăreasa. Mi-era atât de frică singură în 
casa aceea. 

- Ei bine, să mergem! spun eu. Aş vrea să arunc o privire pe acolo. 
Aşa că porneşte motorul. Şi apasă pe acceleraţie. Dar te previn, scumpa 
mea Carlette, că, dacă se află cineva acolo, care mă aşteaptă cu un 
revolver, te ciuruiesc rapid ca pe o sită... 

- Nu te mint, spun ea. Nu e nimeni acolo, în afară de mine... 

Mergem un timp în tăcere, apoi spune: 

-Afacerea asta nu-mi miroase a bine. După ce-mi adun gândurile, o să- 
ţi povestesc nişte lucruri foarte interesante. 

- Mai vedem noi... 

Şi mă aşez cât mai confortabil pe banchetă. Am scos din nou Luger-ul. 
Ca o măsură de precauţie. 

Carlette tace chitic. Conduce foarte bine. Mergem aproape de 
marginea carosabilului. După cum conduce, îmi dau seama că regiunea îi 
este cunoscută. 

în timp ce-i privesc spatele, îmi spun că toate puicuţele astea sunt 
nişte prostituate. Nu încape îndoială. Este o meserie care le tentează pe 
unele pentru că o au în sânge. Şi pe altele, deoarece consideră că este 
cel mai simplu mod - devenind puicuţa unui criminal - de a se îngropa în 
diamante... şi pentru a avea un palton din lutru. 

Dar când reuşesc în cele din urmă să aibă un mantou atât de frumos, 
nu îl poartă mult, pentru că li se întâmplă mereu câte ceva... Fie sunt 
ucise, fie sunt înhăţate de poliţai. 


Şi de ce sunt ucise? 

Pentru că puicuţa unui gangster - chiar dacă are ceva minte - depinde 
în primul rând de sex-appeal-ul ei. 

Pentru un bărbat, nu este acelaşi lucru, desigur. Un bărbat poate avea 
o mutră care să-i dea coşmaruri şi lui Hitler, nu are nici o importanţă. 
Dacă ştie să-şi ţină gura şi să apese pe trăgaci atunci când trebuie, este 
în ordine. Şi va putea trăi ca toată lumea până în clipa când îi va suna 
ceasul hotărât de destin. 

Dar pentru o puicuţă, lucrurile nu stau la fel. Aceasta intră într-o 
bandă pentru că unuia dintre marii şefi îi place silueta de ansamblu a 
formelor sale, sau ochii ei, sau picioarele ei. Atunci, femeiuşcă crede că 
1-a prins pe Dumnezeu de un picior. Şi că viaţa este o bucată imensă de 
ciocolată. 

Dar „protectorul" ei începe să se sature de puicuţă. Poate pentru că 
pune ochii pe alta. Atunci trebuie să se 

debaraseze de actuala. Şi ştie al naibii de bine că dacă se mulţumeşte să- 
i dea papucii, se va duce drept la poliţie pentru a spune tot ce ştie. Din 
gelozie. Absolut normal. 

Aşa că nu doreşte să-şi asume acest risc. Individul răspândeşte în 
rândurile bandei zvonul că ceva nu este în ordine cu amanta. Că vorbeşte 
cam mult în momentul cel mai nepotrivit. Sau că-i face numai neplăceri. 

Şi povestea are acelaşi sfârşit întotdeauna. Două-trei gorile o iau pe 
femeiuşcă la o mică plimbare cu maşina. Şi este găsită ceva mai târziu 
într-un şanţ. 

Uneori gorilele îi lasă mantoul de lutru. Alteori i-l iau pentru a o sluji 
pe următoarea amantă. 

Şi tot aşa... 

Şi îmi spun cu un zâmbet interior că probabil aşa ceva i se pregăteşte 
şi frumoasei mele Carlette. Şi că bănuieşte ce o aşteaptă... 

Poate că nu este atât de îndrăgostită de Willie Kritsch. Sau poate că el 
este cel care a început să se plictisească. Sau şi mai bine, poate că 
micuța mea îşi spune că a venit momentul să se retragă. 

Am vaga bănuială că această ultimă supoziţie este cea adevărată. 
Oricum, voi miza pe această carte. 

Aşa că îi spun ca din întâmplare: 

- Ştii bine că, la urma urmei, nu am nimic cu tine. Ceea ce nu pot 
spune despre o persoană pe care o cunosc şi care nu ţine la tine. In fine... 
nu prea mult. 

Se uită ţintă la drum. Şi mă întreabă iară să clintească: 


- De cine vorbeşti? 

- De frumoasa Montana. 

Şi las minciuna să îşi facă efectul. Apoi completez: 

- Mi-a spus că este nebună după Willie Kritsch, zic eu. Mi-a dat de 
înţeles că şi el moare după ea. 

Număr treizeci de secunde. Apoi adaug: 

- Ai face bine să căşti ochii, Carlette. Ai putea avea mari neplăceri din 
cauza asta... 

Lovitura şi-a făcut efectul scontat. Mâinile i se crispează pe volan. 
Scoate un hohot isteric. 

- înţeleg, spune ea. Aşa care va să zică! Foarte bine, să mergem. Am 
să-ţi arăt ceva. Şi o să-ţi spun totul. Absolut totul. Nu aş Fi crezut că voi 
ajunge aici. Am un chef să urlu... 

Zâmbesc - în sinea mea -, aşteptând să-i treacă criza. Poate că voi 
reuşi să ajung undeva în cele din urmă. 

După ce mergem câteva minute prin oraş, Carlette virează şi se 
angajează pe o stradă care duce în afara oraşului. Apasă pe acceleraţie. 
Drumul este drept - fapt care nu-mi displace. Pentru că după modul în 
care micuța conduce, îmi dau seama că nu se concentrează asupra 
şofatului. Am impresia clară că ceva nu-i dă pace. 

In cele din urmă, trecem de un grilaj înalt din fier forjat, la oarecare 
distanţă de drum, şi oprim în faţa unei clădiri. 

Carlette coboară, şi eu o urmez la puţin timp. Scoate o cheie din 
poşetă şi deschide o uşă monumentală. Intrăm. Şi îi spun: 

- Doar nu laşi maşina în faţa casei? Dacă Willie Kirtsch sau vreun 
coleg de-al lui se întoarce din întâmplare, s-ar întreba de unde vii. Nu? 

îmi răspunde că Willie nu se întoarce în noaptea asta. Şi că, dacă 
cineva ar veni totuşi şi ar vedea maşina, nu ar avea nici o importanţă. 

Intrăm într-un salon. Aici zăresc o măsuţă plină cu sticle şi cu pahare. 
Mă arunc într-un fotoliu uriaş. Carlette pare în continuare absorbită de 
gânduri. Se pare că micul roman foileton Kritsch-Montana nu-i dă pace. 
O privesc şi îmi spun că toate femeiuştile sunt la fel. Chiar şi cele certate 
cu legea îşi pierd minţile când sunt moarte după un tip. Zâmbesc în sinea 


mea, căci dacă ceea ce mi-a spus Montana este adevărat, şi anume că ea 
este amanta lui Panzetti, minciuna cu ea şi cu Kritsch este grosolană. Nu 
contează decât că a fost înghițită de Carlette. Şi o să mar- jez pe această 
minciună până la capăt... 

- Relaxează-te puţin, Carlette. Ce Dumnezeu! Doar n-o să te 
îmbolnăveşti pentru că ai fost părăsită de un individ de teapa lui Willie 
Kritsch. Şi, în plus, roata se învârteşte, ştii doar. într-o zi, îi va juca şi 
Montanei aceeaşi farsă. 

- Se prea poate, spune ea. Până atunci, eu voi fi cea care îi va juca o 
farsă. Şi după ce-ţi voi spune ce am de spus, căţeaua asta brunetă nu va 
mai avea pe ce să pună laba. 

Eu tac chitic. Carlette se îndreaptă spre măsuţă şi umple două pahare. 
îmi înmoi buzele în paharul meu imediat ce mi-l oferă. Lichidul este 
divin! Apoi Carlette se aşază în fotoliul din faţa mea. 

- M-am săturat de toată afacerea asta, spune ea. Pe lângă asta, mă ia 
cu fiori. Deşi nu sunt o fricoasă... 

- Trebuie să recunoaştem că Montana este frumoasă. Are ceva 
aparte... în felul ei, este aproape la fel de bine clădită ca şi tine... în plus, 
are pe vino-ncoace... Şi mai ştie 

şi cum să sucească minţile bărbaţilor. Poate aduce un bărbat la picioarele 
ei în doi timpi şi trei mişcări... 

Iau o înghiţitură din lichidul savuros, apoi adaug: 

- Ceea ce nu o împiedică să joace pe două fronturi, în unele privinţe... 

- La ce te referi? întreabă Carlette. 

- Până şi un prost poate vedea că încearcă să-l tragă pe sfoară pe 
Panzetti. După spusele ei, se pare că este puicuţa lui. Atunci, dacă face 
parte din haremul lui Panzetti, ar putea merge departe, foarte departe, 
până la a-i face ochi dulci lui Willie. Dacă Panzetti ar observa ceva, ce s- 
ar întâmpla? 

Carlette mă priveşte uluită. 

- Nu spune prostii! zice ea. Ştii bine că... 

Se întrerupe brusc şi priveşte flăcările din şemineu. Apoi spune: 

- Ce târg îmi propui? 

- Dacă aş putea fi sigur că eşti sinceră cu mine, spun eu, te-aş scoate 
din povestea asta basma curată. Dar pentru asta, trebuie să-mi povesteşti 
tot ce ştii. De la A la Z. Şi să-mi demonstrezi că eşti sinceră. Pentru că m- 
am săturat să fiu luat drept un dobitoc de puicuţe frumoase ca tine şi 
Montana. 


- Nu-mi mai vorbi despre Montana, spune ea. Mă scoate din sărite 
numai să-i aud numele. Nu mai vreau să dau ochii nici cu ea, nici cu 
vreun alt tip din bandă. Nu vreau decât pace şi linişte. Şi să ies din 
afacerea asta înainte de a începe măcelul. Şi cred că va începe curând... 

- Bravo. Dar trebuie să te mişti rapid, dacă nu vrei să înceapă cu 
tine... 

-Bineînțeles că nu vreau! spune ea. Aşadar, ca să-ţi demonstrez că 
sunt sinceră cu tine, o să-ţi dau imediat o. 

dovadă. Una atât de senzaţională, încât va trebui să te declari convins de 
sinceritatea mea. 

Ia poşeta, o deschide, şi scoate o cheie pe care mi-o aruncă. 

- Du-te în spatele casei, îmi spune ea. Poţi ajunge acolo prin coridorul 
interior. Vei vedea o peluză întinsă. O traversezi şi treci de tufişurile care 
o mărginesc. Vei ajunge la un garaj cu un mic apartament deasupra. Intri 
şi te duci în camera din fund. Ai reţinut? 

încuviinţez din cap. 

- Când te întorci, continuă ea, te voi pune la curent cu tot ce ştiu. Şi 
te asigur că va fi extrem de interesant. 

- Bine, micuţo. Dar nu încerca să-ţi iei picioarele la spinare în timp ce 
eu cotrobăi prin garaj. Oricum, nu ai unde te duce. Ţara asta nu e cât 
SUA. Te găsesc cât ai zice peşte. 

- Nu fi idiot, Lemmy, spune ea. Sunt sinceră cu tine. După ce ai să 
vezi ce este în garaj, vei fi convins de acest lucru. 

- Bun. Sunt un tip încrezător. Pe curând, frumoaso. 

Urmez ruta pe care mi-a indicat-o. Afară, plouă 
torențial şi regret că nu mi-am luat pardesiul. Dar am Luger-ul în tocul 
lui de pe piept. 

Ajung la garaj şi deschid cu cheia pe care mi-a dat-o Carlette. Aprind 
lumina. înăuntru se află două maşini. 

în celălalt capăt, zăresc o uşă. O deschid cu aceeaşi cheie. Intru. 

înăuntru este lumină. O văd pe Geralda întinsă pe un banc. Şi legată 
fedeleş. Are drept căluş o eşarfa din mătase roşie. 

Zâmbesc din tot sufletul. Pentru că acum nu mai încape îndoială că 
micuța Carlette s-a decis să joace sută la sută cinstit. Şi că-i va vinde pe 
toţi fară să stea pe gânduri... 


Mă îndrept spre banc şi rămân o clipă nemişcat pentru a o contempla 
pe Geralda. Apoi scot briceagul şi încep să-i tai legăturile. După ce 
termin, îi scot căluşul. 

- Bună seara, Geralda, spun eu. Sunt foarte încântat să te revăd. Şi 
sper din tot sufletul că te-ai hotărât să mă crezi în cele din urmă că eu 
sunt adevăratul, singurul şi unicul Lemmy Caution. 

îşi trece picioarele peste marginea bancului în poziţie şezând. 

lar eu nu-mi pot dezlipi ochii de pe silueta ei senzaţională. Ce 
bucăţică! 

Micuța pare plictisită. Vreau să spun că nu pare mulţumită. Apoi, 
brusc, îmi zâmbeşte larg. Mă simt ca şi cum ar răsări soarele de după 
nori într-o zi de iarnă în care a plouat tot timpul... 

- Ai un tupeu..., spune ea. Când mă gândesc cum te-ai purtat cu mine 
ultima dată... Aveam intenţia să nu ţi-o iert niciodată - chiar când am 
aflat că tu eşti adevăratul Caution. Dar acum nu mai pot fi supărată pe 
tine. Cum ai ştiut că mă aflu aici? 

- Nu am ştiut. Tocmai am aflat de la Carlette Francini. Micuța a 
hotărât ca în seara asta să-şi vândă toţi colegii. 

Scot port-ţigaretul. Iau două ţigări, îi ofer şi ei una, şi le aprind. Apoi îi 
spun: 

- Şi acum, dacă nu ţi-e cu supărare, să ne punem pe treabă. Rapid. 

- Aş vrea mai întâi să-mi aranjez puţin părul, spune ea. Şi să mă spăl. 
Nu mi-a fost uşor să stau aici. 

- Lasă pe mai târziu aranjatul. Trebuie să avem o mică discuţie. 
Imediat. înainte de a mă duce după Carlette. Este urgent. Scuză-mă. 

Ridică capul sfidătoare. Aşa trebuie să fi arătat regina din Saba când 
se mânia. 

- Şi dacă nu vreau? spune ea. 

- Ascultă-mă, frumoaso. Mă interesează prea puţin dacă vrei sau nu. 
Cel puţin pentru moment. în schimb, mă interesează faptul că, încă de la 
începutul afacerii ăsteia, oriunde întorc capul, dau de tine. Te amesteci în 
ce nu te priveşte. Şi din cauza ta, treaba se complică. Cred că a cam venit 
timpul ca toate astea să înceteze. 

Arunc ţigara şi o zdrobesc cu vârful tălpii. Apoi adaug: 

- îmi vei povesti acum tot ce vreau să ştiu. Apoi te voi conduce la 
Londra unde te vei afla sub protecţia poliţiei până când întreaga bandă 
va ajunge în spatele gratiilor. 

După cât se pare, micuța nu este obişnuită să i se vorbească pe acest 
ton. Ochii ei aruncă fulgere. Şi deschide gura pentru a mă ocări. 

Dar o opresc la timp cu un gest. 


- Nu te osteni, scumpete, spun eu. Altfel, îţi trag la fund o palmă mai 
ceva ca aia de data trecută. N-am timp de pierdut. Evenimentele se 
precipită. 

- Poate că nu s-ar mai fi precipitat într-atât, domnule Caution, dacă 
nu ai fi fost atât de aiurit pe Florida, când ţi-ai pierdut minţile după 
Carlette Francini. Ceea ce a făcut posibil să-ţi fie furate actele. Atunci 
Willie Kritsch nu s-ar mai fi putut da drept Lemuel H. Caution. Dacă 
adevăratul Caution nu ar fi fost atât de iubăreţ... 

- Văd că ţi-au spus ce s-a întâmplat. 

Râde. Cu aerul că-şi bate joc de mine. 

- Da, spune ea. Ceea ce m-a amuzat enorm. Deşi nu aveam chef de râs 
în acel moment. După cât se pare, ai căzut uşor în mrejele Carlettei 
Francini. Te-a scos din minţi. 

- Nu mai mult decât pe tânărul şi idiotul tău inventator, logodnicul pe 
care Carlette ţi 1-a suflat de sub nas. Şi acum gata! Destul cu vorbăria. 
Calmează-te şi la treabă! Se pare că uiţi că dacă nu te legam în garaj, la 
Hampstead - chiar dacă pentru asta ai primit o palmă peste fund -, acum 
ai fi fărâme şi nimeni nu ţi-ar mai putea admira frumuseţea... 

- Nu uit, spune ea. Şi îţi sunt recunoscătoare pentru asta. Cu toate 
acestea, nu uita că dacă nu ai fi permis să-ţi fie furate actele, nu aş crezut 
niciodată că Willie este Caution şi nu m-aş fi lăsat atrasă în acea casă... 

- Bine, bine, frumoaso. Acum, dacă ai terminat să te tot plângi, aş 
vrea să aflu de la tine câteva lucruri... 

- Şi anume? 

- în primul rând: de ce ai venit în Anglia? Ştiai că Panzetti a pus 
gheara pe Whitaker? Şi dacă ştiai că Panzetti vrea să pună mâna pe 
Whitaker, de ce nu ai anunţat cartierul general din Washington? 

- Am venit aici, spune ea, deoarece Elmer mi-a scris înainte de a 
părăsi America. Mi-a scris în ajunul plecării sale. Am primit scrisoarea lui 
când se afla deja în largul mării. îmi spunea că are motive serioase să se 
teamă că o bandă va încerca să pună mâna pe invenţia lui. Şi credea că 
nu se află în siguranţă decât în Anglia. Unde va putea termina planurile 
avionului în siguranţă. 

- De ce nu le-a terminat înainte de a pleca? Cred că la întrebarea asta 
am deja răspunsul. Pentru că era preocupat 

să se hârjonească cu Carlette. Iată ce tip de om este micuțul tău Elmer... 

Geralda ridică din umeri. 


- Mă întreb de ce trebuie să găseşti o explicaţie pentru toate, îmi 
răspunde ea. Să-ţi spun de ce Elmer nu şi-a terminat schiţele. Mi-a 
explicat în scrisoare. Atâta timp cât nu erau finisate planurile, secretul 
noului bombardier era în siguranţă. Elmer nu intenţiona să completeze 
planurile atâta timp cât exista cea mai mică şansă ca acestea să cadă în 
mâinile tipilor care încercau să pună mâna pe ele. 

- Fie, spun eu. Dar, cu toate acestea, Panzetti, Kritsch şi toată banda 
sunt aici. Şi au pus mâna şi pe Elmer şi pe planurile lui. Şi chiar pe tine, 
până mai adineauri. Atunci ce mă tot contrazici când spun că Whitaker 
este regele idioţilor? 

- Panzetti nu are ce face cu planurile atâta timp cât nu sunt 
terminate, spune ea. Iar Elmer ar muri mai degrabă decât să le termine 
pentru ei! 

- Prostii! spun eu. Un tip ca acest Elmer, care s-a arătat atât de fară 
vlagă! Un fricos care a şters-o imediat ce a primit una sau două scrisori 
de ameninţare, deşi nu avea decât să termine rapid planurile şi să le dea 
guvernului SUA aşa cum promisese - un dobitoc de teapa lui nu este în 
stare să-i reziste lui Panzetti, dacă acest nemernic vrea să-i arate ce-i 
poate pielea... 

Geralda mă priveşte dispreţuitoare. Este superbă. 

- Vezi bine că nu trebuie să-ţi răspund la întrebări, îmi spune ea. Eşti 
atât de deştept, că nu mai ai nevoie de nici o informaţie... 

- Am şi motive, fetiţo. Tu eşti unul dintre acestea. Nu intenţionez să- 
mi petrec viaţa alergând după tine, deoarece ai pe urme o echipă de 
netrebnici care te folosesc pentru a 

câştiga un sfert de milion de dolari. Ăsta este unul dintre motivele mele. 
încă ceva; când am vorbit la telefon în această după-amiază, exact după 
ce Panzetti mi-a spus două cuvinte, vă aflaţi în aceeaşi încăpere cu 
întreaga bandă? Ai auzit ceva? 

Fata scutură din cap. 

- Nu eram în încăpere când Panzetti a vorbit cu tine, spune ea. Am 
fost dusă în cameră abia după aceea. De către un tip căruia i se spune 
Frisco. Kritsch era acolo. Mi-a întins receptorul şi mi-a ordonat să-ţi spun 
ceea ce ai auzit. 

- înţeleg... Şi deci nu ştiai cu cine eram în acel moment - într-un fost 
conac denumit Casino Lodge, dintr-un ţinut Highclerc -, în timp ce îmi 
vorbeai? 

- Nu, spune ea. 

Mă priveşte întrebător. Mă face să râd. 


- E nostim, zic eu. lată ce s-a întâmplat. O tipă din bandă - care 
chipurile voia să-i abandoneze - m-a sfătuit să fac o plimbare până la 
acest conac. Când ajung aici, dau peste un tip care îmi spune cum că el 
este Whitaker şi că singura modalitate de a rezolva odată pentru 
totdeauna afacerea asta este să fac rost de două sute cincizeci de mii de 
dolari şi să i-i aduc lui. Cu această sumă, el urma să-şi răscumpere 
planurile şi libertatea. Şi pe tine. Aşa că îţi dai seama cât de şireţi sunt 
indivizii. Pentru că, logic, Whitaker nu era adevăratul Whitaker. Era un 
individ din bandă. Adevăratul idiot este pus la păstrare în altă parte. 
Poate că sunt pe cale să-i taie nasul sau altceva asemănător, chiar în 
această clipă... 

Geralda mă priveşte neliniştită. 

-Acest individ..., spune ea. Care ţi-a spus că este Whitaker... Cum 
arăta? 

- Un tip ca oricare altul, răspund eu. Circa un metru şaptezeci şi cinci 
de centimetri. Cam de optzeci de kilograme. Brunet. Cu nişte ochi mari, 
lugubri. O gură insignifiantă. Cu nimic ieşit din comun... 

- Dumnezeule! spune ea. Cât de prost poţi să fii! 

Mă priveşte ca pe un nebun. 

- Ia vezi, Geralda. Mergi cam departe... 

în acest moment, aud un zgomot familiar. De undeva de afară. 

- Trebuie să fug, micuţo, spun eu. Se întâmplă ceva ciudat în 
împrejurimi. Rămâi aici. Şi dacă cineva încearcă ceva, trage. Nu ezita. 
Iată cheia. închide uşa pe dinăuntru. 

Ies în trombă din garaj, străbat în galop peluza şi mă năpustesc spre 
casă. Mă opresc în bucătărie şi ciulesc urechea. Nici un zgomot. 

Mă strecor de-a lungul culoarului în vârful degetelor, împing uşor uşa 
camerei în care am lăsat-o pe Carlette. Intru, dar nu o zăresc nicăieri. 

Masa pe care se aflau paharele noastre este răsturnată, înaintez şi o 
văd. 

A fost împuşcată în piept. Toată partea din faţă a rochiei este înroşită 
de sânge. A avut parte de vreo şase gloanţe. Ochii ei mari privesc cerul. 
Una dintre mâini este strânsă pumn. Pe palma celeilalte cineva a pus o 
monedă de un penny, un binecunoscut semn al lumii interlope. Aşa 
sfârşesc toţi informatorii. 

Apuc o sticlă şi iau o duşcă zdravănă direct din sticlă. Şi mă gândesc 
la ce s-a întâmplat. La sărmana micuță care a fost ucisă. Nu a avut noroc. 
Tocmai vreau să apuc din nou sticla când aud: 

- Sper că-ţi place, nu, amice? 

Mă întorc pentru a-l privi pe tipul căruia îi aparţine vocea. 

Este înalt. Şi slab. O figură ascetică cu pomeţi înalţi. Şi cu ochi mari 
cu gene lungi. 

Pardesiul este bine croit. Are o pălărie din fetru negru lăsată pe ochiul 
stâng. Are aerul unui tip avut. Dar şi dur. 

In mâna dreaptă, care atârnă pe buzunar, ţine neglijent un revolver 
Mauser. 

Pare că evaluează calm situația. 

îmi spune cu o voce amabilă: 

- Sper că nu vrei să te prosteşti, Caution. Pentru că, dacă te mişti, te 
împuşc. 

Se duce să-şi toarne un pahar, în timp ce mă supraveghează printre 
genele Iui lungi. îi spun: 

- Nu că nu ti-ar place, nu-i aşa? Mi-ai aplica bucuros acelaşi tratament 
ca micuţei ăsteia. Dacă nu m-aş teme că ai considera că-ţi fac un 
compliment, ţi-aş spune că eşti un nemernic. 

Şi îi zâmbesc. 

- Eu vorbesc aici. Sunt Kritsch - Willie Kritsch poate ai auzit-o pe 
doamna de faţă vorbind de mine. 

Şi arată cu ţeava armei către corpul Carlettei. 

- Da, am auzit multe despre tine, şi ce-o să mai râd când te vor târî 
până la scaunul electric. Vei scheuna ca un porc de câine atunci când te 
vor lega pe el. Voi cere să fii electrocutat încetul cu încetul. Pentru a-ţi 
pârli fundul înainte de a te prăji de-a binelea. 

- Ajunge! 

Şi Willie se repede spre mine şi mă loveşte în plină figură cu Mauser-l 
A. Apoi îmi aruncă în faţă paharul de whisky pe care tocmai şi-l umpluse. 
Vă asigur că ustură 

foarte rău. Sângele îmi şiroieşte pe faţă. Dar mă prefac că nu observ. 
Pentru a nu-i da satisfacţie. 

Kritsch se duce la uşă şi strigă: 

- Frisco! 

Aud paşi pe culoar şi în cameră intră alt individ. Are o figură urâtă... 
Ochii sunt alungiţi de parcă tatăl lui a fost un chinez. Fapt care scoate la 
ivelă interiorul nărilor sale. E scund, dar bine clădit. Braţele îi sunt lungi 
şi curbate, ca cele ale unei gorile. 


- Da, şefu', spune el. Ai mai văzut pe cineva? 

în acea clipă, mă zăreşte şi se pune pe râs. Când rânjeşte, i se văd 
dinţii negri. Mi se face scârbă să-l privesc. Atunci îmi îndrept privirea 
spre Kritsch. Pare supărat. Arată cu ţeava armei spre cadavrul Carlettei 
şi întreabă cu o voce sacadată şi tăioasă: 

- De ce? 

Individul cu colţi putreziţi pare încurcat. Se leagănă de pe un picior pe 
altul. Mai că nu începe să scheaune. 

- Păi uite de ce, şefu'. Nu puteam rămâne închis atâta timp cât mi-aţi 
spus. Am avut chef să-mi dezmorţesc puţin picioarele. Niciodată nu se 
întâmplă ceva nou pe aici. Aşa că am ieşit puţin. Totul era în ordine. Era 
aşezată aici, lângă foc, şi fuma. Atunci m-am dus să fac un tur pe lângă 
Maidenhead. Pe jos. Când mă întorceam, a trecut pe lângă mine, în 
maşină. Şi tipul ăsta era cu ea. Pe bancheta din spate. Şi vorbea cu el în 
timp ce conducea. L-am recunoscut imediat pe Caution. Mi-am spus 
atunci că nemernica este pe punctul de a ne abandona. Când m-am întors 
aici, mizerabila stătea pe fotoliu ca şi cum nu se întâmplase nimic. l-am 
cerut să-mi spună pe loc unde este poliţaiul. Mi-a spus că este la toaletă. 
Mi-a spus că dacă aş fi cât de cât inteligent, m-aş retrage din afacere 
înainte să ne 

aresteze pe toţi. în acest timp, a întins cu indiferenţă mâna spre poşetă. 
Ştiam că revolverul se află înăuntru. Dar am fost mai rapid decât ea. Nu 
am ratat. 

- Ai ucis-o, ticălosule! spune Kritsch cu o voce tăioasă. Ţi-ai permis 
una ca asta. De când am pus piciorul în Anglia, nu trebuia să facem nici o 
greşeală. Special. Nimeni nu trebuia să fie ucis până când nu eram gata 
să o ştergem. Aşa era planul. Trebuia să aştepţi până în ultima clipă 
pentru asta. De ce te-ai amestecat? De ce nu faci ce ţi se spune? 

Gorila lasă capul în piept şi răspunde: 

- Regret, Willie... Nu m-am putut abtine... Mi-a blocat mintea. Şi, la 
urma urmei, o merita, ticăloasa! 

Kritsch ridică din umeri. Apoi spune: 

- într-adevăr, pe Caution îl văzuseşi. A fost cam insolent cu mine. 
Atunci mi-am permis să-i expediez o lovitură în gură faimosului agent 
secret. Cu revolverul. Poate că, fără să vreau, i-am mutat falca. Ia 
încearcă să i-o pui la loc, Frisco, cum poţi şi tu. 

- Chiar aşa, spune celălalt. 

Apoi se îndreaptă spre mine şi se opreşte în faţa mea privindu-mă. 


- Şefii', spune el. Tare mi-ar plăcea să-i scot gărgăunii din cap. Ce 
spui? Să-1 vedem zvârcolindu-se de durere... 

- Nu, răspunde Willie. Ar putea crăpa. Nu este încă timpul. Trebuie să 
discut puţin cu domnul Caution, înainte de a ne părăsi. Aşa că nu te 
ocupa decât de falca lui, Frisco. Este suficient pentru moment. 

Frisco se îndepărtează câţiva paşi de mine, pentru a-şi lua avânt. Nu e 
nevoie să-şi ia măsuri de precauţie, pentru că Willie mă fixează cu 
revolverul în timp ce se leagănă pe fotoliu. 

M-am săturat de brutele astea. Nu mai suport! Urmăresc cu atenţie 
pumnul gorilei. La momentul oportun, fac un pas în lături, brusc. Astfel, 
Frisco se află între mine şi Kritsch. Mă eschivez şi îi expediez o lovitură 
de picior în stomac. Cu forţă. Şi foarte jos. 

Scoate un scheunat hazliu, se prăbuşeşte pe jos şi începe să se 
zvârcolească. Scoate nişte sunete animalice preţ de un minut. După care 
îşi pierde cunoştinţa. 

Kritsch râde de se prăpădeşte. Se ridică şi îşi umple din nou paharul. 
Dar nu-şi ia ochii de la mine. 

- Bine jucat! spune el. 

Nu mai poate de atâta râs. Apoi continuă: 

- Sper să fiu în preajmă în ziua în care Frisco îţi va trage o mamă de 
bătaie. E foarte inventiv în materie. Cât de hazliu va fi să-l văd cum te 
aranjează... 

îşi aprinde o ţigară, supraveghindu-mă pe deasupra brichetei. Apoi 
spune: 

- Deci Carlette ţi-a povestit tot ce ştia... întotdeauna mi-am spus că 
tipa are gura cam mare. Şi apoi era prea impresionabilă. Ce ţi-a spus? 

- Multe lucruri, răspund eu. Mi-a povestit totul. Despre planul pus la 
cale. De la A la Z. 

- Eşti un nemernic mincinos, spune el. Nu aţi stat împreună destul de 
mult timp. Poate că nu a apucat nici să-ţi ofere ceva de băut... 

- Cum vrei, spun eu. Puțin îmi pasă ce crezi tu. 

Frisco începe să dea semne de viaţă. Scoate un geamăt. 

Kritsch se ridică şi se îndreaptă spre el cu sticla de whisky al cărei gât i-l 
strecoară în gură. Gorila tuşeşte şi înghite. Apoi deschide ochii. 

- Gata, bătrâne, spune Kritsch. Nu te agita. Ai tot timpul. Dar nu 
vărsa pe covor. Nu ar fi prea politicos. 

- Dacă vrei să te speli pe faţă, îmi spune el, ia-ţi apă din sifon. Pentru 
că în curând va veni o tipă bine. Şi n-aş vrea să vadă în starea asta un 
agent federal. Dacă vrei, poţi bea un pahar. - 

Mă îndrept spre sifon şi vărs apă pe batistă. Apoi mă curăţ cât de cât. 
între timp, îl spionez pe Willie cu coada ochiului. Dar nu am de ce. 

Pe jos, Frisco începe să-şi vină în fire. Se ridică într-un cot şi mă 
priveşte. Probabil că reflectează la ce-mi va face. 

- Te-ai ramolit, Frisco, spune Kritsch. Leşini un sfert de oră dintr-o 
nenorocită de lovitură de picior. Hai, ridică-te pe labele din spate şi du-te 
după chiriaşa noastră. Vreau să-i vorbesc. Avem multe de făcut. Urgent! 

întreb: 

- Care chiriaşă? 

- Cea pe care o cauţi. Se numeşte Varney. 

Zâmbeşte maliţios. îmi spun că aşa trebuie să arate 
diavolul uneori. Continuă: 

- Este o doamnă drăguță care cred că ne va ajuta să te facem să 
vorbeşti. Cu ajutorul ei, vom afla ce ţi-a spus exact Carlette. 

- Mă faci să râd. Şi chiar crezi că mă poţi face să vorbesc dacă nu 
vreau? 

- Ce vorbeşti! răspunde el. Când o să vezi ce îi va face Frisco, o să 
devii foarte vorbăreţ. 

Frisco s-a ridicat acum în picioare. Se clatină timp de câteva secunde, 
apoi se îndreaptă spre mine. 

- Nu acum, amice! spune Kritsch. Ti-l dau pe mână în curând. Acum 
trebuie s-o prelucrezi pe tipesă. Du-te după ea. 

Frisco se întoarce şi iese din cameră. Kritsch stă pe scaun şi se 
distrează rotind revolverul pe deget. îmi spune: 

- E rău pentru tine că Frisco a ucis-o pe Carlette. Dacă ar fi aşteptat 
până când veneam eu, aş fi putut sta de vorbă cu tine. Acum, va trebui să 
te ucid - după ce termin cu tine. 

Se balansează pe fotoliu gânditor. Apoi continuă: 

- Nu voiam să semăn morţi în urma mea în ţara asta. în orice caz, nu 
tipi despre care s-ar fi putut bănui că noi i-am ucis. Dar uciderea 
Carlettei a schimbat totul. Acum, că tot a început, nu mai sunt motive să 
ne oprim. Nu contează decât să mă ascund cât mai bine. Nu te voi ucide 
eu personal. Ci Frisco... 

- Şi îl vei trimite la ştreang în locul tău, nemernicule! Ai trăda-o şi pe 
maică-ta! 


- Desigur! spune el. De ce nu? Pe mine nu mă cunoaşte nimeni aici. 
Dar Frisco şi Carlette sunt foarte cunoscuţi. S-au arătat deseori prin 
barurile din Maidenhead... 

Se întrerupe o clipă pentru a goli paharul. Apoi îşi reia explicaţiile: 

- Eu, când ucid pe cineva... las mereu urme. Dar nu sunt niciodată ale 
mele. 

îşi umple din nou paharul şi mă priveşte râzând. 

- Şi de această dată, este extrem de uşor. Când îi vor face Carlettei 
autopsia, vor găsi în stomacul ei gloanţele lui Frisco. 

Kritsch ridică paharul ironic spre mine, îl dă peste cap şi conchide: 

- Şi când vor face autopsia cadavrului tău, vor vedea că gloanţele au 
ieşit pe aceeaşi ţeavă... 

Individul mă priveşte. Ca pentru a-mi cere aprobarea. Apoi adaugă: 

- La fel se va întâmpla şi cu Frisco. Când medicul legist îl va căsăpi, 
va observa că gloanţele au ieşit din revolverul Carlettei. Iar poliţaii vor 
deduce că Frisco a tras în tine, Carlette 1-a ucis pe Frisco, iar gorila a 
doborât-o înainte de a o mierli. 

Kritsch pare să fie încântat de planul său. Şi, drept încheiere, îmi 
spune: 

- Iar eu nu am nici o legătură. Nimeni nu ştie măcar că mă aflu în 
această noapte în acest ţinut. 

- Eşti într-adevăr un bun coleg. îl vei ucide cu sânge rece pe amicul 
tău. Eşti un mare nemernic. 

- Să nu exagerăm. Nu sunt chiar atât de rău, spune el. Şi amuzant 
este faptul că idiotul îmi este devotat până la... a se lăsa ucis pentru 
mine! 

Şi Willie începe să râdă în hohote. 

înainte de a se opri din râs, uşa se deschide cu zgomot. Este Frisco. 
Singur. Cu o mutră ciudată. Parcă tocmai a aflat că o pisică rea i-a 
mâncat şoricelul favorit. 

Kritsch îl priveşte cu răceală. 

- Ce e? spune el. Unde-i tipa, Frisco? 

- A fugit, şefu'. Nu mai e nimeni. Şi maşina ta a dispărut. Probabil că 
poliţaiul ăsta a făcut rost de cheie de la Carlette. Probabil... 

- Parcă ţi-am spus să nu te desparţi de cheie, zice Kritsch. Parcă ţi-am 
spus că eşti responsabil pentru Varney. Ţi-ai pierdut minţile? 

Frisco nu zice nimic. îmi spun că este momentul să intervin în 
discuţie. 

- Ascultă-mă, Frisco, spun eu. încearcă să înţelegi ce-ţi voi spune. 
Dacă nu, nu vei mai avea niciodată ocazia să auzi pe cineva vorbind. 

Şi îi povestesc pe scurt, pentru a nu-l ameţi, planul machiavelic dar şi 
simplu al şefului său. 

- Aşa că ia revolverul din poşeta Carlettei, ca să nu te ucidă cu el, 
spun eu în chip de concluzie. 

Willie mă lasă să vorbesc fară să se clintească. 

Frisco se uită la Willie, care se mulţumeşte să-i zâmbească cu 
francheţe şi amiciţie. Apoi se întoarce spre mine. 

- Nu eşti decât un nemernic mincinos, spune el. Stai tu, poliţaiule, că- 
ţi aranjez eu mutra! 

- Linişteşte-te, Frisco, spune Kritsch. Individul încearcă să câştige 
puţin timp. La urma urmei, este de înţeles. 

Frisco râde. 

- Bineînţeles, spune el. Dar sper că îmi vei da ocazia să mă distrez 
puţin înainte de a-l ucide. De unde să încep? 

Kritsch ia o înghiţitură de băutură şi spune: 

- Poţi să-i dai drumul. Atacă stomacul. Mi-ar plăcea să-l văd 
zvârcolindu-se. începe să mă obosească. 

Mă priveşte cu un zâmbet nostalgic. 

- Ultima dată când eu şi Frisco am ucis pe cineva în acest fel, a fost 
de-a dreptul hazliu! 

Se întoarce apoi spre Frisco: 

- îţi aduci aminte, amice? 

Frisco rânjeşte şi spune că-şi aminteşte. Ceea ce-l face şi pe el să 
zâmbească. Nu cred să mai fi văzut vreodată nişte criminali mizerabili 
atât de reuşiţi ca ăştia doi. Când vor să omoare pe cineva, o fac din 
plăcere. 

Şi Kritsch continuă: 

- Odată am avut nişte neplăceri cu un dobitoc din Oklahoma-City. 
Atunci, mi-am zis că era timpul să-i înmoaie cineva oasele. I-am strecurat 
un bileţel şi 

dobitocul a venit la întâlnire, crezând că a fost invitat la cină. Când i-am 
spus... 

Frisco intervine: 

- Merita să-l vezi în acea clipă. Nu am văzut niciodată pe cineva cu o 
gură atât de căscată... Era... 

Kritsch îl pune la punct: 


- Gura, Frisco. Eu vorbesc aici. Bun... tipul începe să tremure şi Frisco 
începe să se distreze cu el. Pam, pam!... După care îi povesteşte 
clientului său că, dacă vrea, poate să-l ucidă pe loc, dar că vrea să se mai 
distreze şi îl va face să plângă. Atunci individul are o idee strălucită, după 
câte crede el. îi spune lui Frisco că are câteva zeci de mii de franci şi 
câteva diamante ascunse undeva. Frisco, care nu este bogat, îşi spune că 
poate îl va face pe individ să-i spună câteva amănunte în plus. începe să-i 
dezarticuleze un genunchi trăgând în rotulă. Şi îi spune că la fel va pro- 
ceda şi cu celălalt picior dacă nu-i spune unde a ascuns banii. Ne-am 
distrat de minune, nu, Frisco? 

- Foarte mult, răspunde Frisco. 

- Atunci, reia Kritsch, tipul ne mărturiseşte totul şi îşi închipuie că îl 
vom ucide dintr-o lovitură. Dar s-a înşelat, pentru că Frisco 1-a împuşcat 
în burtă cu un centimetru sau doi dedesubtul buricului, acolo unde se 
intersectează măruntaiele. Şi am băut scotch aşteptând să-şi dea duhul. 
Am avut timp să bem destul de mult. Crede-mă, a fost foarte distractiv... 
Nu, Frisco? 

- Ce vorbeşti... a fost o mare distracţie! 

în acest timp, tac chitic. Vă daţi seama că acest gen de umor m-a 
dezgustat. 

- Bun... o să procedăm şi acum cam la fel, spune Kritsch. Şi sper să-ţi 
placă. Hai, Frisco, la treabă... cu blândeţe. Ajută-l pe prietenul nostru să- 
şi dea duhul... lent. 

Pentru că durează... Un singur glonţ, dar exact unde trebuie. 

- încep, spune Frisco. 

Şi gorila duce mâna la buzunar ca să scoată revolverul. 

Mie nu-mi arde deloc să râd, vă rog să mă credeţi. 

Gorila scoate revolverul. 

Telefonul din cameră începe să sune. 

Kritsch face un gest. 

- Stai o clipă, Frisco, spune el. Răspunde mai întâi la telefon. 

Frisco ia telefonul şi răspunde. Ascultă. Apoi se întoarce spre Willie. 
Are o faţă de parcă a primit o lovitură în moalele capului. Apoi răspunde: 

-Da... Da... O să-i spun domnului Kritsch. Imediat. Rămâneţi pe fir. 

Acoperă cu palma receptorul şi îi spune lui Kritsch: 

- Este poliţia. Comisariatul Central din Maidenhead. Vor să vorbească 
cu dumneavoastră personal. Ştiu că vă aflaţi aici. Are legătură cu 
individul ăsta... 

Şi arată cu degetul spre mine. 


Kritsch rămâne impasibil. Se îndreaptă spre telefon, fară să-şi ia 
privirile de la mine, ţinând arma aţintită asupra mea. 

-Alo! spune el. Da... Desigur... Este aici... Tocmai vorbeam despre o 
afacere... Da... O să-i spun... Acum este la toaletă... Va veni până la 
dumneavoastră imediat... 

Kritsch închide. Când se întoarce spre mine, este palid de furie. îi 
spune lui Frisco scrâşnind printre dinţi: 

- Ticălosule! Vedea-te-aş pe scaunul electric! Eşti ultimul dintre 
mizerabili. Ai lăsat-o pe Varney să scape. Căţeaua asta roşcată îmi 
şterpeleşte cea mai bună maşină şi fuge Ia poliţai. Le spune că domnul 
Caution este aici. Că eu 


A 


125 

A Peter Cheyney 

sunt aici. Cu tine. Şi îi roagă să sune aici pentru a-l întreba pe Caution 
dacă domnul doreşte ca o maşină a poliţiei să vină după el, deoarece 
maşina lui a rămas aproape de Comisariat, iar ei nu au cheie să o 
deschidă pentru a i-o aduce. 

- Pe toţi dracii! şuieră Frisco printre dinţi. 

Doar atât e în stare să spună. 

- Da, spune Kritsch. Din cauza ta. Ai făcut o treabă nemaipomenită. 

Ochii săi aruncă fulgere. 

- Cară-te! reia el. Ia cealaltă maşină din garaj şi adu-o în faţa 
peronului. Apoi, ia maşina Carlettei şi dispari. Ştii unde trebuie să mergi. 
Şi mergi pe autostrada spre Londra. Să faci exact ce ţi-am spus. Dacă 
mai faci vreo tâmpenie te... Hai, valea! 

Frisco tace chitic. Când trece prin faţa mea, îmi aruncă o privire 
lungă, încărcată de regrete... şi dispare. 

- Nu prea-ţi iese cum voiai, îi spun lui Kritsch. Micuța Geralda ţi-a 
încurcat planul. Dacă m-ai ucide acum, e ca şi cum ţi-ai pune amprentele 
pe toată afacerea asta. Telegraful s-ar înroşi de mesajele trimise în întreg 
Regatul Unit şi ai fl încolţit cât ai zice peşte. 

- Scapi ieftin, Caution, îmi spune el. Poate că ai baftă. Dar îmi 
convine. Pentru că nu ai altceva de făcut decât să negociezi cu mine. Şi 
ştii prea bine acest lucru. Ţi s-a dus faima că te întorci întotdeauna cu 
ceea ce cauţi, nu? Pe tine te interesează planurile lui Whitaker. Şi ştii 
prea bine că dacă faci pe durul, nu vei pune niciodată mâna pe Whitaker 
în viaţă şi nici pe planurile lui. Aşadar, va trebui să accepţi condiţiile pe 
care ţi le-a comunicat Whitaker. Două sute cincizeci de mii de dolari ca 
să vezi ce culoare are bombardierul. Vezi tu, mai ai o şansă. Şi asta 
pentru că nicio- 

dată nu am vrut să fiu amestecat într-o crimă... deşi am doborât la viaţa 
mea câţiva indivizi. Aranjând, desigur, ca un prostănac să plătească în 
locul meu. înţelegi, îmi displace total să-mi văd numele amestecat - oficial 
- în asasinate. Mi-ar şifona reputaţia de gentleman. 

Şi nemernicul se pune pe râs. Dar văd bine că nu este prea încântat de 
cele întâmplate. 

- Nu fi supărat, spun eu. Pentru ca reputaţia ta să nu se volatilizeze, o 
vom lega bine - de mâini, de glezne şi de gât. Şi vei fi prăjit împreună cu 
ea. 

Nu se opreşte din râs. 

- Baliverne! spune el. Şi eu respect legea. O să-ţi demonstrez de 
îndată. Ascultă... 

Se duce la telefon, ridică receptorul şi vorbeşte cu o voce suavă: 

- Faceţi-mi legătura cu poliţia din Maidenhead, vă rog. La 
Comisariatul Central. 

Se întoarce spre mine, şi îmi zâmbeşte larg. Apoi vorbeşte din nou în 
receptor: 

-Alo! Poliţia din Maidenhead? Aici, Kritsch, de la Melander Club. 
Aveam astă-seară întâlnire cu domnul Lemmy Caution de la FBI, 
Washington... Aţi auzit de el? Foarte bine. Domnul Caution m-a rugat să 
vă sun, pentru a vă informa că a fost comisă o crimă aici. Da.... O femeie 
pe nume Carlette Lariat... Domnul Caution o cunoştea... Iar tipul care a 
ucis-o a reuşit să ne scape... Se numeşte Charles Paolo... Este cunoscut 
sub porecla de Frisco... Da... Dar puteţi să-l prindeţi. Se află la volanul 
unui Ford albastru cu număr de înmatriculare CXI 3465... Se îndreaptă 
spre Londra în acest moment... îl puteţi prinde uşor... Da... Asta e tot. Ah, 
era cât pe-aci să uit să vă informez că domnul Caution v-ar fi 
recunoscător dacă aţi putea veni 

după el aici, la Melander Club... Cât de curând puteţi. Mulţumesc. 

După care închide. 

- Am început să mă plictisesc de Frisco, îmi spune el. A făcut prea 
multe gafe. Precis o să Fie spânzurat pentru toată povestea asta! La 
naiba... Ce uimit va fi când poliţia va pune mâna pe el pe autostradă... 

îşi aprinde o ţigară. 

- Şi acum o şterg, zice el. Când vei dori - cu condiţia să fie cât mai 
curând - să pui mâna pe planuri şi pe Whitaker, dă-mi de ştire. O să ţin 


într-un fel sau altul legătura cu tine. Şi nu încerca să mă tragi pe sfoară. 
Nu-ţi va folosi la nimic. Pentru că pot să mă fac nevăzut de aici când 
vreau. Pricepi? 

Nu-i răspund. îmi spun în sinea mea că o să reglez conturile cu 
individul ăsta. Cât mai curând... 

Se duce la masa pe care Carlette şi-a lăsat poşeta. 

- O iau eu, spune el. înăuntru se află un revolver. Ai putea să-l 
foloseşti după plecarea mea pentru a-ţi zbura creierii. Ceea ce mi-ar 
displăcea profund. Şi colegii tăi de la Washington ar fi nevoiţi să poarte 
doliu... 

Deschide uşa şi dispare... 

Scot pachetul de Lucky Strike şi mă îndrept spre măsuţa cu sticle. A 
mai rămas una aproape plină. Mă sacrific şi o golesc. Pentru că, fie vorba 
între noi, am nevoie de un întăritor... căci nici în această noapte nu mă 
voi odihni. 

Continuă să plouă cu găleata atunci când părăsesc Melander Club 
împreună cu Divisional Detective Inspector, ceva mai târziu, pentru a ne 
întoarce la Maidenhead. 

Băieţii de la Comisariatul Central l-au sunat ca să vină să examineze 
cadavrul Carlettei şi să întocmească un proces-verbal de anchetă. 

Nu i-am povestit mare lucru. Nu i-am pomenit nimic despre Willie 
Kritsch şi nici despre afacerea Whitaker. Deoarece odată prins Frisco pe 
autostrada spre Londra şi acuzat de crimă, tipii din poliţia locală nu au 
nevoie să afle mai multe. 

La cererea mea, inspectorul a sunat la Scotland Yard pentru a i se 
confirma că sunt chiar eu, şi că trebuie să-mi dea tot concursul de care 
am nevoie. 

In sinea mea, fac haz de figura pe care trebuie să o fi făcut Frisco 
atunci când maşina poliţiei 1-a ajuns pe autostradă şi când l-au înhăţat... 
Un ticălos în minus. 

Când ajungem la Maidenhead, inspectorul mă întreabă dacă-mi poate 
fi de folos cu ceva. îi răspund afirmativ; mă poate ajuta în două moduri. 
Mai întâi, aş vrea să-l sun pe Herrick. Apoi, să calculeze cât timp îi 
trebuie unei puicuţe să ajungă de la Maidenhead la Highclerc cu maşina. 

Tipul examinează o hartă rutieră şi îmi spune că, deoarece noaptea 
este întuneric beznă, fară lună, şi că un automobilist nu are dreptul să 
aprindă farurile din cauza alarmei aeriene, această distanţă poate fi 
străbătută în vreo două ore. Mai ales dacă persoana nu cunoaşte 
regiunea. 


Fac rapid în minte un mic calcul. Evaluez că Geralda Varney a fugit 
acum o oră de la Melander Club. Adaug tim- 

pul pe care 1-a petrecut la Comisariatul Central pentru a le cere să-l 
sune pe Kritsch în legătură cu maşina mea - o idee extraordinară, n-am 
ce zice - şi ajung la concluzia că nu a ajuns încă la Reading. 

- O.K., şefii', îi spun eu inspectorului. Uite ce aş vrea să faci pentru 
mine. Este vorba despre doamna care a venit aici în această seară. Cea 
care i-a cerut sergentului de gardă să sune la Melander Club. Am vaga 
bănuială că s-a repezit spre Highclerc, după ce a plecat de la comisariat. 
Aş vrea să o ajungeţi pe drum. Cred că, dacă luaţi legătura imediat cu 
poliţia din Reading, pentru a ieşi cu o maşină în întâmpinarea ei, totul va 
merge ca pe roate. Ţin să menţionez că nu vreau să o arestaţi, nimic de 
acest gen... Vreau doar să o ţină acolo până la sosirea mea, ca să discut 
puţin cu ea. 

Apoi i-o descriu inspectorului pe Geralda şi maşina pe care i-a 
şterpelit-o lui Kritsch. 

îmi răspunde că va lua toate măsurile. Şi că, dacă doamna a traversat 
Reading, băieţii de acolo nu va trebui decât să sune poliţia din Newbury 
pentru ca aceştia să o prindă. 

îi mulţumesc călduros, după care se duce în biroul lui ca să ia 
măsurile necesare, imediat, referitor la Geralda. Şi să-mi facă legătura cu 
Herrick. 

în timp ce aştept legătura telefonică, beau o cană de ceai şi fumez o 
ţigară, cu gândurile la amicul meu Kritsch. Are reflexe bune. Ceea ce nu- 
1 împiedică să fie un nenorocit. îmi las gândurile să zburde pe acest 
subiect, după care mă concentrez asupra Geraldei. 

Când am plecat brusc de lângă ea, în garajul de la Melander, pentru 
că auzisem focuri de armă, Geralda era pe punctul de a-mi spune că eram 
un idiot. 

De ce? Ştiu. M-a luat drept idiot pentru că tipul pe care-l găsisem la 
Highclerc, legat pe masă, era adevăratul 

Whitaker. Şi ea şi-a dat seama de acest lucru imediat ce i l-am descris. 
Atunci a decis pe loc să îl salveze ea însăşi. Pentru că încă este 

îndrăgostită de dobitoc, deşi el se amuză să se hârjonească cu alte 

puicuţe. Şi deşi s-a dovedit un fricos clasa-ntâi. 


Micuța mea continuă să aibă încredere în el. Este cu trup şi suflet 
alături de el. Şi nimic nu o va opri să încerce să-l scoată din ghearele 
bandei Panzetti. 

Probabil că, după plecarea mea, a scos fară zgomot una dintre cele 
două maşini din garaj. Pe aleea care duce în cealaltă parte. Apoi a venit 
pe vârful picioarelor până aproape de camera în care mă aflam împreună 
cu Kritsch. Probabil că a înţeles rapid totul când a auzit vorbele nemer- 
nicului, cum că eram în puterea lui şi că nu-mi va fi uşor. 

Atunci trebuie să fi fugit spre Maidenhead în viteză. Nu a încercat să 
mă ajute pe loc, pentru că probabil 1-a văzut sau auzit şi pe Frisco. Şi ar 
fi fost pierdută dacă intervenea. Şi eu o dată cu ea. 

Roşcata are curaj. Şi minte... Păcat că toate aceste calităţi le risipeşte 
pe Whitaker. 

Căci ce este mai enervant la puicuţele care au şi curaj şi minte este că 
vor să facă ce vor ele. Micuța mea vrea neapărat să-l salveze pe scumpul 
ei Whitaker, idiotul. Iar eu nu vreau deloc să-l salveze. Pentru că planul 
ei nu coincide deloc cu al meu. 

Când ajung în acest punct cu reveria mea solitară, un tip vine să mă 
anunţe că am legătura cu Herrick. 

După un „Ce mai faci, Herrick" plin de cordialitate, mă grăbesc să-i 
cer iertare pentru că-mi tot calc cuvântul. 

- Nu pentru a-ţi ascunde anumite amănunte, spun eu. Dar situaţia se 
complică neîncetat, cu o asemenea viteză, încât îmi petrec tot timpul 
bătând drumurile Regatului 

Unit, pentru a fi la curent cu faptele. De altfel, spun eu, lucrurile nu stau 
chiar rău - chiar dacă am fost cât pe ce să mă aleg cu o gaură în stomac. 
Făcută la comandă de amicul Frisco. Am o mulţime de idei. Imediat ce 
îmi pun ordine în ele, o să vin să discutăm pe îndelete, pentru a pune la 
cale planul final. 

îmi răspunde că, în ce-l priveşte, totul este în ordine, dar că 
„metodele Caution" nu trebuie să facă vâlvă în înaltele sfere ale Scotland 
Yard. 

Mai îmi spune că singura informaţie pe care o deţine în prezent este 
cea a uciderii Carlettei Francini. Şi a prinderii lui Frisco, autorul crimei. 

-Nu-ţi face griji, Herrick, spun eu. O să-ţi explic în curând totul. Dar 
acum aş vrea să ştiu dacă ai primit răspuns la mesajul către Washington, 
prin care întrebam dacă cei de la cartierul nostru general ştiu ceva 
despre deplasările lui Carlo Panzetti. 

Herrick îmi spune că a primit răspunsul: Panzetti este la Chicago, de 
unde nu s-a mişcat de patru luni. 


La auzul acestei ştiri, râd în sinea mea. Pentru că este exact ce îmi 
imaginasem. 

- O.K., Herrick, spun eu. Aş vrea să-mi mai faci un singur serviciu. Ai 
putea lua legătura imediat cu Washington, prin radiotelegraf sau telefon? 

- Da, spune el. 

- Atunci, ia un creion şi o foaie de hârtie, Herrick. O să-ţi dictez un 
mesaj pentru ei. lată-l: 

Director FBI - Washington. Urgent. Cer arestare imediat Carlo 
Panzetti - stop. Trebuie inculpat tentativă de vânzare planuri bombardier 
în picaj Whitaker care aparţin Ministerului Marinei SUA - stop. Spuneţi 
Carlette Francini a vorbit - stop. Ameninţaţi Panzetti cu închisoare 

pe viaţă dacă nu predă planurile neterminate care sunt în posesia lui - 
stop. Rog comunicaţi rezultat imediat - stop. Terminat. 

Caution. 

- O.K., spune Herrick. O să transmit mesajul prin fir privat de la 
ambasada americană. Imediat. 

- Mulţumesc, Herrick, spun eu. Eşti foarte amabil. Sper că mă voi 
întoarce acasă în această după-amiază. în acest caz, te sun imediat. 

închide. îmi spun că, din păcate pentru Herrick, nu am avut o 
colaborare mai strânsă. Dar „omul propune şi Dumnezeu dispune", după 
cum a spus bunul meu amic Confucius... Aş fi vrut să pot să-i povestesc 
despre micile mele neplăceri, dar mi-a fost imposibil. 

Când mă întorc în biroul inspectorului, acesta mă aşteaptă. 

-Tocmai am primit un mesaj, îmi spune el. De la poliţia din Reading. 
Au oprit-o pe Geralda Varney pe drumul dintre Reading şi Newbury. Au 
dus-o la comisariatul central, unde o vor ţine până la sosirea 
dumneavoastră. Se pare că nu este prea încântată... 

Plec de la comisariat împreună cu inspectorul, care mă conduce la el 
acasă. Aici discută un minut la un pahar de whisky. Apoi îl rog să-mi 
împrumute un palton îmblănit al soţiei lui. După care îi urez noapte-bună 
şi urc în maşină. 

Am impresia că lucrurile încep să se contureze. încetul cu încetul. 


CAPITOLUL VI 

Nazuri 

1 

e drumul spre Reading, am pus la cale în sinea mea 


un plan de bătaie. Poate veţi crede că sunt simple vorbe. Dar personal 
cred că planul are mari şanse de reuşită. Cu condiţia să am noroc. Şi să 
nu intervină complicaţii. 

Sunt orele trei şi jumătate dimineaţa când opresc maşina în faţa 
Comisariatului Central din Reading. 

Sergentul de serviciu mă conduce într-o sală unde o zăresc, lângă foc, 
pe frumoasa Geralda cu paltonul unui poliţist pe umeri. 

Sergentul ne lasă singuri. îi zâmbesc micuţei cât se poate de frumos. 

- Noroc cu mine... care mă gândesc la toate, spun eu. Mi-am spus că o 
să-ţi fie frig, după ce ai condus atâta drum fară palton. Aşa că am 
împrumutat haina aceasta îmblănită pentru tine. 


P 

Fata ridică ochii spre mine şi mă priveşte ca pe un lunatic. 

- îl felicit pe domnul Caution, faimos pentru ideile sale geniale, spune 
ea. Mă refer la ideea de a mă opri pe autostradă. Ca pe o răufăcătoare. 

- Am făcut-o cu intenții bune, spun eu. 

- Drumul spre iad este pavat cu intenţii bune, îmi răspunde ea. Eşti un 
înfumurat. 

- Se poate, Geralda, spun eu. în orice caz, îţi sunt foarte recunoscător. 
Deoarece, dacă nu aveai ideea minunată să le ceri poliţiştilor din 
Maidenhead să-l sune pe Kritsch la momentul oportun, acum aş Fi mort. 
Ceea ce nu mi-ar fi convenit deloc. 

- Nu trebuie să-mi fii recunoscător, spune ea. Suntem chit, pentru că 
şi tu mi-ai salvat viaţa, atunci când m-ai închis în garaj, la Hampstead. 
Deşi ai stricat totul prin gestul grosolan din acea seară. 

- Te referi la palma pe care ţi-am dat-o la fund? spun eu. Nu a fost 
decât o pălmuţă. Poate că într-o bună zi voi avea ocazia să-ţi arăt ce 
înseamnă bătaie la fund... 

- Scuteşte-mă de glumele tale, spune ea. 

Este atât de furioasă, încât abia poate vorbi. Este de-a dreptul 
superbă. 

- Ei, Geralda, spun eu. Nu fi ridicolă. înţelege că nu te puteam lăsa să 
te plimbi de una singură până la Highclerc. La ce crezi că ar fi folosit? 

- Şi Elmer? spune ea. Chiar nu-i pasă nimănui de el? 

- Nu-ţi face probleme pentru el, zic eu. Nu are ce să i se întâmple. în 
orice caz - nu încă. Dobitocul este asul lor din mânecă. Atâta timp cât 
este în puterea lor, nu au de ce se teme. Ştiu prea bine că, în tot acest 
timp, nu ne vom per 

mite să facem pe durii. Crede-mă, micuţo, nu are rost să-ţi oboseşti 
mintea cu fraierul ăsta. 

- Cine te crezi ca să vorbeşti despre Elmer în felul ăsta? spune ea. Are 
mai multă minte în degetul cel mic decât creierul tău. Elmer este un 
geniu. 

- în a se amesteca cu indivizi dubioşi! spun eu. Iar eu îţi garantez că 
este doar un idiot. Şi un golan. 

- Şi eu spun că tu eşti un idiot, zice ea. Când mă gândesc că ai fost 
acolo cu el! Că puteai să-l salvezi, dar ai ratat ocazia! 

- Pentru că nu am crezut că era adevăratul Whitaker, spun eu. Pune- 
te în locul meu. Ajung acolo în baza unei poveşti a Montanei Kells - amica 
numărul unu a lui Panzetti. Aşa că povestea mi se pare cusută cu aţă albă 
încă de la început. Când ajung la faţa locului, dau de respectivul, care îmi 
spune că nu este altceva de făcut decât să-i fie vărsaţi banii bandei 
Panzetti. Atunci am presupus că la mijloc este un plan ingenios, prin care 
reuşeau să pună mâna şi pe bani şi să-l păstreze în acelaşi timp pe ade- 
văratul Whitaker. 

- Ei bine... te-ai înşelat, îmi spune Geralda. Imediat ce mi l-ai descris 
pe individ, l-am recunoscut pe Elmer. Şi l-ai mai şi brutalizat, l-ai lovit!... 
Eşti o... o... brută. 

Văd cum ochii i se umplu de lacrimi. Este atât de frumoasă că o 
privesc fascinat. Aproape că regret că nu sunt eu Elmer... 

- Dacă ai fi procedat aşa cum te-a sfătuit el, reia Geralda, afacerea ar 
fi fost încheiată la ora actuală. Doar el contează. Pentru că noi toţi, eu, tu 
şi el, vrem ca bombardierul lui să contribuie la înfrângerea nemților. Şi 
singura modalitate este de a plăti preţul. Preţul cerut de ei. Altfel, va 
rămâne în continuare ostaticul lor. Până ce vor fi 

plătiţi. Şi dacă încercaţi să-i trageţi pe sfoară, îl vor ucide. Şi toată lumea 
va pierde. 

- Nu gândi aşa, puişor, spun eu. Vom pune mâna pe planuri. Şi pe 
Elmer, viu şi nevătămat. Şi îmi puteţi cere apoi să vă fiu cavaler de 
onoare... Asta, dacă îl vei ierta până la nuntă pe Elmer. 

- Ce să-i iert? întreabă ea. 

Ridic din sprâncene mirat. 

- Ei... Şi decedata Carlette Francini? De ea ce spui? 

- Decedată? A murit? 

- Da, spun eu. Unul dintre colegii lui Willie Kritsch a ucis-o exact în 
clipa în care urma să-mi povestească nişte lucruri foarte interesante. Dar 


nu mi-ai răspuns la întrebare. O să-i ierţi lui Elmer aventura cu această 
fată? Iţi face plăcere să-l vezi frecventând o femeie din lumea interlopă? 

Dă din umeri. 

- Nu ai cum să înţelegi, spune ea. Sunt absolut sigură că nu a fost 
nimic serios între Elmer şi această femeie. Este impulsiv, asta e tot. E în 
firea lui. 

- Trebuie să-i fi fost foarte uşor mamei lui, spun eu. Dar continuu să 
cred că Elmer este un idiot. Ciudat ca tocmai un asemenea inventator să 
nu mai poată de frică atunci când primeşte o scrisoare de ameninţare. 
Apoi se repede la prima femeie pe care ticăloşii i-o aruncă în braţe. A 
greşit enorm până aici. Şi apoi, înainte de a se face nevăzut, îţi scrie 
spunându-ţi că pleacă. Cu ce scop? Nu văd alt răspuns decât că e un 
idiot. 

Ochii femeii lucesc. 

- Cum ai putea tu să-l înţelegi pe un tip ca Elmer Whitaker? Eu ştiu 
de ce mi-a scris. Ştiu că mi-a scris pentru că şi-a dat seama cât de prost a 
fost să se uite la Francini. Spera că îl voi ierta. Sunt sigură că şi-a venit în 

fire şi a încercat să scape de ea. Voia să mă duc la el, şi era prea mândru 
pentru a mi-o cere direct. Dar spera că aşa voi face. 

- O să mă faceţi să plâng cu toate poveştile astea... 

Mă întrerupe: 

- Nu ştiu de ce discut cu tine. Vreau să ştiu doar ce ai de gând. 
Trebuie făcut tot ce este omeneşte posibil pentru a-1 salva pe Elmer şi 
planurile sale. Şi rapid. 

- Aşa o fi, spun eu. Dar, în orice caz, nu trebuia să te năpusteşti spre 
Highclerc într-o maşină a lui Willie Kritsch cu Luger-ul meu. Nu-i treaba 
ta. Şi pentru că a venit vorba, aş vrea să-mi recuperez Luger-ul. Mă leagă 
nişte sentimente speciale de această bijuterie. 

Scoate revolverul meu de sub pelerină, mi-l dă şi îl pun în toc. Apoi 
îmi spune: 

- Bine... şi acum ce vei face? Ai vreo idee? Am auzit că nişte agenţi 
federali sunt oameni de-a dreptul geniali. 

îi zâmbesc. 

- Aşa este. Ai fi surprinsă să afli cât de geniali pot fi aceşti oameni. 

îmi aruncă o privire scurtă şi spune: 

- Aş fi surprinsă dacă tu ai fi genial. Dar, la urma urmei, orice este 
posibil. De câte ori vorbesc cu tine, am impresia că gândurile îţi zboară 
în altă parte. 

- Nici nu ştii câtă dreptate ai, Geralda. M-am gândit fară încetare la 
faptul că eşti exact genul de femeie pe care am visat întotdeauna să o 


întâlnesc. Mă gândesc că părul tău are exact culoarea care trebuie, că 
mersul tău este singurul care ţi se potriveşte... Ţi-a mai admirat cineva 
conturul buzelor? 

îi zâmbesc. 

- într-o zi, când voi avea mai mult timp, adu-mi aminte să-ţi spun ce 
cred cu adevărat despre tine. 

Tace un moment apoi spune: 

- Dacă te gândeşti atâta timp la silueta mea, ai putea încerca, pentru 
a-mi face mie plăcere, să te gândeşti ceva mai mult la cum să-l eliberezi 
pe Elmer. 

- Şi cu ce mă aleg eu? o întreb. Elmer va fi salvat şi eu mă voi alege 
cu un şut în fund. Doamnă, eşti prea indulgentă faţă de imbecilul ăsta. 

- îl admir pentru inteligenţa lui, spune ea. 

-Aşa mai merge! spun eu. îmi face plăcere să te aud spunând că 
pentru mintea lui îl iubeşti. Pentru că nu are minte nici cât o găină! 

Nu răspunde, şi priveşte absorbită focul din faţa ei, puţin aplecată în 
faţă, şi îmi spun în sinea mea că cine a desenat formele acestea este un 
artist. 

Se întoarce brusc şi mă priveşte. Cu un zâmbet pe buze. Spune: 

- Chiar aşa, domnule Caution, eu şi cu tine ne asemănăm întrucâtva. 
Suntem amândoi nişte oameni care ştim ce vrem. Sunt sigură că înţelegi 
de ce mă interesează soarta lui Elmer Whitaker. Poate dintr-un sentiment 
matern. Deoarece este slab, se lasă influenţat de femei şi nu este decât 
un copil, cu multă minte, ce-i drept. 

- Şi cu un nas mare. N-am mai văzut niciodată la o singură persoană 
un asemenea nas... dar poate că este un semn de inteligenţă. 

Nu ia în seamă remarca mea. 

- Vreau să-i fie recunoscute meritele, spune ea. Vreau să primească 
recompensa pe care o merită. în plus, viaţa lui este în pericol. 

Nu-i răspund. Probabil că urmăreşte să mă facă să plâng din cauza 
ghinioanelor lui Elmer. Dar eu personal, mai degrabă i-aş da un şut în 
fund sus-numitului Elmer. 

îşi pune mâna pe braţul meu şi spune cu o voce blândă: 

- Domnule Caution, aş vrea să ştii că, în ciuda faptului că mă 
nemulţumeşte atitudinea ta faţă de Elmer, am încredere în tine. Şi cred 
că, dacă vrei, vei putea să-l scapi pe Elmer din necaz şi să-l trimiţi 
acasă. 


Zâmbesc prosteşte. 

- în care caz, continuă ea, ţi-aş fi extrem de recunoscătoare... 

Şi îmi aruncă o ocheadă care mă face să simt un junghi în inimă. 

Reflectez un minut şi îi spun: 

- Bun... poate mă aleg cu ceva din toate astea. Să presupunem că îl 
salvez pe Elmer. Să admitem că vă reîntâlniţi amândoi. Să presupunem 
că recuperez blestematele astea de planuri. Cu alte cuvinte, să spunem 
că îmi duc la bun sfârşit treaba, după placul tău. Atunci? 

- Sunt gata de orice, spune ea zâmbind. Dar nu cred că îl vei putea 
scoate pe Elmer în viaţă din ghearele acestor indivizi, fără a le plăti 
răscumpărarea. Vor fi nemiloşi. 

- Cred că ai dreptate când spui că singura modalitate de a-1 salva pe 
Elmer din situaţia critică în care se află şi de a recupera planurile... este 
să le plătim nemernicilor suma cerută. 

Geralda se apleacă spre mine. Ochii îi sclipesc ca două briliante. O 
privesc în timp ce continui: 

- Chiar dacă mă hotărăsc să procedăm astfel, mai este ceva ce nu-mi 
dă pace... 

- Ce anume? mă întreabă ea cu interes. 

- Ei bine, spun eu, când am discutat cu Whitaker la Highclerc, mi-a 
spus nişte amănunte cărora nu le-am dat crezare, în acel moment, pentru 
că nu credeam că el este Whitaker. Dar în clipa de faţă, le dau crezare. 
De aceea mi-e teamă că Whitaker nu a terminat încă planurile. Mai are 
puţin. A lăsat o parte neterminată - partea cea mai importantă. Restul 
planurilor, care se află în mâinile bandei, nu valorează astfel nici cât o 
ceapă degerată fară această ultimă parte. Pricepi? 

Geralda încuviinţează din cap. Ochii ei nu se dezlipesc de buzele mele. 
Adaug: 

- Bun, în acest caz, să presupunem că le vărsăm banii. Să spunem că 
i-i dăm lui Whitaker pentru a-i duce bandei, conform condiţiilor lor. Bun. 
Ne vor da aşadar planurile aşa cum le deţin ei - dar care nu au valoare 
fară partea care lipseşte şi care mai trebuie executată. Deci? Nu vom 
avea nici o garanţie că îl vor lăsa pe Whitaker să-şi finiseze schiţele. Şi nu 
avem nici o garanţie că îi vor da drumul lui Whitaker. Corect? 

- Corect, spune ea. încep să înţeleg unde vrei să ajungi. 

- Prin urmare, să presupunem că, după ce au primit cei două sute 
cincizeci de mii de dolari, amicii noştri se hotărăsc să nu-şi respecte 
promisiunea. Ceea ce nu ar fi greu, nu? Şi apoi, îl obligă pe Whitaker să 
termine planurile. Doar nu-mi vei spune că mai degrabă şi-ar da viaţa 
decât să cedeze? Crede-mă, nemernicii au metodele lor pentru a-i obliga 


pe oameni să le cedeze. După care, Whitaker îşi termină planurile iar ei îl 
ucid. Şi vor ridica pânzele rapid. 

- Ce motiv ar avea să procedeze astfel? mă întreabă ea. La ce le-ar 
servi planurile odată terminate? 

- Lor, la nimic, iepuraş, spun eu. Dar le-ar fi extrem de utile 
nemților... 

- Dumnezeule! exclamă ea. Nu m-am gândit la una ca asta... Evident. 
Dacă pot ieşi din Anglia, vor vinde a doua oară planurile - nemților. 

- Exact, puişor. De aceea trebuie să găsim o modalitate de a duce la 
bun sfârşit treaba cu şanse maxime de a-l recupera pe Whitaker şi 
planurile lui complete, după ce le vom da banii. 

- Ai vreun plan, domnule Caution? 

- Da. Dar nu ţi—1 voi dezvălui decât dacă îmi vei spune Lemmy. 

- Bine, Lemmy. 

- Iată planul meu. Până în această seară, Panzetti, Kirtsch şi banda 
aveau trei aşi în mânecă. Aveau planurile aproape terminate. îl aveau pe 
Whitaker. Şi te aveau şi pe tine. Acum, nu le-au mai rămas decât doi aşi. 
Planurile şi Whitaker. Tu eşti acum asul nostru. 

- Da..., spune ea. 

Geralda este foarte intrigată. Se întreabă unde vreau să ajung. 
Continuu: 

- în acest caz, le voi propune să te dăm lor înapoi. Aş vrea să-mi 
permiţi să fac următorul târg. îi voi suna pe ticăloşi. Şi le voi spune că 
eşti îndrăgostită lulea de Whitaker. Şi că, pentru binele lui, vrei o 
garanţie că îşi vor ţine promisiunea. Aşadar, le propunem următoarele: 
mai întâi şi-ntâi, ca Whitaker să finiseze partea neterminată a planurilor, 
îndată ce a executat-o, această parte va trebui să ne fie predată nouă. 
Astfel, ei vor avea doar trei sferturi din planuri. lar noi, partea care 
completează ansamblul. în schimbul acestei părţi a schițelor, te vom da 
pe tine. Drept garanţie 

pentru ei că ne vom ţine de cuvânt în ce priveşte târgul propus. Pricepi? 

Geralda scoate un fluierat uşor. 

- Pricep, spune ea. 

- Bine. In acest caz, ei au trei sferturi din planuri, care însă nu le 
servesc la nimic. lar noi avem un sfert, care de asemenea nu ne serveşte 
la nimic. Şi astfel, nici una dintre părţile contractante nu o va putea 


păcăli pe cealaltă. Noi nu avem cum să-i tragem pe sfoară, pentru că vă 
au pe tine şi pe Whitaker drept ostatici. lar ei nu ne pot duce de nas, 
pentru că noi detinem un sfert din planuri, în lipsa căruia acestea nu 
valorează nimic. Prin urmare, putem să le dăm banii. în momentul plăţii, 
ei vă vor elibera pe amândoi şi ne vor da planurile care sunt în posesia 
lor. Iar noi îi lăsăm să plece cu cei două sute cincizeci de mii de dolari. 
Astfel, spun eu încheind, totul este în ordine. Şi toată lumea va fi 
mulţumită. 

Geralda aprobă din cap, iar după o clipă de gândire spune: 

- Am totuşi o obiecţie. Să spunem că se prefac doar că acceptă să 
joace cinstit. Cum vom şti că, după ce Elmer termină planurile, ei nu le 
vor fotografia sau copia înainte de a ni le preda? 

- Simplu, spun eu. Totul începe cu întâlnirea ta cu Elmer, alături de 
care vei rămâne până când îşi va termina planurile. Şi trebuie apoi să ni 
le aduci direct, fără ca vreun nemernic să aibă timp să arunce un ochi pe 
ele. 

- Dar vor accepta ei acest lucru? zice ea. Ar putea spune că, după ce 
vă aduc ultima parte a planurilor, aş putea să nu mă mai întorc la ei. 

- Le-ar fi indiferent, spun eu. Pentru că îl vor avea încă pe Whitaker. 

- Aşa este, recunoaşte ea. Te-ai gândit la tot. Planul este bine pus la 
cale. Mi se pare extraordinar. 

- O.K., spun eu. Aşadar, accepti să joci acest rol? 

îmi zâmbeşte. 

- Pune-mă la încercare, răspunde ea. 

- Imediat, spun eu. 

Şi o cuprind cu braţele. Apoi îi depun pe buze un sărut focos. 

Credeţi că s-a zbătut? Absolut deloc. Ba chiar mi-a răspuns la sărut. 
Vă asigur că a meritat! 

După un moment, se desprinde din braţele mele. 

- Nu asta am vrut să spun. Nu e frumos din partea ta. Lui Elmer nu i- 
ar plăcea să afle ce s-a întâmplat acum. 

O privesc. Faţa este serioasă, dar ochii ei râd. 

- Nu înţeleg ce este între tine şi Elmer, spun. Tipul are o mutră... 

- Se poate, răspunde ea. Dar sunt îndrăgostită de geniul său. Şi nu m- 
a supărat sărutul tău, deoarece încerci să-l salvezi. A fost o mică 
încurajare pe care ţi-am dat-o... 

Şi frumoasa îmi aruncă o ocheadă. Care nu spune nimic. 

- Perfect, zic eu. Atunci, dacă binevoieşti, ne vom lua adio de la poliţai 
aici. Şi ne întoarcem rapid la Londra. Pentru că dacă mă mai încurajezi 
mult, s-ar putea să uit de tot de problema pe care trebuie să o rezolv... 

Sunt orele şase şi nu s-a făcut încă ziuă atunci când ajungem la 
Londra. Sunt epuizat de oboseală şi cu greu reuşesc să disting ceva pe 
drumul neiluminat datorită alarmei aeriene. Geralda fumează ţigară după 
ţigară ca să nu adoarmă. 

Opresc maşina în faţa hotelului Geraldei. Coboară, li dau ultimele 
sfaturi. 

- Şi nu te mişca de aici, spun eu. Sub nici un pretext. Atâta timp cât 
nu-mi auzi mie glasul. 

- O.K., spune ea. 

- îmi promiţi că nu o să te mai distrezi punând în aplicare micile tale 
idei imprevizibile? 

- Promit, spune ea. 

- Bun. Atunci du-te să te culci şi odihneşte-te. Pentru că o să ai de 
lucru foarte curând. 

După care o părăsesc şi mă întorc în apartamentul meu. Fac un duş, 
mă ferchezuiesc şi îmi fac o ceaşcă mare de cafea. Apoi, pentru a 
schimba gustul cafelei, dau peste cap patru degete de whisky pur. 

în sfârşit, mă simt odihnit şi relaxat. Şi pornesc din nou la volanul 
maşinii. 

Mă îndrept spre garajul Montanei. Garajul de unde am „împrumutat" 
maşina. Garajul în care l-am aranjat puţin pe şoferul frumoasei Kells. 

Mă întreb dacă tipul respectiv se mai află sub masa unde l-am lăsat 
legat fedeleş. Lângă o sticlă plină cu lapte. Şi mă mai întreb dacă 
Montanei nu i-a venit brusc ideea să facă o plimbare până în încăperea în 
care se află individul. Sper că nu. 

Deschid uşa garajului cu cheia pe care o mai am la mine. Urc la primul 
etaj. Este o tăcere mormântală. 

Intru în bucătărie şi aprind lumina. Tipul se află încă sub masă. A băut 
toată sticla de lapte. Şi doarme adânc. 

Oftez uşurat. Nu mi-ar fi convenit ca tipul să-şi fi luat tălpăşiţa între 
timp. 

Mă aplec deasupra lui şi îl scutur uşor. Deschide ochii, se uită la mine 
şi mă botează cu un nume foarte urât. 

Evident, maimuţoiul începe să se simtă puţin cam anchilozat... 


Scot briceagul şi încep să-i tai legăturile... După care îl instalez pe un 
scaun şi îl privesc, în timp ce îşi fricţionează încheieturile şi gleznele, 
pentru a-şi pune sângele în circulaţie. 

- Ei, amice? spun eu. Cum te simţi? Eu sunt de-a dreptul încântat că 
te-am mai găsit aici. Mă gândeam că Montana a venit să facă un tur pe 
aici şi că te-a eliberat. 

- Nemernic mincinos, îmi răspunde cimpanzeul. De ce ar fi venit 
Montana aici? Ştia doar că trebuie să iei maşina, iar eu să fug. Nu avea 
de ce să mai vină aici. Dar o să mi-o plăteşti tu, poliţaiule. 

îmi spune toate aceste cuvinte cu o voce obosită. Apoi îşi strânge sub 
el picioarele. Cu greutate, după cum observ. 

Şi apoi, ca un fulger, se catapultează înainte. Ca un proiectil de 
şaptezeci şi cinci. 

Cu aceeaşi iuţeală, mă arunc în spate. Trag după mine şi scaunul 
pentru că ştiu că în spatele meu, la douăzeci şi cinci de centimetri, se află 
peretele care mă va opri. 

Şi chiar în clipa în care tipul mă atinge, îmi ridic rapid genunchii. 

îl lovesc în plin stomac. Scoate un „ah!' de-a dreptul hazliu. 
încremeneşte pe loc. 

Se clatină într-o parte. în acelaşi moment, îi expediez un pumn în 
falcă, lovitură care s-a auzit probabil până în Japonia. L-am dat gata. Se 
prăbuşeşte şi face „buf!" pe duşumea. 

Mă ridic de pe scaun şi mă aplec deasupra lui. îl scotocesc prin toate 
buzunarele. îi iau portofelul. înăuntru descopăr un paşaport american pe 
care îl examinez. Şi râd în barbă de numele individului. Se numeşte 
Giulio Paolo. 

Apoi îl apuc de guler şi îl azvârl într-un fotoliu. Mă aşez în faţa lui. Şi 
aştept în linişte să-şi recapete suflul şi ceea ce se numeşte cunoştinţă. 

Când îmi dau seama că este în stare să mă asculte şi să mă înţeleagă, 
îi spun: 

- La urma urmei, mi-e milă de tine. Mi se rupe inima când văd 
gangsteri de nimic ca tine. Indivizi fară minte care-şi slujesc şefii. Şi pe 
care şefii îi lasă baltă odată terminată treaba. 

Tipul mă ascultă fară să spună nimic. Continui: 

- Aşa cum sunt pe cale să-ţi facă ţie Panzetti, Kritsch şi Montana... 

- Ah, da? spune Paolo. Cum vine asta? 

Rânjeşte. Dar văd că începe să-l intereseze. 

- Aşa cum i-au făcut şi altui coleg de-al tău din bandă, spun eu. Care 
îţi seamănă ca două picături de apă... 

- Care tip? mă întreabă el. Ce prostii îndrugi acolo? 


Se preface în continuare că rânjeşte. Dar văd cum urechile lui mari se 
mişcă în direcţia mea. 

- Un tip căruia îi spun Frisco, răspund eu. Dar numele lui adevărat 
este Paolo. îl cheamă ca şi pe tine. Are acelaşi nas ca al tău. Lăţit mai 
întâi cu lovituri de baros şi tras în sus apoi. Poate că sunteţi rude... 

- Şi ce dacă? întreabă el. Ce a păţit? 

Dau din umeri. 

- A păţit ce vei păţi şi tu. Willie Kritsch I-a denunţat poliţiştilor fară 
zarvă. lar poliţaii l-au prins pe drum, între Maidenhead şi Londra. îl vor 
spânzura în maxim trei luni... 

Ochii tipului îi ies din cap. 

- Blufezi, copoiule, îmi spune el. Aşa jucaţi întotdeauna. 

- O.K., spun eu. Deoarece blufez, te voi duce să-i faci o vizită. îi poţi 
strecura biscuiţi printre gratii... 

Individul este foarte tulburat. Transpiră din abundență. 

- De ce ar face Kritsch aşa ceva? spune el cu o voce răguşită. 

Atunci îi povestesc pe scurt ce se întâmplase cu o noapte în urmă. 
Cum o atrăsesem pe Carlette Francini până la Maidenhead. Cum am 
facut-o să se hotărască să-mi spună totul. Cum m-a dus până la Melander 
Club cu maşina ei. Apoi Frisco ne-a zărit pe drum. Şi acesta s-a întors 
după noi, în timp ce Carlette credea că îşi va petrece noaptea prin 
barurile din Maidenhead. Şi a ucis-o pe Carlette în timp ce eu mă aflam 
în garaj cu Geralda Varney. Pentru că o văzuse umblând în poşetă, unde 
ştia că are un revolver. 

Apoi continuu, povestindu-i despre sosirea lui Willie Kritsch. îi 
zugrăvesc supărarea lui Willie când a dat cu ochii de cadavrul Carlettei. 
Şi îi explic de ce. Şi cum nemernicul a decis să mă ucidă şi pe mine tot 
atunci, prin intermediul lui Frisco. Şi despre intenţia lui de a-l omori pe 
Frisco cu revolverul Carlettinei. 

- Şi astfel, spun eu, se debarasa de toţi fară a fi amestecat câtuşi de 
puţin. 

Apoi îi povestesc lui Paolo despre telefonul dat de poliţiştii din 
Maidenhead, care 1-a împiedicat pe Kritsch să-şi pună planul în aplicare. 

- Şi ce face atunci? îi ordonă lui Frisco s-o şteargă la Londra cu 
maşina, imediat. Apoi, după ce acesta îşi ia picioarele la spinare, Willie 
telefonează la poliţia din Maidenhead pentru a-i anunţa uciderea 
Carlettei. Şi le spune că este opera lui Frisco. Şi că, dacă vor să pună 


mâna pe respectiv, nu au decât să alerge după el pe autostrada spre 
Londra. Ceea ce poliţaii au şi făcut. L-au prins în doi timpi şi trei mişcări. 
Nu crezi că Willie este un tip deştept? Era nevoie de un ţap ispăşitor 
pentru această crimă. Şi el îl dă pe Frisco pe mâna poliţailor. Ceea ce îl 
pune pe el la adăpost, cel puţin pentru un timp. Şi astfel câştigă timp 
pentru a-şi încheia afacerea aflată în plină derulare. Ai priceput planul? 

Paolo tace chitic. Rămâne nemişcat, cu privirea fixă. Este clar că am 
reuşit să-l conving pe individ. 

- Ei? întreb eu. Ce crezi că va face cu tine, sărman idiot? Pe Frisco l- 
au făcut cadou poliţailor, care îl vor spânzura pentru uciderea Carlettei. 
îţi garantez că aşa se va întâmpla. Atunci, se vor gândi la tine. Ştiu prea 
bine că îţi vei da seama de asta într-o bună zi. Şi ştiu că nu vei fi foarte 
încântat. Şi că vei vrea să faci ceva în această privinţă. Şi atunci?... Crezi 
că vor risca ei să primească de la tine drept cadou câteva gloanţe în 
burtă? Ştii bine că nu. Te vor ucide. Şi astfel, nimeni nu-i va mai 
deranja... Şi nici pe tine! 

- La naiba! şuieră Paolo printre dinţi. Gunoiul de Kritsch! Cum pot să-i 
plătesc toate astea? 

- Nu vei face nimic, spun eu. Singura posibilitate pe care o ai pentru a 
te răfui cu el, este să joci după cum îţi voi spune eu. Deci... da sau nu? 

- Ce opţiuni am? întreabă el. 

- Dacă nu vrei să mă urmezi, spun eu, te fac cadou poliţailor. Pe loc. 
Te vor pune la răcoare. Şi voi face tot posibilul să fii prăjit. Dimpotrivă, 
dacă accepţi să joci cinstit, aşa cum îţi spun eu... atunci voi aranja să nu 
se vorbească despre tine în această afacere. Nici să nu-ți fie rostit 
numele. Mă ocup eu de asta. 

- Şi de unde ştiu că te vei ţine de cuvânt? spune el. Ce garanţie am că 
nu mă laşi baltă? 

- Nu există garanţie, spun eu. Trebuie să mă crezi pe cuvânt... Să-ţi 
asumi acest risc... 

Se ridică şi se îndreaptă spre fereastră. Trage perdeaua şi priveşte 
afară. S-a luminat. Dar este ger. 

Se întoarce spre mine şi mă întreabă din nou: 

- Nu cumva m-ai minţit în legătură cu Frisco? Chiar aşa s-a întâmplat? 

- Da, spun eu. Dar nu eşti obligat să mă crezi. Dacă vrei să vii cu mine 
la postul din Cannon Row, poţi să-l vezi pe Frisco în celulă. Şi de 
spânzurătoare nu scapă. In această ţară, ucigaşii nu sunt iertaţi. 


Paolo mă priveşte o clipă fară să clipească. Apoi îmi spune: 

- Mizez pe şansa pe care mi-o oferi. O să joc aşa cum îmi vei spune. Şi 
am încredere în cuvântul tău. 

-Foarte bine, spun eu. Numai că te avertizez, fară şmecherii!... în 
acest caz, eşti pierdut... 

îl privesc în ochi şi vorbesc rar. 

- Nu, spune el. Sunt un tip cinstit. Şi apoi, ţineam mult la imbecilul de 
Frisco. îmi pare foarte rău că a fost vândut. Este fratele meu. Dar Kritsch 
va plăti pentru asta. 

- Bun, spun eu. Şi eu am încredere în cuvântul tău. întotdeauna am 
spus că Willie se crede prea deştept. Ceea ce îi va aduce ghinion. Mă 
bucur să văd că înţelegi cum stau lucrurile. 

- Atunci, spune el, ce trebuie să fac? 

- Ia loc, zic eu. Şi deschide bine evantaiele care îţi servesc drept 
urechi. Poftim o ţigară. 

Se aşează şi îi arunc bricheta. 

- Uite ce va trebui să faci..., spun eu. 

Sunt orele unsprezece, iar soarele străluceşte palid, atunci când 
Herrick soseşte în apartamentul meu din Jermyn Street. 

După ce m-am despărţit de Paolo, am comandat un mic dejun săţios, 
urmat de patru degete de whisky pur. Apoi am mai băut de câteva ori 
câte patru degete, pentru a-l scoate din circulaţie pe moş Ene, care îmi 
dă târcoale. lată-mă aşadar într-o stare excelentă când Herrick sună la 
uşă. îi strâng încă din prag mâna călduros. îl ajut să se dezbrace de 
palton. Apoi îi arăt un fotoliu lângă foc. Se aşează şi îmi spune: 

- Am primit mesajul tău telefonic şi, după cum vezi, am alergat într-un 
suflet. Pentru că, drept să-ţi spun, şeful cel mare n-ar zice nu dacă ar afla 
câte ceva din ceea ce se întâmplă sau se aude în cercurile frecventate de 
un anume Lemmy Caution... 

După care, îşi scoate calm pipa, o umple şi o aprinde. 

Când termină, îmi spune: 

- Eşti un tip foarte original, Caution. Ţii neapărat ca nimeni să nu se 
amestece în oala ta. Nu vrei să-i dezvălui nimănui micile tale secrete... 

- Eşti nedrept, Herrick, spun eu. Din cauza evenimentelor am dispărut 
în ceaţă şi nu te-am ţinut la curent cu faptele, dar nu te nelinişti. Totul 
este în ordine. Şi vom pune în curând mâna pe planurile lui Whitaker. 

Herrick ridică din sprâncene. 


- Vrei să spui că ştii unde se află Whitaker? întreabă 
el. 

Scutur din cap. 

- Acum nu ştiu unde se află, răspund. Dar voi afla curând. 

- Cum te gândeşti să pui mâna pe planuri? mă întreabă 
el. 

- Le vom răscumpăra, îi răspund eu. Am aranjat totul în această 
privinţă. Vom plăti planurile complete cu suma de două sute cincizeci de 
mii de dolari... 

Şi îi zâmbesc nevinovat lui Herrick. 

Mă priveşte, cam năucit ce-i drept. 

- Visez? Sau nu? mă întreabă el. 

- Nu visezi, Herrick, spun eu. Planul trebuie urmat întocmai cum am 
prevăzut. Şi am nevoie de cooperarea ta integrală şi de aprobarea ta fără 
rezerve. Am hotărât să pun odată punct afacerii fără vreo pierdere... pe 
cât posibil. Aşadar, ascultă-mă. Iţi voi explica planul meu. 

- O.K., spune Herrick. începe cu începutul. 

Aduc o sticlă de whisky pe masă, un sifon şi trei pahare. Şi ţigări. 

Apoi îi livrez lui Herrick colecţia completă a amintirilor trecute, 
prezente şi viitoare ale lui Lemuel H. Caution în legătură cu afacerea 
Whitaker. 

La orele douăsprezece şi jumătate, după ce m-am privit în oglinda din 
camera mea, pentru a vedea dacă sunt ferchezuit, părăsesc domiciliul 
pentru a merge într-o scurtă vizită. 

Ajuns în stradă, chem un taxi şi îi indic şoferului adresa Montanei. 

în timpul cursei, mă întreb dacă o voi mai găsi la vechea ei adresă. 
Nădăjduiesc că da. Deoarece cred că am mirosit ce planuri învârte. 

Urc până la apartamentul ei. îmi deschide chiar păpuşa mea. 

- Ce surpriză plăcută, Lemmy! exclamă ea. Intră. Mă duc să aduc o 
anumită băutură care îţi place. 

Se întoarce după o clipă cu tot ce este necesar pentru a te răcori. Şi 
ne aşezăm unul în faţa celuilalt. 

- Aşa, scumpule, spune ea. Ce te preocupă? Pari foarte serios... 


- Fie că mă crezi sau nu, Montana, spun eu, am o grămadă de 
neplăceri. Am făcut o gafa imensă. îţi mărturisesc că mă consider idiotul 
idioţilor... 

- Imposibil! exclamă ea. la povesteşte-i tu micuţei tale Montana. 

- Ei bine, iată. M-am dus să fac un tur la Highclerc, unde am dat peste 
Whitaker. Când am ajuns la faţa locului, acesta mă aştepta - legat 
fedeleş, dar am crezut că este o farsă. Am crezut că este vorba despre un 
figurant care se dădea drept Whitaker. Şi atunci am stricat totul... 

Montana ia o înghiţitură zdravănă. Cu graţie. 

- Mă miră din partea ta, spune ea. Probabil că n-ai dat crezare 
spuselor mele. Ai vrut să fii mai deştept decât alţii, nu, Lemmy? 

- Se prea poate, spun eu. în orice caz, eu sunt cel care îşi muşcă acum 
pumnii. Atunci am şters-o spre Maidenhead, unde am intrat într-o mare 
încurcătură. Am ajuns la Melander Club. Unde, după cum spuneam, m- 
am luat la harţă cu un tip, Willie Kritsch. Dar am scăpat ieftin, însă o 
puicuţă pe nume Carlette Francini a fost ucisă. Iar poliţiştii au înhăţat 
pentru această crimă pe un anume Frisco... 

- Ce întorsături captivante poate lua uneori viaţa! exclamă Montana. 
Ai întâlnit-o pe Geralda Varney? 

- Da, spun eu. Am luat-o cu mine. Este aici. Ceea ce înseamnă ceva. 

Montana aprobă din cap. îmi ia paharul şi îl umple din 
nou. 

- La urma urmei, spune ea, eşti cam în acelaşi punct ca la început. 
Cam descurajator. Şi când te gândeşti că am făcut tot posibilul pentru a 
te ajuta... 

- Nu te osteni, micuţo. Nu sunt chiar atât de idiot pe cât crezi. Să-ţi 
spun ceva. Dacă te-ai fi dus la amicul meu Herrick de la Scotland Yard, 
cu biletul de la mine, te-ar fi băgat la răcoare... 

Montana face un salt pe scaun. 

- Ce spui? întreabă ea. 

- Spun că, după ce am plecat de la tine, l-am sunat imediat pe Herrick 
pentru a-l ruga să-mi facă acest serviciu. 

Montana a devenit stacojie. Ochii ei îngustaţi seamănă cu ai unui 
şarpe cu clopoței. 

- Eşti un nemernic... un... un... 

Se sufocă de furie. Dacă ar fi avut un revolver în mână, m-ar fi 

împuşcat fară să ezite. 


Se ridică şi se îndreaptă spre mine cu ghearele scoase. 

O apuc de umeri, o ridic şi o arunc pe o canapea largă. Şi înainte să-şi 
dea seama unde se află, îi dau o palmă răsunătoare peste locul pe care 
bunul Dumnezeu 1-a făcut pentru asta. 

Apoi mă aşez şi continui: 

- Vezi tu, scumpo, povestea de alaltăieri, aşa-zisa ta dorinţă de a mă 
ajuta, spaima ta faţă de Panzetti, dorinţa ta de a te elibera de el, lăsându- 
1 baltă aici şi întorcându-te în America... a fost extrem de palpitantă! 
Numai că... Panzetti nu a părăsit teritoriul SUA nici o clipă... nici măcar 
Chicago... Aşa că vezi tu, drăguţo, asta mi-a cam dat de gândit... 

Deschide gura să spună ceva. Dar o întrerup cu un gest. 

- Gura, spun eu. Nu am terminat încă. 

Dau paharul peste cap, pentru că din cauza discursului mi s-a făcut 
sete. Şi îl umplu la loc. 

- Planurile voastre au fost date peste cap de faptul că bomba lui Fratti 
nu ne-a ucis pe mine şi pe Geralda, în casa din Hampstead... După acest 
eşec, Kritsch a renunţat pentru moment să încerce să mă ucidă. El sau 
mai degrabă tu ai avut ideea strălucită de a mă folosi mai întâi pentru a 
vă face anumite comisioane. în chip de intermediar între voi şi 
autorităţile britanice pentru a obţine de la ele suma de două sute 
cincizeci de mii de dolari în schimbul planurilor. Atunci ai inventat 
povestea aşa-zisei tale trădări. Ca să mă faci să merg la Highclerc să-l 
văd pe Whitaker. Care urma să-mi transmită condiţiile voastre. Presupun 
că l-aţi determinat să-mi transmită mesajul promiţându-i în schimb li 

bertatea lui şi a Geraldei. Doar că am fost un dobitoc. Nu am crezut că el 
era adevăratul Whitaker. Prin urmare am ratat ocazia de a pune în sfârşit 
mâna pe planurile bombardierului de care englezii au atâta nevoie... Şi 
asta mă scoate din sărite... Am crezut că l-aţi ucis pe adevăratul 
Whitaker, după ce l-aţi obligat să termine planurile, şi că ne veţi plasa 
nişte schiţe fară valoare... Ah! dacă ştiam... 

Oftez asemenea unei balene care urcă la suprafaţă pentru a respira. 
Apoi conchid prost dispus: 

- Dacă mi-ai fi propus alaltăieri un târg cinstit, în loc să mă minţi că 
vrei să-l părăseşti pe Panzetti, afacerea asta afurisită era de mult 
încheiată. 

Frumoasa şi-a regăsit între timp zâmbetul. Se duce la masă şi îşi 
umple un pahar cu whisky. Apoi se apropie de mine cu paharul în mână. 

- Prostănacule! îmi spune ea. Dacă acest gând nu-ţi dă pace, se poate 
aranja uşor. Dăm totul uitării şi o luăm de la început? 


- De acord, spun eu. Nu mi-e ruşine să recunosc că sunt gata să 
negociez, dacă este în interesul meu. Aşadar... Panzetti vrea un sfert de 
milion de dolari. Iar eu sunt gata să i-i plătesc cu condiţia să nu încerce 
să mă ducă de nas... Dar trebuie să mă asigur că nu mă va trage pe 
sfoară. Eliberaţi-l pe Whitaker. Viu şi nevătămat. Pe scurt, am nevoie de 
el ca garanţie. 

- Ah, da? întreabă ea. Ce garanţie vrei? Ce ai vrea drept garanţie? 

Arborez o expresie absolut inocentă: 

- M-am gândit la un plan. Astfel încât toată lumea să aibă o garanţie. 
Eu, că nu voi fi tras pe sfoară după ce v-am plătit suma. Iar tu, Kritsch şi 
Panzetti, că nu veţi fi traşi pe sfoară şi că veţi pune mâna pe bani. Pot 
face rost de bani. 

Acum însă vreau să ne mişcăm rapid. M-am plictisit de ţara asta. Mă 
grăbesc să mă întorc în patria mea, cu planurile în buzunar şi cu 
Whitaker în lesă... 

- Şi atunci? Ce facem? întreabă ea. Ce aştepţi de la mine? 

- Să-mi aranjezi o întrevedere cu Kritsch. Trebuie să vorbesc cu el. 
Pentru a pune la punct planul despre care ţi-am vorbit, şi care va fi pe 
placul tuturor. 

Mă priveşte îndelung. Cu intensitate. Apoi spune: 

- Willie ar putea crede că pui ceva la cale... Ar putea crede că 
urmăreşti să pui mâna pe el... 

Dau din umeri. 

- Dacă vrea neapărat să creadă aşa ceva, nu-l pot împiedica. Dar de 
ce s-ar teme? De ce să pun mâna pe el? Nu putem lua nici o măsură 
împotriva lui atâta timp cât îl are pe Whitaker. Nu-i aşa? 

Montana râde. Are o expresie asemănătoare cu a unei pisici care a 
prins un şoricel. 

- Tu ai spus-o, scumpule, răsounde ea. Dacă îl arestaţi pe Willie, se va 
găsi cineva din bandă să-i taie gâtul lui Whitaker. De la o ureche la 
cealaltă. 

- Ştiu, dovlecel, spun eu. Şipoate că acel cineva va fi chiar micuța mea 
Montana. 

îmi răspunde cu un zâmbet angelic. 

Apoi se ridică şi se întinde. Are graţia unei tigroaice. 

- Deci, ce vrei? întreabă ea. 

- Vreau să vorbesc cu Kritsch, spun. Ca să pun la punct detaliile şi 
modul de execuţie a planului. Este timpul să încheiem odată afacerea 
asta. Sunt sigur că la fel gândeşte şi Kritsch... şi Panzetti... şi tu. Nu-i 
aşa, micuţo? 


-Aşa crezi? spune ea. Ei bine... să văd ce pot face... îmi dai numărul 

tău de telefon? 

Mâzgălesc numărul meu de telefon pe o bucată de hârtie. 

- întotdeauna am fost o fire împăciuitoare, spune ea. Nu vreau decât 
să aduc servicii semenilor mei. Din cauza asta, am avut mereu necazuri. 
Sunt prea bună... prea devotată... 

Ia hârtia cu numărul de telefon. 

- O să te sun eu, Lemmy. Poate voi reuşi să obţin ce vrei. Poate că te 
sun chiar în această seară. 

Se apropie de mine. Atât de mult că îi simt parfumul gâdilându-mi 
nasul. 

- Şi sper că nu intenţionezi să ne păcăleşti, nu, Lemmy? îmi şopteşte 
ea cu o voce învăluitoare. 

- Am eu faţă de aşa ceva? spun eu. 

- Şi încă cum, scumpule! îmi răspunde ea. Ba chiar ai două feţe, 
Lemmy. 

îmi zâmbeşte seducător şi încheie: 

- Dar de data asta nu cred că vei avea cum, spune ea. De data asta... 
cred că stimaţii mei colegi te-au dus de nas. Pentru prima dată în viaţa 
ta, ţi-ai găsit naşul... 

îşi pune mâinile pe umerii mei şi mă întreabă: 

- Ce ai de gând acum, micuţule? 

- O şterg să trag un pui de somn. Am mare nevoie de odihnă. 

întoarce capul spre canapeaua extensibilă din cameră apoi îmi aruncă 
o ocheadă. 

- Ai aici un pat extraordinar, spune ea. Nu m-ar deranja dacă ai vrea 
să te odihneşti aici... 

- Eşti o scumpă, micuţo. Ai un sufleţel de aur... 

- E plin de sentimente materne, spune ea. 

îmi iau pălăria şi pardesiul. 

- M-am gândit, prefer să nu-ţi accept oferta. Am maniile mele. Sunt 
foarte prost dispus când mă trezesc cu gâtul tăiat, din greşeală desigur, 
în timpul somnului. 

Mă îndrept spre uşă. 

- Pe curând, dovlecel, spun eu. Fii cuminte. Şi mai ales fereşte-te de 
încurcături. 

- Idiotule! spune ea. 


După care deschid uşa şi dispar. 

Imediat ce ajung acasă, îl sun pe Herrick. Când îmi răspunde, mă 
întreabă: 

- Alo, Lemmy? A muşcat momeala? 

- Şi încă cum! spun eu. Până la capăt. Nu mai rămâne decât să faci 
rost de bani... 

- O.K., spune el. Bancnote englezeşti sau americane? 

- Să spunem englezeşti. Poate că le convine mai mult astfel... 

După ce închid, merg la culcare. 

Timp de câteva secunde, înainte de a adormi, mă gândesc la cele trei 
puicuţe amestecate în afacerea asta. Carlette... decedata Carlette... care 
nu a avut minte pentru a înţelege că mai devreme sau mai târziu treaba 
nu va mai merge ca pe roate... Montana... o păpuşă periculoasă... mortală 
ca o cobră... tipul de puicuţă care poartă la jartieră un stilet ascuţit de 
care se foloseşte Ia nevoie... şi care ştie să-şi folosească creierul. Una ca 
ea poate să ţină pasul cu Panzetti. Şi tare cred că individul a trimis-o aici 
pentru a supraveghea totul... 

Cât despre Geralda!... îmi ies din sărite când mă gândesc că este 
îndrăgostită până peste cap de Elmer al ei... Şi încep să mă satur să o tot 
auzind vorbind despre dobitocul ăsta... 

Dar... la urma urmei... între ce spune şi ce gândeşte cu adevărat o 
femeie... oare nu există întotdeauna o prăpastie, aşa cum bine se ştie? 

Mă întorc pe partea cealaltă. Tare mult îmi place să mă aflu în pat, 
mai ales atunci când vreau să uit de femei... Mă simt relaxat... Vreau să 
spun atunci când sunt singur... 

Un pat nu te lasă niciodată la nevoie... 

Desigur dacă nu cumva vreo tipă i-a tăiat arcurile... 

CAPITOLUL VII 

Doamna plăteşte totul 1 

Sunt orele şapte seara, şi mă aflu la faţa focului. Cu o sticlă de băutură, 
un sifon şi un pahar. Mă simt odihnit şi relaxat. Dacă nu aş aştepta un 
telefon de la Montana, m-aş duce să fac o plimbare prin Piccadilly - în 
ciuda alarmei aeriene -, ca să mă uit prin vitrine... şi la fetele frumoase. 
Dar telefonul sună. Ridic receptorul şi spun „Alo!". Este micuța mea. 
Vocea ei pare gânguritul unei porumbiţe. 

- Hei, Lemmy, spune ea. Tu eşti? 

- Eu, în carne şi oase, zic eu. Ce vrei de la el, iubire? -Vreau să-ţi 
vorbesc în legătură cu mica noastră 


afacere despre care am discutat astăzi, spune ea. Voiai să te întâlneşti cu 
un coleg de-al meu. Totul este aranjat. 

- Bravo! exclam eu. Unde trebuie să ajung? O aud râzând. 

162 

Este rândul tău, micuţo 

- Vrei să ştii cam multe, spune ea. Acest coleg de care îţi vorbesc este 
un tip extrem de prudent. Nu-i place să-şi dea adresa la toată lumea, deşi 
tu nu eşti chiar „toată lumea", scumpule. înţelegi, nu, Lemmy? 

- Bineînţeles. Şi atunci? 

- Atunci îţi transmite că poţi să vii să mă iei şi să mergem amândoi la 
el - cu condiţia să nu pui pe cineva să ne urmărească pentru a vedea 
unde mergem... 

- De acord, spun eu. Vin. Când? 

- Pe la nouă, răspunde ea. Bem ceva la mine, după care plecăm. 
Aştept cu nerăbdare să mai petrec câteva clipe singură cu tine. Eşti un 
băiat atât de amabil şi de prevenitor... 

Şi micuța mea începe să râdă în hohote. 

- Bine, spun eu. Aşa voi face. Pe curând, Montana. 

- Ah, era să uit..., mai spune ea. Colegul îţi transmite că vrea să 
încheie afacerea rapid. Are o grămadă de lucruri de făcut. Şi i se pare că 
afacerea asta cam bate pasul pe loc. 

- O să-mi aduc aminte de rugămintea lui. Pe curând. 

Şi puicuţa închide. 

Aştept un minut apoi îl sun pe Herrick. Când răspunde, râd în aparat. 
Apoi îi spun: 

- Ascultă, bătrâne, păpuşa tocmai m-a sunat, îi spun eu inspectorului 
şef. Se pare că sunt foarte grăbiţi. Eşti gata? 

- Gata, Lemmy, răspunde el. Şi, în plus, am noutăţi pentru tine. Am 
primit răspuns de la băieţii din Washington. O să ţi—1 citesc imediat. 
Este foarte interesant. Colegii tăi de acolo s-au mişcat rapid. Se vede că 
Lemmy Caution este o autoritate la cartierul general al agenţilor federali. 

Şi citeşte telegrama: 

Către L.H. Caution 

aflat la sediul Scotland Yard, Londra. 

Panzetti arestat conform cerere. Stop. Ameninţat cu judecată cu uşile 
închise de către Tribunalul Federal în virtutea Decretului pentru 
Protecţia Secretelor privind Securitatea Naţională. Stop. înştiinţat că 
riscă închisoarea pe viaţă dacă este găsit vinovat. Stop. Predat planuri 
neterminate ale lui Whitaker. Stop. în prezent ţinut în celulă secretă până 
la noi instrucţiuni de la dvs. Stop. Terminat. 


Director FBI Ministerul Justiţiei, Washington. 

- Bravo, spun eu. Merge ca pe roate. Şi iată ultimele noutăţi pe care 
le-am aflat. Trebuie să merg acasă la Montana pe la orele nouă. Fără 
îndoială, mă voi întâlni cu Kritsch pe la orele zece cel mai târziu. Se par 
că tipul se grăbeşte să termine odată cu afacerea asta. Deduc de aici că 
au terminat pregătirile pentru fuga lor din Anglia... Ai luat măsurile 
necesare în privinţa banilor? 

- Da, spune el. Am făcut rost de întreaga sumă. 

- O.K., zic eu. Atunci, nu te clinti de la birou. Te sun în curând. Cel 
puţin, aşa sper. 

- Şi eu, spune el. 

închid. Apoi dau peste cap patru degete de whisky. La urmă îmi aprind 
o ţigară şi zâmbesc larg în oglindă... în timp ce îmi urez baftă. 

A 

164 

Este rândul tău, micuţo 
2 

Când ajung acasă la Montana, puicuţa este îmbrăcată şi gata să iasă. 
Arată extraordinar. Credeţi-mă că simt un junghi în inimă când mă 
gândesc că o fiinţă atât de frumoasă poate fi atât de nemernică. 

- Salut, spune ea. Eşti punctual. Să bem ceva înainte de a pleca. Cum 
arăt, Lemmy? mă întreabă ea. 

Şi face o piruetă ondulându-se pentru a-şi scoate în evidenţă silueta şi 
toaleta. 

- Nu arăţi rău, spun eu. Pari foarte mulţumită de tine. 

- întotdeauna sunt mulţumită când îi fac un serviciu unui coleg, spune 
ea. 

- Ceea ce mă îndreptăţeşte să mă simt protejat de tine, spun eu 
râzând. Până la următoarea înşelătorie... 

Micuța umple cu generozitate paharele şi îmi întinde unul. 

- în sănătatea ta, Lemmy! spune ea. 

Şi dă peste cap lichidul auriu. Apoi spune: 

- Era cât pe ce să uit să-ţi mulţumesc, Lemmy, pentru că mi-ai 
înapoiat maşina. Şoferul mi-a spus că ai dus-o în garaj. Şi acum, la drum, 
scumpule. 

- Vom folosi această maşină minunată cu care m-am plimbat noaptea 
trecută? întreb eu. 

- Nu, nu acum, spune ea. 

îmi aruncă o privire crucişă, zâmbeşte dintr-un colţ al gurii şi adaugă: 

- Cred că o vom folosi poate mai târziu. îl las pe şofer să se 
odihnească pentru moment. Putem lua un taxi pentru această cursă. 

- O.K., spun eu. Să mergem. 

Afară este alarmă aeriană. Din fericire, un taxi trece prin faţa noastră 
aproape imediat şi îl chem. Ea îi dă şoferului o adresă cu vocea joasă. Şi 
pornim. 

Mergem pe străduţe întunecate. întunericul este atât de intens, încât 
nu reuşesc să-mi dau seama în ce direcţie ne îndreptăm. 

Montana se lipeşte de mine. 

- Ai un revolver la tine, Lemmy? mă întreabă ea. 

- Nu, gâsculiţa mea de aur, spun eu. Astă-seară este o întâlnire de 
afaceri. Aşa am înţeles cel puţin. Doar nu este un concurs de tir, nu? 

- Ai dreptate, Lemmy. Willie gândeşte exact la fel. Vrea să termine cu 
afacerea asta într-un spirit amical. Fără scrâşnete din dinţi. Şi fară 
omoruri. 

- Cât de amabil din partea lui, spun eu. Păcat că Frisco nu a gândit la 
fel în privinţa Carlettei. 

Montana dă din frumoşii ei umeri. 

-Carlette era o imbecilă, spune ea. Nu mi-a plăcut niciodată tipa. Şi, 
de altfel... 

Montana nu îşi termină fraza. O termin eu pentru ea. 

- Şi de altfel, urma să fie ucisă într-o bună zi... Nu, micuţo? 

Montana nu răspunde. Apoi îmi cere o ţigară. îi îndeplinesc cererea 
apoi îmi aprind bricheta. La lumina flăcării, este de o frumuseţe 
impresionantă. Dar ceva din atitudinea ei te duce cu gândul la un măr 
stricat. 

îmi aprind şi eu o ţigară şi mă înfund în colţul meu. Montana nu mai 
spune nimic. 

Cursa mai durează douăzeci de minute, după care taxiul opreşte în 
faţa unei clădiri întunecate. Noaptea este ca de smoală, astfel încât nu aş 
putea recunoaşte locul nici dacă l-aş cunoaşte. 

- Pe aici, scumpule, îmi spune Montana. 

Mă ia de braţ şi mă conduce de cealaltă parte a şoselei. Apoi apucăm 
pe un fel de culoar descoperit. Mergem cam cincizeci de metri, când 
Montana se opreşte în faţa unei uşi. Undeva în apropiere aud muzică. O 
orchestră care cântă swing. 

Montana apasă pe sonerie. După un minut sau două, un individ 
întredeschide uşa. 


Tipul este îmbrăcat în smoking. Are o figură de coşmar pe care n-o 
poţi uita toată viaţa. îi zâmbeşte larg Montanei şi deschide uşa. Intrăm. 

Ne conduce la un ascensor cu care urcăm la etajul al doilea. 

în fundul coridorului, zăresc uşi cu două batante. De aici vine muzica. 
îmi dau seama că ne aflăm într-un club. 

Mutră-de-Coşmar ne conduce de-a lungul coridorului şi la capătul 
acestuia coteşte. Apoi se opreşte înaintea unei uşi pe care ne-o deschide. 
Intrăm în încăpere. 

Camera este tapisată şi mobilată somptuos, dar fară excentricităţi, cu 
bun-gust. Este sigur biroul directorului vreunui club de noapte stilati. 

într-un colţ, se află o masă cu sandvişuri şi două-trei sticle de 
şampanie. 

Montana îşi scoate paltonul şi se aşează pe un fotoliu. Apoi se 
răzgândeşte. Se ridică, scoate cu o mişcare rapidă dopul uneia dintre 
sticle, umple două cupe şi îmi aduce şi mie una. 

- în sănătatea ta, scumpule, spune ea. Şi pentru prosperitatea marilor 
granguri! 

în acest moment, îşi face apariţia Kritsch. 

Este îmbrăcat foarte elegant. Are clasă. Dacă nu aş fi ştiut că 
nemernicul se amuză din când în când omorând lent oamenii, ciuruindu-i 
cu focuri de armă în jurul buricului, mi s-ar părea chiar simpatic şi 
distins. 

Are un zâmbet larg pe buze. Pare mulţumit şi satisfăcut de existenţa 
lui. 

Desface o altă sticlă şi îşi umple o cupă de şampanie. Ridică paharul în 
direcţia Montanei, apoi în direcţia mea. După care bea şi pune pe masă 
paharul. 

- Şi acum, să trecem la afaceri, Caution, spune el. Voiai să terminăm 
rapid. Şi eu. 

- Corect, spun eu. Prin urmare? Când vrei să reglăm afacerea? 

- La noapte, spune el. Chiar la noapte. 

Clatin din cap. 

- Imposibil. Nu văd cum am putea... 

îşi umple din nou paharul şi îmi zâmbeşte. Tare aş vrea să-l fac să-şi 
scuipe dinţii pe care şi-i arată acum. 

- Şi de ce nu? spune el. Ia loc. Nu văd ce dificultăţi de neînlăturat ar 
fi. Explică-mi de ce nu. 

Iau loc, îmi aprind o ţigară. Apoi îi spun: 


- înainte de a-ţi înmâna banii, vreau să fiu sigur că nu mă tragi pe 
sfoară. Este normal, nu? Atunci m-am gândit la un plan care să ne 
convină amândurora. Dar mă tem că este nevoie de câteva zile pentru a 
duce la îndeplinire planul. 

- Ah, da? întreabă el. Şi care este planul? 

în clipa în care sunt pe punctul de a-i răspunde, cineva bate la uşă şi 
Mutră-de-Coşmar îşi strecoară capul înăuntru. 

- Domnişoara Kells, la telefon, spune el. Vă cheamă o doamnă. Nu a 
vrut să-mi spună numele. A spus că domnişoara Kells o cunoaşte. 

Montana se ridică. 

- Bănuiesc cine este, spune ea. Mă întorc într-o secundă. Continuati 
fără mine. 

Iese cu un mers unduitor. 

Kritsch, care o urmăreşte din priviri, spune: 

- Ce puicuţă! Are tot ce-i trebuie. Frumuseţe, eleganţă, bun-gust. Şi 
rafinament! Nu cred să existe vreo tipesă mai frumoasă ca ea. Este o 
adevărată doamnă. Le întrece pe toate celelalte femei. 

- A, da? exclam eu. Dacă le întrece pe toate, tare aş vrea să văd şi eu 
una dintre celelalte femei... 

- Ştiu că n-o ai la suflet pe Montana, răspunde Kritsch. Nu văd, de 
altfel, nici un inconvenient. Dar să revenim la oile noastre. Explică-mi 
planul tău. 

- Iată, spun eu. Scopul lui este de a ne asigura fiecăruia dintre noi o 
garanţie. Tu nu mă placi, iar eu nici atât. Dar este în interesul nostru, al 
amândurora, să încheiem un târg cinstit. Astfel, deţii în acest moment 
trei sferturi din planurile lui Whitaker. Acesta nu a terminat ultimul sfert 
al schițelor sale. Care nu valorează nimic fără această ultimă parte. 
Planul meu este ca tu să o suni pe Geralda Varney - puicuţa îndrăgostită 
de Whitaker - şi să-i fixezi ziua, ora şi locul unde se va putea întâlni cu 
Whitaker. Va rămâne cu el până când va finisa schiţele. Şi după ce le-a 
terminat, fata se întoarce la Londra pentru a-mi aduce acest ultim sfert. 
Pricepi? 

- Cred că da, răspunde el. Asta vrea să însemne că tu vei avea o parte 
din planuri, care nu-ţi va servi la nimic, iar noi vom deţine restul 
planurilor, care de asemenea nu ne servesc la nimic. Şi atunci? 

- Astfel, continui eu, suntem asiguraţi unii împotriva celorlalţi în 
privinţa planurilor. Iar eu ştiu că nu mă poţi trage pe sfoară. O.K. în acel 
moment, îţi pot vărsa banii fără riscuri. O trimit pe Geralda Varney cu 
banii. Ea ţi-i dă şi tu îi dai drumul împreună cu restul planurilor şi cu 
Whitaker. După care, poţi părăsi ţara fără ca autorităţile să te împiedice. 

Kritsch mă priveşte rânjind. Are un aer superior şi uşor dispreţuitor. 
Vă rog să mă credeţi că mi-aş da leafa pe un an pentru posibilitatea de a-i 
expedia un croşeu în figură, îmi răspunde: 

-Nu-ţi face griji pentru noi. Nu avem nevoie de paşaport. Nici unul 
dintre voi nu ne va putea împiedica să ne cărăm din această ţară. Aşa că 
nu te amesteca în această problemă. 

- Prea bine, spun eu. Deci ăsta este planul meu. Ce spui? 

- Nu e rău, zice el. Dar am ceva să-ţi ofer, care ne va face să scutim 
mult timp. Nu e nevoie să o trimiţi pe Varney după ultima parte a 
planurilor. Pentru că e gata. l-am ordonat astăzi de dimineaţă lui 
Whitaker să o termine şi s-a conformat. lată ultima parte. 

începe să se scotocească în buzunarul interior al smokingului şi scoate 
un plic. Sigilat cu ceară. 

- Iată garanţia ta, spune el. Nimeni altul decât Whitaker nu a văzut-o. 
înăuntru este un bilet de la el prin care îţi garantează cele spuse de mine. 
Dacă nu mă crezi, îl sun şi îţi va confirma prin viu grai. 

Iau plicul, rup sigiliul şi îl deschid. înăuntru se află schiţa unui plan 
sau a unei părţi a planului unui motor de avion. Dau peste un bilet de la 
Whitaker, prin care spune că a executat această schiţă deoarece Kritsch 
i-a explicat că mi-o va preda direct ca garanţie a bunei sale credinţe. 
Plicul conţine şi o mostră a sigiliului pentru a dovedi că sigiliul de pe plic 
nu a fost falsificat. 

- Perfect, Kritsch, spun eu. Ideea ta ne-a făcut să câştigăm timp. Nu 
ne mai rămâne decât să-ţi dăm banii în schimbul lui Whitaker şi a restului 
planului. Sun-o pe Geralda Varney. Ea va aduce banii în locul pe care i-l 
vei indica. Şi după ce ti-i va da, se va întoarce cu Whitaker. 

încuviinţează din cap. Apoi rânjeşte din nou superior. 

- Dar nu ai nici o garanţie în acest sens, spune el. 

îşi scoate port-ţigaretul şi îşi aprinde o ţigară cu nonşalanţă. Apoi se 
lasă pe spate în fotoliu şi mă priveşte. 

- Eşti obligat să ai încredere în noi, continuă el, în ceea ce priveşte 
întoarcerea lui Varney şi Whitaker. Depinzi de bună-voinţa noastră. Dar 
nu-ţi face probleme. Voi fi cinstit cu tine. Le vom da drumul după ce ne 
vom primi banii. 

- Bineînţeles că le vei da drumul, spun eu. Şi ai un motiv puternic 
pentru asta. Un motiv foarte puternic... 


- Chiar aşa? spune el. Ar trebui să fi al naibii de puternic ca să mă 
împiedice să-ţi trag clapa. 

- E puternic, şi încă cum! spun eu. 

Şi îi arunc un zâmbet asemănător cu al lui. Fiecăruia îi vine rândul. 
Apoi adaug: 

- Vezi tu, amice... am pus mâna pe Montana. Tocmai a fost arestată! 

îl văd încleştându-şi pumnii pe braţele fotoliului. Dar vocea îi rămâne 
calmă. 

- Ce tot îndrugi? întreabă el. 

Pare mai degrabă relaxat. 

- Vreau să spun că telefonul de adineaori a fost o gogoaşă, spun eu. 
Eu am pus la cale acest plan. Jos era aşteptată de poliţişti, când urma să 
coboare să răspundă la telefon. 

îi zâmbesc cu gura până la urechi individului. Apoi îmi termin 
explicaţia: 

- M-am gândit eu că Montana va lua măsuri ca să nu putem fi urmăriţi 
pe drumul până aici. M-am gândit că va bănui că voi încerca. Şi oricum, 
în bezna de afară, ar fi fost practic imposibil, prin atâtea străduţe. Dar a 
scăpat din vedere un mic detaliu. Şoferul taxiului... 

Kritsch scutură din cap. 

- Bună treabă, zice el. Deci şoferul taxiului era un poliţai? 

- Nimic mai exact, spun eu. Un poliţist. Şi astfel, am pus mâna pe 
Montana... Ce spui de asta? 

- Nu o puteţi acuza de nimic! 

- Nici nu o acuzăm de ceva, spun eu. Am pus mâna pe ea pentru a 
avea o garanţie că Varney şi Whitaker vor fi lăsaţi să plece, după ce-ţi vor 
da banii. După care, Montana va fi liberă s-o şteargă. 

Râde. 

- Interesant, spune el. Bine jucat. Bănuiesc că micuța mea le-a 
aruncat nişte expresii amuzante atunci când au înhăţat-o... 

- Şi eu cred la fel, zic eu. 

îmi aprind o ţigară şi îl studiez pe individ pe deasupra flăcării 
brichetei. 

- Ei bine, spune el, nu ne mai rămâne decât să încheiem odată 
afacerea asta. 

- De acord, spun eu. Pot face rost de bani peste o jumătate de oră. 

- Două sute cincizeci de mii de dolari, cât reprezintă în bani 
englezeşti? întreabă el cu un zâmbet. 


- Cincizeci şi şapte de mii de lire sterline, răspund eu. Pe care ţi-i voi 
plăti în bancnote de cinci sute de lire. 

- O.K., spune el. 

Apoi aruncă o privire la ceas şi se gândeşte o clipă. 

- Sunt orele zece şi treizeci, spune el. Dă-mi numărul de telefon al lui 
Varney. O voi suna la unsprezece treizeci, îi voi spune în ce loc trebuie să 
ajungă. O va aştepta o maşină. Aceasta o va conduce până la locul unde 
va avea loc schimbul. După ce ne dă banii, aceeaşi maşină îi va duce pe 
amândoi unde vor dori. 

- Perfect, spun eu. Şi îi vom da maşina Montanei care ţi-o va aduce în 
persoană. 

Kritsch se ridică din fotoliu şi zâmbeşte. 

- Atunci totul este clar, spune el. Sunt foarte onorat că te-am 
cunoscut, Caution. Poate vom mai avea ocazia să încheiem asemenea 
tranzacţii... 

- Poate..., spun eu. 

Apoi îmi iau pălăria şi o şterg. 

Afară, a început din nou să plouă. Merg un timp, apoi dau peste cineva 
pe care îl întreb unde mă aflu. Aproape de Baker Street, spune omul. Şi 
îmi arată în ce direcţie se află staţia de metrou. Cobor la metrou şi intru 
într-o cabină telefonică. îl sun pe Herrick. 

- Ce mai faci, Herrick? După cum vezi, am scăpat viu. Alerg acum la 
hotel la Geralda Varney. Trimite un băiat acolo cu banii, şi spune-i să mă 
aştepte în hol. Clar? 

îmi răspunde că da. Apoi continui: 

- Trimite apoi un băiat cu o maşină după mine, pe Cork Street. O să 
am nevoie de maşină mai târziu. Iţi trimit prin băiat un bilet. Asta este. 
Cred că e tot. Cu puţin noroc, sper că totul se va termina cu bine. 
Montana este acolo? 

Herrick se prăpădeşte de râs la telefon. 

- Da, spune el. Este aici. Şi cred că nu am mai auzit în viaţa mea un 
limbaj atât de colorat! Baftă, Lemmy. 

îi mulţumesc şi închid. Apoi merg până când dau de un taxi. Care mă 
conduce la hotel la Geralda. 

Când sosesc la hotel, polițistul în civil trimis de Herrick mă aşteaptă în 
hol. Are o mică valiză. îi arăt legitimaţia mea şi îmi dă valiza. Apoi pleacă. 

Iau liftul până la etajul la care se află camera Geraldei Varney. 

O găsesc în faţa focului, în salon. îmi zâmbeşte. Este absolut 
încântătoare. 

- Serveşti ceva? mă întreabă ea. Merge totul bine? 

- Ca pe roate, spun eu. Şi da, servesc un pahar plin cu whisky, cu 
puţină apă minerală. Cu puţin noroc, sper că voi apuca să beau în cinstea 
ta şi a lui Elmer, peste câteva ore. 

- Serios? spune ea. Ai aranjat totul? 

- Aproape, răspund eu. Mai sunt câteva detalii de pus la punct, dar 
cred că afacerea este practic lichidată. 

Dă din cap. Tăcere. Priveşte flăcările din vatră. 

- Ce părere ai? o întreb eu. Nu spui nimic? Şi totuşi îl vei revedea în 
curând pe micuțul tău Elmer. Şi parcă aud clopotele din ziua când vă veţi 
căsători. 

Ridică capul, se întoarce spre mine, îmi aruncă o ocheadă şi un 
zâmbet care îi dezveleşte toti dintişorii ei albi. 

Roşcata este splendidă şi, de fiecare dată când o privesc, mi se taie 
răsuflarea. 

- Sunt fericită că îl voi revedea pe Elmer, spune ea. Dar, în acelaşi 
timp, îmi pare rău că nu te voi revedea. Nu te voi revedea, nu? 

- Nu-ţi spun o noutate, micuţo. Vezi tu, frumoasa mea... sunt nebun 
după tine. Aşadar, dacă aş veni să te văd, nu m-aş putea abţine să nu ţi-o 
spun... Ceea ce l-ar deranja pe Elmer... 

începe să râdă. 

- Cred că l-ar deranja foarte mult... 

Am un chef nebun să împing ceva mai departe lucrurile cu micuța de 
faţă... dar mă ciupesc până la sânge pentru a mă chema la ordine. Pentru 
că nu trebuie să uit că afacerea nu s-a încheiat încă... 

- Ascultă-mă Geralda, spun eu după ce mă ciupesc încă o dată. Uite 
cum se vor desfăşură lucrurile. Ai grijă să nu faci vreo gafa. Willie Kritsch 
te va suna aici. l-am dat numărul tău de telefon. îţi va spune să te duci 
într-un anu 

mit loc, undeva pe aproape. Nu cred să fie foarte departe de aici. Aici vei 
găsi o maşină care te aşteaptă. Şi care te va conduce într-un loc unde îi 
vei întâlni pe Kritsch şi Whitaker. Ia valiza asta cu tine... 

Deschid valiza şi îi arăt pachetele de bancnote. 

- Conţine cincizeci şi şapte de mii de lire, spun eu. Ai grijă să n-o 
pierzi. După ce ajungi la destinaţie, le dai banii. Iar ei ţi—1 vor da pe 
Whitaker şi restul planurilor. Am acum în mână ultima parte a planurilor. 
Elmer a executat-o astăzi de dimineaţă, iar Kritsch mi-a dat-o în cursul 
întrevederii noastre. Aşadar, acest aspect a fost rezolvat. Ai înţeles? 


- Prea bine, spune ea. 

Puicuţa nu pare prea emoţionată la gândul că în curând se va afla 
singură în mijlocul bandei de asasini. 

- Şi ai grijă să nu te distrezi cu diverse variaţiuni faţă de programul 
pe care ţi l-am prezentat. Fără contribuţii personale, Geralda! Promiţi? 

- Promit, spune ea. Mă duc să mă îmbrac, ca să fiu gata atunci când 
Kritsch va suna. 

Se îndreaptă spre mine şi îmi întinde mâna. 

- Ai fost magistral, spune ea. îmi pare nespus de rău că ţi-am încurcat 
itele... la început. 

- N-ai de ce! spun eu. Am glumit când am vorbit despre „contribuţii 
personale". Pentru că sunt disperat că te expui pericolelor. 

- Adevărat? mă întreabă ea. 

Mă priveşte întrebător. Şi puţin emoţionată. 

în acest moment, nu m-am mai putut controla. înainte să-mi dau 
seama cum s-a întâmplat, observ că se află în braţele mele şi că o sărut 
nebuneşte. 

După o clipă, mă împinge uşor. Când buzele noastre se despart, se 
aude un zgomot de parcă tocmai am desfăcut o sticlă de şampanie. 


175 
Peter Cheyney 

- Nu-i frumos..., spune ea. Nu-i bine ce am făcut... 

- Posibil, spun eu. Dar bine sau nu, a fost extraordinar. Mi-a plăcut 
enorm... 

- Mă tem că şi mie, spune ea. Dar m-am gândit la Elmer când am spus 
asta... 

Decid să schimb subiectul. îmi ies din minţi când aud vorbindu-se de 
dobitocul ăsta. 

- Ascultă, Geralda... nu te mai gândi la idiotul ăla, ci la ce trebuie să 
faci. Du-te să te îmbraci rapid, puicuţo. Kritsch te va suna dintr-un 
moment în altul. Baftă! 

- Şi ţie, Lemmy, spune ea. Nu te voi uita niciodată... 

- Fii liniştită, micuța mea, spun eu. Nu mă las eu uitat! 

După care, deschid uşa şi dispar în viteză. 

Odată ajuns pe stradă, sar într-un taxi şi-i spun şoferului să mă ducă în 
Piccadilly Circus. Luna a ieşit de după nori, astfel încât este destulă 
lumină. Pe malul celălalt al Tamisei, se văd incendii. Şi se aud explozii. 
Nemernicii de nemți sunt de serviciu în această noapte. 

Din Piccadilly Circus, merg pe jos până la garajul Montanei. Deschid 
uşa cu cheia mea. Intru şi încui uşa în urma mea. Apoi aprind lanterna de 
buzunar şi mă îndrept spre colţul unde este garată maşina Montanei. Nu 
mai este aici. 


Ajung în cotlonul cu pricina şi plimb fasciculul lanternei în toate 
părţile. în colţ, în faţa ochilor mei, zăresc câteva cuvinte scrise cu creion 
pe peretele văruit. îndrept fasciculul de lumină asupra lor şi citesc: 

Benden Hali, Winchelsea. între acest loc şi Fairlight. 

Exact ce voiam să aflu. les din garaj ca din puşcă şi mă năpustesc 
până pe Cork Street. Aici mă aşteaptă maşina trimisă de Herrick. Este o 
maşină cu motor puternic, de 

urmărire, vopsită în negru. La volan se află un poliţai în civil. 

îi arăt legitimaţia mea. Mă salută. 

- Mulţumesc pentru că m-ai aşteptat, camarade, spun eu. Ai un 
carneţel? 

Răspunde afirmativ. Scriu pe o foaie: 

„Benden Hali. Winchelsea. Intre acest loc şi Fairlight". Apoi adaug: 

- Şi acum ia un taxi şi întoarce-te la Scotland Yard cât poţi de repede. 
Du-te apoi ţintă la inspectorul-şef Herrick şi dă-i această adresă. înţeles? 

- înţeles..., spune el. Aveţi aici o hartă rutieră. în caz că aveţi nevoie. 
Mult noroc. 

Scot harta rutieră şi o studiez la lumina lanternei. Locul căutat se află 
la circa o sută zece kilometri de aici. Dar cerul este senin şi lumina lunii 
este puternică. Prin urmare pot ajunge rapid la faţa locului. 

Pornesc din loc şi mă las în voia maşinii. Când ies din Londra, apăs pe 
acceleraţie. Şi pornesc val-vârtej. 

Cu toate acestea, gândurile mele zboară în altă parte. La frumoasa 
Geralda. Aşa se explică mulţimea de şoferi neîndemânatici din toată 
lumea. Când trebuie să se concentreze asupra volanului, se gândesc doar 
la puicuţe... 

Asta este! 

Este fix ora unui treizeci atunci când mă opresc în spatele crângului 
de pe marginea domeniului de la Benden Hali. 

Mă bucur că am fost oprit nu departe de aici de o patrulă de poliție. 
Pentru că mi-au dat informaţii referitoare la topografia locului. Fără ei, 
m-aş fi învârtit două ore. 

îmi aprind o ţigară şi fumez răbdător. Consider că mai am ceva timp. 
Micuța Geralda nu a părăsit Londra la mai puţin de douăzeci de minute 
după mine. Şi, în plus, nu am făcut mai mult de douăzeci de minute pe 


drum, datorită măiestriei mele în arta şofatului şi a maşinii puternice. 
Aşadar îmi pot permite să dau frâu liber naturii mele poetice. 

Este un clar de lună superb. Admir peisajul şi dărâmătura care odată a 
fost conac. Totul pare o felicitare de Crăciun. Desigur, băieţii din casă îi 
cer lui moş Crăciun altceva decât jucării... 

După ce îmi revin din acest gând profund filozofic, cobor din maşină şi 
pornesc pe jos prin parc, după ce trec de un grilaj din fier forjat. 

După ce traversez peluze şi câteva tufişuri, ajung în spatele conacului. 
Aici văd două maşini. Una dintre ele este Lancia frumoasei Montana. 

Domneşte o tăcere mormântală, întreruptă doar de tipetele 
pescăruşilor, care se aud dinspre mare. 

Ezit o clipă, gândindu-mă la cum trebuie să acţionez. Mă uit la ceas. 
Sunt orele două. 

Apoi, brusc, aud un tip fluierând o melodie. Este „Annie Laurie". 
Cântată cu sentiment. Melodia se aude din ce în ce mai aproape. 

Şi, deodată, un individ dă colţul clădirii. Vine dinspre uşa principală a 
conacului şi văd că este îmbrăcat cu o livrea bleumarin de şofer. Se 
îndreaptă spre maşina Montanei şi ridică capota. Apoi se duce la cutia cu 
scule. Acum îl văd pe tip. Este Paolo. Şoferul Montanei. 

- Hei, Paolo! spun eu cu o voce înăbușită. 

Tipul întoarce capul în toate părţile, încercând să-şi dea seama de 
unde vine glasul. 

îmi scot batista şi o flutur. Celălalt distinge uşoara strălucire şi se 
apropie. 

- Aici, Caution, spun eu cu voce joasă. Vino fără zgomot. 

Se apropie pe vârful picioarelor şi îmi spune: 

-Ah! Deci aţi găsit ce v-am scris pe perete... Nu am avut timp să vă las 
un mesaj. Dar m-am gândit că veţi cerceta peretele pe partea unde se 
afla maşina ultima dată când aţi fost la garaj. 

- Ai avut dreptate, Paolo, spun eu. Deci? Ce s-a mai întâmplat de când 
ne-am despărţit? 

- Mi s-a spus că trebuie s-o aduc pe Montana aici. Dar tipa nu a 
apărut. în schimb, nemernicul de Kritsch m-a sunat şi mi-a spus să aduc 
maşina aici. Şi să fiu gata, maşina să aibă plinul făcut, pentru a porni la 
drum imediat. M-am plimbat puţin pe aici să văd dacă nu aţi venit. Văd 
că v-aţi descurcat singur până aici. 

- Cine este acum în casă? întreb eu. 

-Kritsch şi Zokka, răspunde el. L-am întrebat pe Kritsch unde este 
Frisco. Mi-a răspuns că este bolnav, internat în spital. 

Faţa i se schimonoseşte de mânie. Apoi continuă: 

- Deci ceea ce mi-aţi povestit este adevărat. Când Kritsch mi-a dat 
răspunsul, am văzut că i-a făcut lui Zokka semn cu ochiul. Nenorocitul 
era încântat de gluma lui... Aproape că râdea... 

- Da, dar tu vei râde la urmă, Paolo, zic eu. 

- Voi face tot posibilul, spune el. 

- O.K., Paolo. Deocamdată, spune-mi cum pot să intru în casă. 

-Foarte simplu! răspunde el. Deoarece Kritsch crede că totul merge pe 
roate. Şi în plus, a pus la cale ceva... Nu ştiu ce anume... Dar este foarte 
optimist că-i va reuşi. Deci, dacă intraţi pe uşa dinspre anexe, ajungeţi în 
bucătărie. Nu mergeţi mai departe, deoarece veţi ajunge în salon, unde 
se află Kirtsch şi Zakka, precum şi un alt individ pe care nu-l cunosc. Dar 
dacă urcați la mezanin, veţi găsi în dreapta o uşă, care dă spre un fel de 
galerie, construită probabil în Evul Mediu, care duce spre camera unde 
se află indivizii. Zokka mi-a explicat că, altădată, aici stăteau muzicanţii 
când aveau loc la conac mari recepții cu cavaleri şi domniţe. 

- Bun, spun eu. Chiar mă simt ca un muzician... Din cauza unei micuţe 
care... Dar nu suntem în Evul Mediu! Iar tu? Tu ce vei face în acest timp? 

- O să rămân pe aproape. Bănuiesc că astă-seară va avea loc un 
concurs de tir, în acest ţinut. Şi tare aş vrea să arăt ce pot cu un revolver 
în mână... 

- Nici vorbă! spun eu. Te urci în maşină şi o ştergi. Te întorci la 
Londra şi tragi un pui de somn. lar mâine, te duci la Scotland Yard şi ceri 
să vorbeşti cu inspectorul-şef Herrick. îi spui cine eşti. Herrick va lua 
toate măsurile pentru a te trimite în SUA, şi astfel scapi basma curată. 
Am discutat despre tine. Mi-a promis că te va lăsa să pleci. 

- Vă mulţumesc, spune el. O să mă gândesc... 

Aruncă chiştocul, îl striveşte cu vârful piciorului şi dispare pe unde a 
venit. 

Aştept un minut sau două. Apoi procedez cum m-a sfătuit Paolo. 

Prima parte a drumului o parcurg în întuneric. Apoi, odată ajuns pe 
scara monumentală, aprind lanterna de buzunar. La mezanin, găsesc uşa 
despre care mi-a povestit Paolo. O deschid. Şi ajung în galeria circulară 
pe care a menţionat-o. 

Aţi râde dacă m-aţi vedea târându-mă pe burtă, spre balustrada 
galeriei. Prin balustrada sculptată se vede totul. 

în camera de sub galerie îl zăresc pe Kritsch. Stă în picioare în faţa 
şemineului. Un şemineu imens, care este probabil o piesă istorică. 
Fumează liniştit o ţigară. în mână ţine un pahar. 


Zokka, având încă pe falcă urma pumnului pe care i l-am dat cândva, 
stă tolănit într-un fotoliu, cu o expresie de încântare pe chip. în celălalt 
capăt al încăperii, mai puţin încântat, îl văd pe Whitaker. 

Toţi trei au nişte figuri plouate. Parcă mă aflu la teatru, unde 
urmăresc o melodramă sfâşietoare. 

în timp ce filozofez, uşa salonului se deschide şi apare Paolo. 

Kritsch arborează un zâmbet larg. Zokka se ridică de pe fotoliu. Iar 
Whitaker ridică privirea spre uşă. 

Bănuiesc că asta înseamnă că a venit Geralda. 

Nu mai stau pe gânduri. les din galerie şi cobor rapid scara spre hol. 
Când ajung jos, mă strecor în spatele uşii deschise. Astfel pot vedea şi 
auzi absolut totul. 

Geralda intră, iar Kritsch se îndreaptă spre ea. 

- Bună seara, domnişoară Varney, spune el. Ce încântare să vă revăd! 
Sper că aţi adus banii? 

Geralda arată spre valiză. 

- Sunt aici, îi răspunde ea. 

îi întinde braţul cu valiza. Ca şi cum ar resimţi repulsie la gândul să se 
apropie de individ. 

- Nu faceţi mutra asta, spune el. Ar putea fi mai rău pentru 
dumneavoastră, mai târziu. Căci cred că suntem destinaţi să ne revedem. 

- Nu înţeleg ce vreţi să spuneţi. 

După care se uită spre Whitaker şi îi spune: 

- Hai, Elmer. Slavă Cerului că afacerea asta a luat sfârşit. Să mergem. 

Whitaker nu-i răspunde. Apoi văd un zâmbet straniu pe buzele lui. 
Kritsch se întoarce spre el râzând şi exclamă: 

- Ce să faci?! E foarte nostim! Nu crezi că ar trebui să-i explicăm? 

Whitaker se ridică de pe fotoliu. 

- Ai dreptate, spune el. E timpul să afle... 

O priveşte pe Geralda. Râde ca o pisică ce tocmai a prins un şoricel. 

- Vei fi extrem de interesată, draga mea Geralda, să afli că amicii 
noştri, Panzetti şi Kritsch, sunt asociaţii mei. Şi că vom face fară 
întârziere o călătorie spre Franţa ocupată. Toţi. Sper să-ţi placă. 

Geralda îl priveşte stupefiată. Deschide şi închide gura ca un peşte pe 
uscat. 

- Dumnezeule! spune ea. 

Whitaker exultă. Este încântat de surpriza pe care ia facut-o puicuţei 
lui. 


- Trebuie să ştii, scumpa mea, continuă el, că ideea, pe care o 
consider strălucită, de a-mi vinde planurile către guvernul britanic mai 
întâi şi apoi guvernului german... a fost a mea. 

Geralda nu clipeşte, nu spune o vorbă. Pare paralizată. 

Whitaker îşi continuă explicaţia: 

A 
182 
Este rândul tău, micuţo 

- Cred că înţelegi, Geralda. După ce am încasat cincizeci şi şapte de 
mii de lire de la amicii noştri britanici, vom trece de cealaltă parte a 
baricadei ca să cerem şi mai mult, de la amicii noştri germani... 

Urmează un moment de tăcere. Apoi, în faţa figurii stupefiate a 
Geraldei, cele trei canalii încep să râdă în hohote. 

Whitaker ia din nou cuvântul. Şi de această dată, pe un ton vulgar şi 
injurios. 

- Vezi tu, micuța mea, mai ai de învăţat multe. Sper că nu te-ai 
ofensat prea tare când te-am părăsit pentru Carlette. Era doar o toană. 
Am intenţionat dintotdeauna să-ţi dăruiesc într-o zi inima mea. Pentru că 
eşti o bucăţică a-ntâia... 

- Ei, Elmer! spune Kritsch. Nu uita că am convenit să împărţim totul 
pe jumătate. Mă rog... se poate spune că am convenit... 

Şi nemernicul se prăpădeşte de râs. Apoi apucă valiza Geraldei, o 
pune pe masă şi o deschide. 

Atunci scot Luger-ul din tocul de sub braţ şi intru în cameră. 

- Nu te osteni să numeri banii, Willie, spun eu. De altfel, nu sunt decât 
bani falşi, cu excepţia bancnotelor de deasupra. 

Cei trei nemernici se întorc în direcţia mea. Geralda mă priveşte şi 
văd că ochii îi strălucesc. 

- Gata cu joaca, spun eu. Am venit să reglăm conturile. 

Şi arăt cu revolverul spre peretele din faţă. 

-Cu spatele la perete, le spun eu. Toţi trei. Şi nu mişcaţi braţele. Altfel, 
vă împuşc în stomac... 

Se execută; nu-i slăbesc din priviri. Nici când Geralda mi se 
adresează: 

- Ah, Lemmy!... spune ea. 

- Ei, prostuţo? o întreb eu cu un zâmbet larg. Ce mai zici acum de 
Whitaker? Am tot încercat să-ţi deschid ochii, dar nu ai vrut să înţelegi... 

Cu mâna liberă scot port-ţigaretul şi bricheta. Apoi i le întind Geraldei. 
Aprinde o ţigară şi mi-o pune în gură. 

Mă îndrept spre Kritsch.. 


- Ei, băiat rău ce eşti, spun eu. Cum te simţi? Te-ai distrat de minune 
cu mine la Melander Club, nu? M-ai tras pe sfoară în acea noapte. Acum 
e rândul meu, camarade. 

Şi îl lovesc în falcă cu revolverul. Vă rog să mă credeţi, i-am auzit 
oasele trosnind. 

- Vezi, Geralda, îi spun eu pe deasupra umărului, planul a fost pus la 
cale de la bun început de către Panzetti împreună cu Whitaker. Şi 
bănuiesc că, dacă am lua la verificat tot ce îl priveşte pe micuțul Elmer, 
am vedea că nu este decât un câine de fascist. Motivul pentru care a 
venit aici şi pentru care ţi-a trimis scrisoarea înainte de a pleca, a fost să 
te atragă departe de casă. Ca să te suprime în linişte, căci se temea că 
într-o bună zi vei înţelege ce se întâmplă. în acelaşi timp, se apropiau de 
Germania, aici aflându-se la nici câteva minute de zbor de Franţa 
ocupată. Şi aproape că reuşiseră să te ucidă discret, împreună cu 
băgăreţul de Lemmy Caution, în acea seară la Hampstead, când a 
explodat bomba. într-un oraş aflat continuu sub bombardament, o 
explozie în plus sau în minus, nu atrage nimănui atenţia... 

Mă apropii de Whitaker. 

- M-ai luat drept un idiot? întreb eu. Probabil ai crezut că îl vei ucide 
uşor pe Caution, nu? Când te-am găsit alaltăieri seară legat fedeleş pe 
masă, la Highclerc, şi când am mimat că nu cred că tu eşti adevăratul 
Whitaker... nu te-ai gândit că am motivele mele pentru a juca acest joc? 

Nu te-ai gândit că am făcut rost din SUA de semnalmentele tale? De o 
descriere exactă a figurii tale? Pe lângă asta, Montana mi-a cam dat de 
bănuit. Fără să vrea, desigur. Micuța mi-a spus că nu puteai termina 
planurile pentru că Panzetti te dopase cu morfină. De aceea ţi-am 
examinat braţele. Căutam urme de ace. Dar nici urmă de injecții. Ceea ce 
putea însemna două lucruri: fie nu erai Whitaker, fie Montana mă 
minţise... Şi cum, după semnalmente, erai chiar Whitaker, însemna că 
micuța mă păcălise... Şi singurul motiv pentru care Montana mă minţise 
referitor la acest subiect era acela că trebuia să-mi îndepărteze din minte 
orice idee că şi tu ai fi fost amestecat în afacere. Că erai mână în mână 
cu Panzetti. 

La care îi salut pe cei trei cu un gest teatral al braţului în care ţin 
revolverul, adăugând: 

- lată un exemplu, doamnelor şi domnilor, al gafelor pe care le fac 
întotdeauna răufăcătorii... 

După care îi expediez o lovitură cu revolverul în figură micuţului 
Elmer. Nasul i se transformă în fântână arteziană. începe să scheaune 
într-un mod de-a dreptul hilar. 

Mai găseşte puteri să-mi spună totuşi printre sughiţuri: 


- Te crezi deştept, Caution, dar nu deţii decât ultima parte a 
planurilor. Noi avem restul. Aşadar vei fi nevoit să negociezi cu noi, 
pentru că nu le vei găsi aici. 

Kritsch râde şi îmi spune: 

- De asta ce mai zici, Caution? 

- Zic că este o păcăleală. Deoarece Panzetiti a fost înhăţat de agenţii 
federali, la Chicago. A fost ameninţat cu închisoarea pe viaţă. Atunci ne-a 
dat prima parte a planurilor, cea pe care i-ai lăsat-o, Elmer, pentru a o 
negocia cu băieţii din Serviciul Secret german din SUA. 

Aşadar, avem acum planurile complete, micuţilor. Şi fară un cent!... 
De asta ce ziceţi? 

Tac chitic cu toţii. Nu sunt chiar încântați. 

- Bandă de nemernici, spun eu. Aţi ucis-o pe Carlette şi l-aţi dat pe 
mâna poliţiei pe Frisco pentru asta. Şi acum, era rândul Montanei să 
putrezească la răcoare, după ce o ştergeaţi. 

Le râd în nas. 

- Şi apropo de asta, mai spun eu. Eraţi atât de siguri de voi când aţi 
vorbit despre acest subiect, că v-am ghicit planul. Hidroavionul german 
care trebuia să vină din Franţa după voi va sosi curând.... dar nu va mai 
pleca! 

în acest moment, aud bătăi violente în uşa de la intrare. 

- Geralda, spun eu. Du-te şi deschide. Trebuie să fie Herrick, de la 
Scotland Yard. Vine să strângă cioburile. 

- La naiba! exclamă Kritsch. 

Zokka schiţează un gest spre uşă, dar îl scot din joc cu o lovitură în 
cap. Kritsch profită de momentul meu de neatenţie. Se apleacă şi se 
năpusteşte spre o uşiţă pe care o deschide. Reuşeşte să scape. 

Geralda scoate o exclamaţie de dezamăgire. 

- Fii liniştită, draga mea, îi spun eu. Anglia nu este mare. îl vor prinde 
imediat. Du-te să-i deschizi lui Herrick. 

Iese repede. îi spun lui Whitaker: 

- O să ai destul timp la dispoziţie ca să te consolezi. în timp ce vei 
sparge piatră la Alcatraz. Să vezi ce repede vei deveni filozof acolo! 

îi mai trag o palmă peste figură. 

- Ştiu, ai fi ucis-o pe Geralda ceva mai târziu. După ce vă veţi fi distrat 
destul cu ea, tu şi Kritsch. 

Herrick îşi face apariţia urmat de şase poliţişti în civil. 

- Ei, Lemmy? spune el. Se pare că metodele Caution au dat rezultate... 

Râde. 

- Nu a mers rău. Dar regret că Willie ne-a lipsit de compania lui. 

- Nu, spune Herrick. Nu a reuşit să scape. Afară aştepta cineva, un tip 
în livrea de şofer. L-a doborât pe Kritsch cu o împuşcătură, chiar când să 
dea colţul. 

Dau din umeri cu un aer fatalist destul de reuşit. 

- Asta e, Herrick, spun eu. Probabil a fost Paolo, şoferul Montanei. 

Mă întorc spre Whitaker. 

- Vezi? Este ceea ce se numeşte justiţia divină. Paolo nu a fost prea 
încântat că Willie l-a predat pe fratele lui, Frisco, poliţiei. 

In această clipă, Geralda se întoarce în cameră. Este lividă. Se va 
decide sau nu? întind braţele spre ea. Micuța se aruncă la pieptul meu. 

în acest timp, poliţiştii lui Herrick îi arestează pe Zokka şi pe 
Whitaker. 

în încăpere am rămas doar eu cu ea. îmi înlănţuieşte gâtul cu braţele. 

- Lui Elmer nu i-ar plăcea să ne vadă acum. 

Cineva mi-a spus odată că este nemaipomenit să te plimbi cu maşina 
la ţară, în Anglia, într-o noapte cu lună. Probabil că respectivul era un 
cunoscător. Drumul se întinde drept înaintea mea. Este ceea ce poeţii 
numesc clar de lună. Mă simt în al nouălea cer. Lancia Montanei merge 
încet. Nu-mi fac griji în legătură cu locul unde mă aflu. La ce bun? Viaţa e 
frumoasă. Uneori. 

Geralda spune: 

- Cel care a spus „criminalii plătesc" a avut dreptate. 

- Da, îi spun eu. Dar nu întotdeauna. Nu de fiecare dată. Iar tu ai fost 
pe punctul să plăteşti, draga mea, nevinovată. 

Mă priveşte. 

- Dar nu s-a întâmplat. îţi mulţumesc. 

Opresc la marginea drumului. Scot ţigările. Fumăm. 

- într-o zi, îi spun eu, am fost la Gettysburg, în misiune. Am jucat 
pocher cu o doamnă. Era splendidă, dar nu avea aceeaşi distincţie ca 
tine, Geralda. Am crezut că mă pricep la pocher, şi am jucat cu atât mai 
mult cu cât miza merita efortul. Şi ştiam că învinsul trebuia să plătească. 

îmi umplu plămânii de fum şi îl las să iasă uşurel, numai pe o singură 
nară. 


- Ajunsesem la ultima rundă şi nu-mi ieşea nimic. Nici o carte. Dar 
când îi venea ei rândul, îmi intram în mână. Abia după două-trei 
săptămâni, mi-a mărturisit că a trişat. Căci nu ţi-am spus că ştia bine 
cărţile şi avea nişte degete foarte agile. 

- Nu înţeleg, spune Geralda. Era o trişoare şi totuşi ţi-a dat cele mai 
bune cărţi. Aşadar ai câştigat? 

îi zâmbesc. 

- Da, voia să câştig. 

- Ah! exclamă Geralda. 

Şi întoarce capul. O privesc cu coada ochiului. Este atât de frumoasă 
încât îmi taie răsuflarea. Vorbesc sincer. 

Pornim din nou la drum. După o clipă îmi spune: 

- îmi place la nebunie să joc pocher, Lemmy. Ar trebui să jucăm într-o 
bună zi. 

- Am să ţin minte promisiunea ta. 

Puțin mai departe, văd un copac mare, cu crengile aplecate mult peste 
drum. E un frumos colţişor de umbră Când ajung acolo, opresc motorul. 
Se întoarce cu faţa spre mine şi îi spun cu simplitate: 

- Este rândul tău, micuţo! 

Peter Cheyney a fost şi este unul dintre principalii autori britanici de 
romane polițiste. El a creat trei personaje memorabile: pe Lemmy 
Caution, un agent FBI nemilos; pe Slim Callaghan, un detectiv particular 
englez; şi pe el însuşi. După spusele scriitorului şi prietenului său Dennis 
Wheatley, „a fost cel mai mare mincinos care a rămas nespânzurat, dar 
un extraordinar povestitor." 

Născut Reginald Evelyn Peter Southouse Cheyney, la Londra, în 
Whitechapel, cel mai mic dintre cinci copii, a fost iniţial cunoscut ca Reg. 
A încercat mai multe nume, inclusiv Evelyn şi Everard, înainte să se 
hotărască definitiv pentru Peter. Tatăl său era un cockney get-beget care 
lucra în piaţa de peşte Billingsgate, un bărbat care prefera băutura 
muncii. în cele din urmă soţia lui i-a dat papucii. Era o femeie harnică şi 
câştiga din confecţionarea corsetelor suficient cât să îl poată trimite pe 
micul Reg la şcoli bune. Ambiţia ei era ca băiatul să ajungă avocat. 

A început războiul şi Cheyney a fost ridicat la gradul de locote- rent. 
După cum chiar el spune în „Who's Who", a fost „grav rănit", dar aceasta 


nu a fost şi părerea personalului medical care în curând i-a anulat pensia. 
îşi pierduse o parte din lobul unei urechi. 

Viaţa într-un birou de avocatură nu 1-a atras pe Reg care dorea să îl 
urmeze pe fratele său mai mare în lumea spectacolelor. A primit câteva 
roluri mici, a scris câteva schiţe şi cântece şi s-a căsătorit cu o 
dansatoare. Soţia sa a câştigat la scurt timp rolul principal într-un film 
muzical al lui Edgar Wallace, „Whirligig" („Titirezul'"). Wallace era cel 
mai popular romancier în acea perioadă în care Cheyney şi-a încercat 
mâna în scrieri de ficţiune, fără să aibă succes. 

Momentul hotărâtor pentru Cheyney s-a consumat în 1926, când s-a 
înscris voluntar într-o organizaţie semioficială de întreţinere a stocurilor 
(OIS) care a fost pusă pe picioare înaintea Grevei Generale. Greva a 
durat numai nouă zile, în parte mulţumită OIS, care a adunat 100 000 de 
voluntari, care să se îngrijească de serviciile principale, inclusiv un ziar 
cotidian, „The British Gazette", editat de Winston Churchill. 

OIS era condus de Sir George Makgill, care mai conducea şi Serviciul 
de Spionaj Industrial (SSI), un serviciu de spionaj cât se poate de secret, 
fondat de marii afacerişti. SSI avea legături foarte strânse cu Ramura 
Specială, MI5 şi primul partid fascist britanic - Fasciştii Britanici (FB), 
fondat în 1923. 

în cursul acelor nouă zile petrecute la OIS, Cheyney s-a făcut iubit de 
colonelul Ralph Bingham, unul dintre oamenii lui Makgill, care a fost 
membru al Consiliului General al FB. După spusele lui Bingham, 
„Cheyney era foarte eficient, dar şi-a făcut o mulţime de duşmani." 

Din fericire pentru el, Bingham, care avea cunoştinţe foarte bune, 1-a 
îndrăgit pe tânăr şi 1-a prezentat persoanelor potrivite. După ce Cheyney 
a cunoscut un ofiţer superior de poliţie, a început să caute cazuri de 
crimă reale, povestiri pe care să le publice. în curând Cheyney conducea 
propria agenţie care se ocupa atât cu activitatea literară, cât şi cu 
investigaţiile. 

în 1931 Cheyney s-a înscris în Noul Partid al lui Sir Oswald Mosley, 
care a fost înfiinţat de potentatul William Morris (devenit mai târziu 
lordul Nuffield). Cheyney a condus aripa tânără, un grup de „duri, 
cunoscuţi ca „băieţii bătăuşi", a căror sarcina era să controleze violenţa 
care caracteriza multe întruniri politice. A scris, de asemenea, câteva 
articole pentru „Action", ziarul Noului Partid. După spusele Iui Mosley, 
Cheyney era deosebit de bun în potolirea celor care le deranjau 
întâlnirile. 

Noul Partid nu a reuşit să aibă vreun impact electoral şi până la 
sfârşitul anului el s-a desfiinţat. Cu sprijinul financiar al lui Mussolini, 
dictatorul italian, a fost revigorat în anul următor, sub numele de 


Uniunea Britanică a Fasciştilor (UBF). Mosley a convins atunci câţiva 
membri cheie ai FB să adere la cauza sa. 

Cheyney nu s-a implicat în UBF, ci şi-a continuat munca de detectiv 
particular şi de scriitor, până cea dat lovitura cu „This Man is 
Dangerous" („Omul acesta este periculos") (1936). De atunci înainte a 
continuat să scrie cel puţin două cărţi pe an până ce sănătatea sa a 
început să se şubrezească. 

Cheyney era un bărbat masiv (1,90 m), rămas chel de timpuriu. Avea 
un caracter înflăcărat şi, atunci când aceste lucruri erau la modă, purta 
în mod ostentativ un monoclu cu ramă de aur, o garoafa roşie, o manta 
bogat ornamentată şi două nume. Era bun la golf, scrimă, judo şi box şi 
conducea o maşină sport modernă. 

Peter Cheyney 

întotdeauna a încercat să se distanţeze de începuturile umile, fapt 
demonstrat de introducerea sa de la „Who's Who". De asemenea, o 
pomenea numai pe ultima dintre cele trei soţii, deşi cea de-a doua 
adusese cu ea doi copii. Niciodată nu a avut propriul copil. După ce a 
trăit pe picior mare, a mai lăsat totuşi urmaşilor 53 000 de lire, bani 
destul de mulţi pentru acele vremuri. 

Incredibil de prolificul Cheyney nu s-a limitat la exploatarea lui 
Caution sau Callaghan, care au devenit celebri şi au inspirat un val de 
ecranizări, în majoritatea lor rolul principal fiind jucat de actorul 
american Eddie Constantine. A creat alte câteva serii de personaje, între 
care Alonzo MacTavish, un aventurier în genul Sfântului, la fel ca şi Julia 
Herron, Abie Hymie Finkelstein, Etienne MacGregor, Shaun O'Mara şi 
Everard Peter Quayle şi detectivii particulari Nicholas Gale, Terence 
O'Day, Johnny Vallon şi Carlyle O'Hara. Unele dintre aceste personaje 
apăreau în serii de cărţi cu oarecare legătură între ele, toate având 
cuvântul „dark" (întunecat) în titlurile lor, care prezentau întâmplări cu 
agenţi britanici şi nazişti în timpul şi după cel de-al doilea război 
mondial. Mulţi le consideră cele mai bune lucrări ale lui Cheyney. 
Această părere este însă discutabilă. 

Şi, aşa cum corect subliniază Philip Eagle, nu se poate vorbi despre 
Cheyney iară să se pomenească şi de „cel mai ciudat dintre proiectele 
lansate de Cheyney" - faimosul film artistic al lui Jean-Luc Godard, 
„Alphaville". Iniţial a avut subtitlul „o aventură stranie a lui Lemmy 
Caution" şi prezenta personajul lui Cheyney într-un thriller SF. Caution 


este un detectiv particular, care caută un om de ştiinţă dispărut într-un 
Paris fantastic, condus de roboţi şi supravegheat de un dictator. 

Cheyney a trăit asemenea personajelor sale, întotdeauna pe muchie de 
cuţit, muncind prea mult, ducând o viaţă vijelioasă şi tară griji cu un 
abandon care îţi taie răsuflarea şi care în cele din urmă 1-a doborât. O 
mare parte a acestei tensiuni este găsită în scrierile sale, adesea cu un 
efect foarte bun; oricine are sentimentul că Cheyney dictează ca să 
umple pagina, dar în acelaşi timp atenţia pe care o acordă detaliilor 
existenţei de zi cu zi face personajele şi lumea lor mult mai reale 
cititorilor. 


